text:
丛书
- 首页
- འདུལ་བ། Vinaya 律部
- ཀ
- འདུལ་བ་གཞི། ༼ཀ༽
1-1-1a
༄༅། །འདུལ་བ་ཀ་བཞུགས་སོ། །
1-1-1b
༄༅༅། །རྒྱ་གར་སྐད་དུ། བི་ན་ཡ་བསྟུ། བོད་སྐད་དུ། འདུལ་བ་གཞི། བམ་པོ་དང་པོ། དཀོན་མཆོག་གསུམ་ལ་ཕྱག་འཚལ་ལོ། །གང་གིས་འཆིང་ རྣམས་ཡང་དག་རབ་བཅད་ཅིང་། །མུ་སྟེགས་ཚོགས་རྣམས་ཐམས་ཅད་རབ་བཅོམ་སྟེ། །སྡེ་དང་བཅས་པའི་བདུད་རྣམས་ངེས་བཅོམ་ནས། །བྱང་ཆུབ་འདི་བརྙེས་དེ་ལ་ ཕྱག་འཚལ་ལོ། །ཁྱིམ་དོན་ཆེ་ཆུང་སྤངས་ཏེ་དང་པོར་རབ་འབྱུང་དཀའ། །རབ་བྱུང་ཐོབ་ནས་ཡུལ་སྤྱད་དག་གིས་དགའ་ཐོབ་དཀའ། །མངོན་དགའ་ཇི་བཞིན་དོན་བསྐྱེད་ཡང་ དག་བྱེད་པ་དཀའ། །ངུར་སྨྲིག་གོས་འཆང་མཁས་པ་ཚུལ་ལས་ཉམས་པ་དཀའ། །གཞི་རྣམས་ཀྱི་སྤྱི་སྡོམ་ལ། རབ་འབྱུང་གསོ་སྦྱོང་གཞི་དང་ནི། །དགག་དབྱེ་དབྱར་དང་ཀོ་ ལྤགས་གཞི། །སྨན་དང་གོས་དང་སྲ་བརྐྱང་དང་། །ཀཽ་ཤཱམ་བཱི་དང་ལས་ཀྱི་གཞི། །དམར་སེར་ཅན་དང་གང་ཟག་དང་། །སྤོ་དང་གསོ་སྦྱོང་བཞག་པ་དང་། །གནས་མལ་དང་ནི་
1-1-2a
རྩོད་པ་དང་། །དགེ་འདུན་དབྱེན་རྣམས་བསྡུས་པ་ཡིན། །རབ་ཏུ་འབྱུང་བའི་གཞིའི་སྤྱི་སྡོམ་ལ། ཤཱ་རིའི་བུ་དང་མུ་སྟེགས་ཅན། །དགེ་ཚུལ་གཉིས་དང་བྱ་རོག་སྐྲོད། །དགྲ་བཅོམ་བསད་དང་ལག་རྡུམ་གྱི། །སྡེ་ཚན་ ཡང་དག་བསྡུས་པ་ཡིན། །སྡོམ་ལ། ཤཱ་རིའི་བུ་དང་རབ་འབྱུང་དང་། །བསྙེན་པར་རྫོགས་པར་གནང་བ་དང་། །ཉེ་སྡེས་ཚོགས་ནི་བསྡུས་པ་དང་། །ལྔ་པའི་སྡེ་ཚན་བསྡུས་པ་ཡིན། །བྱང་ཆུབ་སེམས་དཔའ་དགའ་ལྡན་གྱི་གནས་ན་བཞུགས་པ་ན། ཡུལ་ཨང་ག་དག་ན་ཨང་གའི་རྒྱལ་པོ་ཞེས་བྱ་བས་རྒྱལ་སྲིད་འབྱོར་པ། རྒྱས་པ་བདེ་བ་ལོ་ལེགས་པ་སྐྱེ་བོ་དང་མི་མང་པོས་གང་བ་བྱེད་དུ་བཅུག་གོ། །ཡུལ་མ་ག་དྷཱ་དག་ན་ཡང་རྒྱལ་པོ་པད་མ་ཆེན་པོ་ཞེས་བྱ་བས། རྒྱལ་སྲིད་འབྱོར་པ་རྒྱས་པ་བདེ་བ་ལོ་ ལེགས་པ་སྐྱེ་བོ་དང་མི་མང་པོས་གང་བ་བྱེད་དུ་བཅུག་གོ། །རེས་འགའ་ནི་ཨང་གའི་རྒྱལ་པོ་དཔུང་དང་མཐུ་ཆེ་བ་ཡིན་ལ། རེས་འགའ་ནི་རྒྱལ་པོ་པད་མ་ཆེན་པོ་དཔུང་དང་མཐུ་ཆེ་བ་ཡིན་ནོ། །གང་གི་ཚེ་ཨང་གའི་རྒྱལ་པོ་དཔུང་དང་མཐུ་ཆེ་བ་དེའི་ཚེ་ ན། དེས་དཔུང་གི་ཚོགས་ཡན་ལག་བཞི་པ། གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་བུ་ཆུང་གི་ཚོགས་གོ་བསྐོན་ཏེ། ཡུལ་མ་ག་དྷཱ་རྒྱལ་པོའི་ཁབ་མ་གཏོགས་པ་བཅོམ་ནས་ཕྱིར་ལྡོག་པར་ བྱེད་དོ། །གང་གི་ཚེ་རྒྱལ་པོ་པད་མ་ཆེན་པོ་དཔུང་དང་མཐུ་ཆེ་བ་དེའི་ཚེ་ན། དེས་ཀྱང་དཔུང་གི་ཚོགས་ཡན་ལག་བཞི་པ། གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་བུ་ཆུང་གི་ཚོགས་གོ་བསྐོན་ཏེ།
1-1-2b
ཡུལ་ཨང་ག་ཙམ་པ་མ་གཏོགས་པ་བཅོམ་ནས་ཕྱིར་ལྡོག་པར་བྱེད་དོ། །དེ་ནས་དུས་གཞན་ཞིག་ན་ཨང་གའི་རྒྱལ་པོ་དཔུང་དང་མཐུ་ཆེ་བར་གྱུར་ནས། དེས་དཔུང་གི་ཚོགས་ཡན་ལག་བཞི་པ་གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་ བུ་ཆུང་གི་ཚོགས་གོ་བསྐོན་ཏེ། ཡུལ་མ་ག་དྷཱ་གཞོམ་པར་བརྩམས་པ་དང་། མ་ག་དྷཱ་ན་གནས་པའི་སྐྱེ་བོའི་ཚོགས་ཀྱིས་རྒྱལ་པོ་པད་མ་ཆེན་པོ་ལ་ལྷ་ཨང་གའི་རྒྱལ་པོས་དཔུང་གི་ཚོགས་ཡན་ལག་བཞི་པ་གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ ཚོགས་དང་། དཔུང་བུ་ཆུང་གི་ཚོགས་གོ་བསྐོན་ཏེ། ཡུལ་མ་ག་དྷཱ་འཇོམས་པར་བགྱིད་དོ་ཞེས་སྦྲོན་པ་དག་བཏང་ངོ་། །རྒྱལ་པོ་པད་མ་ཆེན་པོས་ཀྱང་ཐོས་ནས་དཔུང་གི་ཚོགས་ཡན་ལག་བཞི་པ་གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་བུ་ཆུང་གི་ཚོགས་གོ་བསྐོན་ཏེ། ཨང་གའི་རྒྱལ་པོ་དང་གཡུལ་སྤྲད་པའི་ཕྱིར་འཕགས་སོ། །དེ་ནས་ཨང་གའི་རྒྱལ་པོས་རྒྱལ་པོ་པད་མ་ཆེན་པོའི་གླང་པོ་ཆེ་པའི་ཚོགས་ཐམས་ཅད་ཕྲོགས་ཤིང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་བུ་ཆུང་གི་ ཚོགས་ཐམས་ཅད་ཀྱང་ཕྲོགས་སོ། །རྒྱལ་པོ་པད་མ་ཆེན་པོ་ཡང་ཕམ་པ་དང་། སྐྲག་པ་དང་། བཅོམ་པ་དང་། གཞན་རྒྱལ་བ་དང་། རྒྱབ་ཀྱིས་ཕྱོགས་པར་བྱས་ཏེ། རྒྱལ་པོའི་ཁབ་ཏུ་ཞུགས་ནས་སྒོ་བཅད་དེ། ར་བ་དག་གི་ཁར་སྦྲེངས་ནས་འདུག་གོ། །ཨང་གའི་རྒྱལ་ པོས་རྒྱལ་པོ་པད་མ་ཆེན་པོ་ལ་ཕོ་ཉ་བཏང་སྟེ། གལ་ཏེ་ཕྱིར་འབྱུང་ན་དེ་ལྟ་ན་ལེགས། གལ་ཏེ་ཕྱིར་མི་འབྱུང་ན་ཇི་སྟེ་སྟེང་གི་ནམ་མཁའ་ལ་འགྲོ་ན་ནི་མདའ་བརྒྱུད་པས་ཁྱོད་ལྟུང་བར་བྱའོ། །ཇི་སྟེ་སའི་འོག་ཏུ་འགྲོ་ན་ནི་མཆིལ་པ་དང་དྲང་བའི་ཚུལ་གྱིས་དྲང་བར་བྱའོ། །ཇི་སྟེ་རིའི་ རྩེ་མོར་འཛེག་ན་ནི་དེར་ཡང་ཁྱོད་ཐར་པ་མེད་དོ་ཞེས་སྤྲིང་ངོ་། །རྒྱལ་པོ་པད་མ་ཆེན་པོས་ཕྲིན་ཡིག་བཀླགས་ནས་དེ་མི་བདེ་བར་གྱུར་ཏེ། ལག་པ་ལ་འགྲམ་པ་གཏད་ནས་སེམས་ཁོང་དུ་ཆུད་ཅིང་འདུག་འདུག་ནས། དེས་བློན་པོ་རྣམས་ལ་སྨྲས་པ། ཤེས་ལྡན་དག་ཨང་གའི་རྒྱལ་
1-1-3a
པོ་འདི་ནི་གདུག་པ། ཕ་རོལ་གནོན་པ། དཔུང་དང་མཐུ་ཆེ་བར་གྱུར་ལ། དེས་ཡུ་བུ་ཅག་ལ་འདི་དང་འདི་སྐད་ཅེས་སྤྲིང་ན། དེ་ལ་ཡུ་བུ་ཅག་གིས་ཇི་ལྟར་བསྒྲུབ་པར་བྱ། དེ་དག་གིས་ཚིགས་སུ་བཅད་པ་སྨྲས་པ། ཡུལ་དང་སྲོག་ལ་གནོད་གྱུར་ན། ། སྐྱེས་བུས་ཀུན་དུ་སྲོག་བསྲུང་བྱ། །བློ་ཡིས་གཉིས་ཀ་དཔྱད་བྱས་ན། །ཡུལ་ནི་ཡང་རྙེད་སྲོག་རྣམས་མིན། །ལྷ་རྣམ་པ་ཐམས་ཅད་དུ་སླར་འབྱུང་བར་བགྱིའོ། །དེ་རལ་གྲི་མགུལ་དུ་ཐོགས་ཏེ་ཕྱིར་བྱུང་བ་དང་། ཨང་གའི་རྒྱལ་པོས་དེ་ལ་ལོ་ཐང་དང་དཔྱ་ཕབ་སྟེ་དེ་ཉིད་དུ་ བཞག་གོ། །གང་གི་ཚེ་བཅོམ་ལྡན་འདས་བྱང་ཆུབ་སེམས་དཔའ་དགའ་ལྡན་གྱི་གནས་ན་བཞུགས་པས་གཟིགས་པ་ལྔ་པོ་དག་ལ་གཟིགས་ནས་འདོད་པ་ན་སྤྱོད་པའི་ལྷ་དྲུག་པོ་དག་ལ་ལན་གསུམ་བསྒོ་བ་མཛད་དེ། གླང་པོ་ཆེ་ལྟར་སྣང་བར་བསྒྱུར་ཏེ། ཡུམ་གྱི་ལྷུམས་སུ་ ཞུགས་པ་དེའི་ཚེ་ན་ས་ཆེན་པོ་ཤིན་ཏུ་གཡོས་པར་གྱུར་ཅིང་འཇིག་རྟེན་འདི་ཐམས་ཅད་ཀྱང་སུམ་བཅུ་རྩ་གསུམ་པའི་ལྷ་རྣམས་ཀྱི་ཁ་དོག་གི་མཐུ་བས་ལྷག་པའི་སྣང་བ་རྒྱ་ཆེན་པོས་ཁྱབ་པར་གྱུར་ཅིང་། འཇིག་རྟེན་གྱི་འཇིག་རྟེན་གྱི་བར་གང་ན་ཉི་མ་དང་ཟླ་བ་འདི་ལྟར་རྫུ་འཕྲུལ་ཆེ་བ། འདི་ལྟར་མཐུ་ཆེ་བ་འདི་གཉིས་ཀྱི་འོད་དག་ཉམས་སུ་མི་མྱོང་བའི་མུན་པ་མུན་གནག་མུན་པར་བྱེད་པས། གནག་པར་གྱུར་པ་གང་དག་ཡིན་པ་དེ་དག་ཀྱང་དེའི་ཚེ་ན་སྣང་བ་རྒྱ་ཆེན་པོས་ཁྱབ་པར་གྱུར་ནས། སེམས་ཅན་གང་དག་དེར་སྐྱེས་པ་དག་གིས་རང་གི་ལག་པ་བརྐྱང་བ་ཡང་མི་ མཐོང་བ་དེ་དག་གིས་ཀྱང་འོད་དེས་སེམས་ཅན་གཅིག་གིས་གཅིག་མཐོང་ནས་ཤེས་ལྡན་དག་སེམས་ཅན་གཞན་ཡང་འདིར་སྐྱེས་སོ། །ཤེས་ལྡན་དག་སེམས་ཅན་གཞན་ཡང་འདིར་སྐྱེས་སོ་ཞེས་ཤེས་པར་གྱུར་ཏོ། །གང་གི་ཚེ་བཅོམ་ལྡན་འདས་བྱང་ཆུབ་སེམས་དཔའ་ བལྟམ་པ་དེའི་ཚེ་ན་གྲོང་ཁྱེར་ཆེན་པོ་བཞི་པོ་དག་ཏུ་རྒྱལ་པོ་ཆེན་པོ་བཞི་དག་གི་བུ་ཡང་བཙས་པར་གྱུར་ཏེ། རྒྱལ་པོའི་ཁབ་ཏུ་རྒྱལ་པོ་པད་མ་ཆེན་པོའི་བུ་བཙས་སོ། །མཉན་ཡོད་དུ་ནི་རྒྱལ་པོ་རྩིབས་ཀྱིས་འཕུར་ཚངས་བྱིན་གྱི་བུ་བཙས་སོ། །འཕགས་རྒྱལ་དུ་ནི་རྒྱལ་པོ་མུ་
1-1-3b
ཁྱུད་མཐའ་ཡས་ཀྱི་བུ་བཙས་སོ། །ཀཽ་ཤཱམ་བཱིར་ནི་རྒྱལ་པོ་དམག་བརྒྱ་པའི་བུ་བཙས་སོ། །བཅོམ་ལྡན་འདས་བྱང་ཆུབ་སེམས་དཔའ་བལྟམ་པ་ན་འཇིག་རྟེན་ཐམས་ཅད་སུམ་བཅུ་རྩ་གསུམ་པའི་ལྷ་རྣམས་ཀྱི་ཁ་དོག་གི་མཐུ་བས་ལྷག་པའི་སྣང་བ་རྒྱ་ཆེན་པོས་ཁྱབ་པར་གྱུར་ ཅིང་འཇིག་རྟེན་གྱི་འཇིག་རྟེན་གྱི་བར་གང་ན་ཉི་མ་དང་ཟླ་བ་འདི་ལྟར་རྫུ་འཕྲུལ་ཆེ་བ། འདི་ལྟར་མཐུ་ཆེ་བ་འདི་གཉིས་ཀྱི་འོད་དག་ཉམས་སུ་མི་མྱོང་བའི་མུན་པ་མུན་གནག་མུན་པར་བྱེད་པས་གནག་པར་གྱུར་པ་གང་དག་ཡིན་པ་དེ་དག་ཀྱང་དེའི་ཚེ་ན་སྣང་བ་རྒྱ་ཆེན་པོས་ཁྱབ་པར་གྱུར་ ནས། སེམས་ཅན་གང་དག་དེར་སྐྱེས་པ་དག་གིས་རང་གི་ལག་པ་བརྐྱང་བ་ཡང་མི་མཐོང་བ་དེ་དག་གིས་ཀྱང་འོད་དེས་སེམས་ཅན་གཅིག་གིས་གཅིག་མཐོང་ནས་ཤེས་ལྡན་དག་སེམས་ཅན་གཞན་ཡང་འདིར་སྐྱེས་སོ། །ཤེས་ལྡན་དག་སེམས་ཅན་གཞན་ཡང་འདིར་སྐྱེས་སོ་ ཞེས་ཤེས་པར་གྱུར་ཏོ། །རྒྱལ་པོ་པད་མ་ཆེན་པོས་བསམས་པ། བདག་གི་བུ་བཙས་པ་ན་འཇིག་རྟེན་ཉི་མའི་གཟུགས་ཤར་བ་ལྟར་སྣང་ཞིང་འདི་བཙུན་མོ་གཟུགས་ཅན་གྱི་བུ་ཡིན་པས་གཞོན་ནུ་འདིའི་མིང་གཟུགས་ཅན་སྙིང་པོར་གདགས་སོ་སྙམ་ནས་བུ་དེའི་མིང་གཟུགས་ ཅན་སྙིང་པོ་ཞེས་བྱ་བར་བཏགས་སོ། །རྒྱལ་པོ་རྩིབས་ཀྱིས་འཕུར་ཚངས་བྱིན་གྱིས་བསམས་པ། བདག་གི་བུ་བཙས་པ་ན་འཇིག་རྟེན་གསལ་བ་གསལ་བ་ལྟར་སྣང་བས་གཞོན་ནུ་འདིའི་མིང་གསལ་རྒྱལ་དུ་གདགས་སོ་སྙམ་ནས་བུ་དེའི་མིང་གསལ་རྒྱལ་ཞེས་བྱ་བར་ བཏགས་སོ། །རྒྱལ་པོ་དམག་བརྒྱ་པས་བསམས་པ། བདག་གི་བུ་བཙས་པ་ན་འཇིག་རྟེན་ཉི་མ་ཤར་བ་ལྟར་སྣང་བར་གྱུར་པས་གཞོན་ནུ་འདིའི་མིང་ཤར་བར་གདགས་སོ་སྙམ་ནས་བུ་དེའི་མིང་ཤར་བ་ཞེས་བྱ་བར་བཏགས་སོ། །རྒྱལ་པོ་མུ་ཁྱུད་མཐའ་ཡས་ཀྱིས་ བསམས་པ། བདག་གི་བུ་བཙས་པ་ན་འཇིག་རྟེན་རབ་ཏུ་སྣང་བས་སྣང་བར་གྱུར་པས་གཞོན་ནུ་འདིའི་མིང་རབ་སྣང་ཞེས་བྱ་བར་གདགས་སོ་སྙམ་ནས་བུ་དེའི་མིང་རབ་སྣང་ཞེས་བྱ་བར་བཏགས་སོ། །རྒྱལ་པོ་རེ་རེས་བསམས་པ་ཡང་བདག་གི་བུ་འདིའི་མཐུ་ཡིན་ནོ། །བདག་
1-1-4a
གི་བུ་འདིའི་མཐུ་ཡིན་ནོ་སྙམ་མོད་ཀྱི། དེ་ནི་དེ་ལྟ་མ་ཡིན་ཏེ། འདི་ལྟར་དེ་དག་ཐམས་ཅད་ནི་བྱང་ཆུབ་སེམས་དཔའི་མཐུ་ཡིན་པའི་ཕྱིར་རོ། །གང་གི་ཉིན་མོ་གཞོན་ནུ་གཟུགས་ཅན་སྙིང་པོ་བཙས་པ་དེ་ཉིད་ཀྱི་ཉིན་མོ་བློན་པོ་ལྔ་བརྒྱ་དག་གི་བུ་ལྔ་བརྒྱ་ཡང་ བཙས་ཏེ། དེ་དག་ཀྱང་རིགས་དང་མཐུན་པར་མིང་བཏགས་སོ། །གཞོན་ནུ་གཟུགས་ཅན་སྙིང་པོ་མ་མ་བརྒྱད་པོ་པང་ན་འཚོ་བའི་མ་མ་གཉིས་དང་། ནུ་མ་སྣུན་པའི་མ་མ་གཉིས་དང་། དྲི་མ་འཕྱི་བའི་མ་མ་གཉིས་དང་། རྩེན་གྲོགས་ཀྱི་མ་མ་གཉིས་ལ་རྗེས་སུ་གཏད་དོ། ། དེ་མ་མ་བརྒྱད་པོ་དག་གིས་འོ་མ་དང་། ཞོ་དང་། མར་དང་། ཞུན་མར་དང་། མར་གྱི་སྙིང་ཁུ་དང་། གཞན་ཡང་ཡོ་བྱད་ཀྱི་བྱེ་བྲག་གཙོ་བོ་གཙོ་བོ་དག་གིས་སྲིང་བར་བྱེད། སྐྱེད་པར་བྱེད་ཅིང་རྫིང་ན་གནས་པའི་པད་མ་བཞིན་མྱུར་དུ་སྐྱེད་པར་བྱེད་དོ། །དེ་གང་གི་ཚེ་ཆེན་ པོར་གྱུར་པ་དེའི་ཚེ་ཡི་གེ་དང་། གྲངས་དང་། རྩིས་དང་། ལག་རྩིས་དང་། དབྱུང་བ་དང་། གཞུག་པ་དང་། གཞག་པ་ལ་ཉེ་བར་ཞུགས་ནས། དེ་ཡི་གེའི་མཐར་ཕྱིན་ཅིང་འབྱེད་པ་དང་། ཀློག་པ་དང་། མཁས་པ་དང་། སྐྱོད་པ་གསལ་བ་དང་། བརྟག་པ་བརྒྱད་ པོ་འདི་ལྟ་སྟེ། རིན་པོ་ཆེ་བརྟག་པ་དང་། གཞི་བརྟག་པ་དང་། གོས་བརྟག་པ་དང་། ཤིང་བརྟག་པ་དང་། གླང་པོ་ཆེ་བརྟག་པ་དང་། རྟ་བརྟག་པ་དང་། བུད་མེད་བརྟག་པ་དང་། སྐྱེས་པ་བརྟག་པ་ལ་མཁས་པར་གྱུར་ཏོ། །རྒྱལ་པོ་རྒྱལ་རིགས་སྤྱི་བོར་དབང་ བསྐུར་བ་ལྗོངས་ཀྱི་དབང་ཕྱུག་མཐུ་དང་བརྩོན་འགྲུས་ཐོབ་པ། ས་ཆེན་པོའི་དཀྱིལ་འཁོར་མངོན་པར་རྒྱལ་བར་བྱས་ཏེ་གནས་པ་རྣམས་ཀྱི་བཟོའི་གནས་དང་། ལས་ཀྱི་གནས་ཐ་དད་པར་གྱུར་པ་གང་དག་ཡིན་པ་འདི་ལྟ་སྟེ། གླང་པོ་ཆེའི་གཉར་བཞོན་པ་དང་། རྟ་བཞོན་ པ་དང་། ཤིང་རྟའི་ཐབས་དང་། རལ་གྲིའི་ཐབས་དང་། འཕོང་དང་། ཕྱིར་བསྣུར་བ་དང་། མདུན་དུ་བསྣུར་བ་དང་། ལྕགས་ཀྱི་བསྒྱུར་ཐབས་དང་། ཞགས་པ་གདབ་པ་དང་། མདའ་བོ་ཆེ་འཕེན་ཐབས་དང་། འཛིན་སྟངས་དང་། གོམ་སྟངས་དང་། ཐོར་ཚུགས་
1-1-4b
དང་། གཅད་པ་དང་། དྲལ་བ་དང་། དབུག་པ་དང་། གནས་ལྔ་པོ་འདི་ལྟ་སྟེ། རྒྱང་ནས་འཕོག་པ་དང་། སྒྲ་གྲགས་པར་འཕོག་པ་དང་། གནད་དུ་འཕོག་པ་དང་། མི་འཆོར་བར་འཕོག་པ་དང་། ཚབས་ཆེ་བ་དེ་དག་ལ་ཡང་ཞུགས་ཤིང་བྱང་བར་གྱུར་ཏོ། །བློན་ པོའི་བུ་ལྔ་བརྒྱ་པོ་དེ་དག་ཀྱང་བཟོའི་གནས་དང་། ལས་ཀྱི་གནས་དག་ལ་བྱང་བར་གྱུར་ཏོ། །དེ་ཕས་བཟོ་སྦྱང་བ་བཅྭ་བརྒྱད་པོ་དག་ལ་བཅུག་ནས་དེའི་མིང་བཟོ་སྦྱངས་གཟུགས་ཅན་སྙིང་པོ། བཟོ་སྦྱངས་གཟུགས་ཅན་སྙིང་པོ་ཞེས་བྱ་བར་གྱུར་ཏོ། །དེ་ནས་དུས་གཞན་ ཞིག་ན་གཞོན་ནུ་གཟུགས་ཅན་སྙིང་པོ་གླང་པོ་ཆེ་ལ་ཞོན་ཏེ་ལྗོངས་སུ་བྱུང་བ་དང་། དེས་ཨང་གའི་རྒྱལ་པོའི་ཞོ་ཤས་འཚོ་བ་དག་ལོ་ཐང་དང་དཔྱ་སྡུད་པ་མཐོང་ནས། དེས་སྨྲས་པ། ཤེས་ལྡན་དག་ལོ་ཐང་དང་དཔྱ་སྡུད་པ་འདི་དག་སུའི་ཡིན། དེ་དག་གིས་སྨྲས་པ། ལྷ་ ཨང་གའི་རྒྱལ་པོའི་ལགས་སོ། །དེས་སྨྲས་པ། ཅི་ཡུ་བུ་ཅག་དེ་ལ་ལོ་ཐང་འབུལ་བ་ཡིན་ནམ། དེ་དག་གིས་སྨྲས་པ། ལྷ་ལོ་ཐང་འབུལ་བ་ལགས་སོ། །དེས་སྨྲས་པ། ཤེས་ལྡན་དག་ཞོ་ཤས་འཚོ་བ་དེ་དག་བོས་ཤིག །དེ་དག་གིས་བོས་པ་དང་། དེས་སྨྲས་ པ། ཤེས་ལྡན་དག་དེ་ཡང་རྒྱལ་པོ་རྒྱལ་རིགས་སྤྱི་བོར་དབང་བསྐུར་བ་ཡིན་ལ། ངེད་ཀྱང་རྒྱལ་པོ་རྒྱལ་རིགས་སྤྱི་བོར་དབང་བསྐུར་བ་ཡིན་ན། ཅིའི་ཕྱིར་ཁྱེད་ཅག་ལོ་ཐང་དང་དཔྱ་སྡུད་པར་བྱེད། དེང་ལ་ཕྱིན་ཆད་ལོ་ཐང་དང་དཔྱ་མ་སྡུད་ཅིག །དེ་དག་གིས་བསམས་ པ། གཞོན་ནུ་འདི་ནི་རྒྱུས་མི་ཤེས་པ་ཡིན་པས་བདག་ཅག་རྒྱལ་པོ་པད་མ་ཆེན་པོའི་གན་དུ་འདོང་ཞིང་སོང་ནས་བསྙད་པར་བྱའོ་སྙམ་ནས། དེ་དག་རྒྱལ་པོ་པད་མ་ཆེན་པོའི་གན་དུ་སོང་སྟེ་ཕྱིན་ནས་སྨྲས་པ། ལྷ་བདག་ཅག་ཨང་གའི་རྒྱལ་པོའི་ཞོ་ཤས་འཚོ་བ་ལོ་ཐང་དང་དཔྱ་ སྡུད་པ་ན་གཞོན་ནུ་གཟུགས་ཅན་སྙིང་པོས་བཀག་ན། ཅི་བསྡུ་བར་འཚལ་ལམ། འོན་ཏེ་སླར་མཆི་བར་འཚལ། དེས་སྨྲས་པ། ཤེས་ལྡན་དག་གཞོན་ནུ་དེ་ནི་རྒྱུས་མི་ཤེས་པ་ཡིན་པས་ཁྱེད་ཅག་སྔོན་ཇི་ལྟར་ལོ་ཐང་དང་དཔྱ་སྡུད་པ་དེ་བཞིན་དུ་སྡུས་ཤིག །དེ་དག་གིས་
1-1-5a
ཡང་བསྡུ་བར་བརྩམས་ཏེ། དེ་དག་འོངས་ནས་ཕྱིར་ལྡོག་པ་གཞོན་ནུ་གཟུགས་ཅན་སྙིང་པོས་མཐོང་ནས་སྨྲས་པ། ཤེས་ལྡན་དག་ངས་ཁྱེད་ལ་ཕྱིན་ཆད་ལོ་ཐང་དང་དཔྱ་མ་སྡུད་ཅིག་ཅེས་མ་བཟློག་གམ། ཅིའི་ཕྱིར་ཡང་ཁྱེད་ལོ་ཐང་དང་དཔྱ་སྡུད། གལ་ ཏེ་རེ་ཞིག་འཁོད་ན་དེ་ལྟ་ན་ལེགས། གལ་ཏེ་མི་འཁོད་ན་མཚམས་ཆེན་པོ་གཅད་པར་བྱའོ། །དེ་དག་སྐྲག་ནས་བསམས་པ། གཞོན་ནུ་འདི་ནི་གདུག་པ་ཕ་རོལ་གནོན་པ་ཡིན་པས་བདག་ཅག་ལ་གནོད་པ་བྱེད་པར་འགྱུར་བ་གང་ཡིན་པ་དེ་ལྟ་བུའི་གནས་ཡོད་པར་འགྱུར་གྱིས། བདག་ཅག་ཨང་གའི་རྒྱལ་པོའི་གན་དུ་དོང་སྟེ་སྦྲན་པར་བྱའོ་སྙམ་ནས་དེ་དག་ཨང་གའི་རྒྱལ་པོའི་གན་དུ་དོང་སྟེ་ཕྱིན་ནས་སྨྲས་པ། ལྷ་བདག་ཅག་ལྷའི་ཞོ་ཤས་འཚོ་བ་ལགས་ཏེ། བདག་ཅག་ལྷའི་ལོ་ཐང་དང་དཔྱ་སྡུད་པ་ན་རྒྱལ་པོ་པད་མ་ཆེན་པོའི་བུ་གཞོན་ནུ་གཟུགས་ཅན་སྙིང་ པོ་དེས་བཟློག་ལགས་ན། ད་གལ་ཏེ་ལྷས་བཏང་སྙོམས་མཛད་ན་སླད་ཀྱིས་གནོད་པ་ཆེན་པོ་བགྱིད་པར་འགྱུར་བ་གང་ལགས་པ་དེ་ལྟ་བུའི་གནས་མཆིས་པར་འགྱུར་རོ། །ཚིགས་སུ་བཅད་པ་ཡང་སྨྲས་པ། ཇི་སྲིད་ཤིང་ནི་གཞོན་པའི་ཚེ། །སེན་མོ་དག་གིས་གཅད་ནུས་པ། ། དེ་ཉིད་ཆེན་པོར་སྐྱེས་པ་ན། །སྟ་རེ་བརྒྱས་ཀྱང་གཅད་པར་དཀའ། །ཨང་གའི་རྒྱལ་པོས་རྒྱལ་པོ་པད་མ་ཆེན་པོ་ལ་གཞོན་ནུ་གཟུགས་ཅན་སྙིང་པོ་མགུལ་པ་ནས་ཐོགས་ལ་ཚུར་བཀྲི་བའམ། ཡང་ན་རྩྭ་དང་ཆས་སྟ་གོན་གྱིས་ཤིག་དང་། ང་ཉིད་འོ་ནིར་འོང་ངོ་ཞེས་ཕྲིན་ཡིག་ སྤྲིང་ངོ་། །རྒྱལ་པོ་པད་མ་ཆེན་པོས་ཕྲིན་ཡིག་བཀླགས་ནས་དེ་མི་བདེ་བར་གྱུར་ཏེ་ལག་པ་འགྲམ་པ་ལ་གཏད་ནས། སེམས་ཁོང་དུ་ཆུད་ཅིང་འདུག་འདུག་ནས། དེས་གཞོན་ནུ་གཟུགས་ཅན་སྙིང་པོ་བོས་ནས་སྨྲས་པ། ཅིའི་ཕྱིར་ཁྱོད་ཀྱིས་ཨང་གའི་རྒྱལ་པོའི་ཞོ་ཤས་འཚོ་བ་དག་ ལོ་ཐང་དང་དཔྱ་སྡུད་པ་ཟློག། དེས་ཁྲོས་ཏེ་ང་ལ་འདི་དང་འདི་སྐད་ཅེས་སྤྲིང་ངོ་། །དེས་སྨྲས་པ། ལྷ་ཅི་སྐོལ་དེ་ལ་ལོ་ཐང་འབུལ་བ་ལགས་སམ། བུ་ལོ་ཐང་འབུལ་བ་ཡིན་ནོ། །དེས་སྨྲས་པ། ལྷ་དེ་ཡང་རྒྱལ་པོ་རྒྱལ་རིགས་སྤྱི་བོར་དབང་བསྐུར་བ་ལགས་ལ། སྐོལ་ཀྱང་
1-1-5b
རྒྱལ་པོ་རྒྱལ་རིགས་སྤྱི་བོར་དབང་བསྐུར་བ་ལགས་ན། ཅིའི་སླད་དུ་སྐོལ་དེ་ལ་ལོ་ཐང་དང་དཔྱ་འབུལ། ལྷས་བདག་ལ་དཔུང་གི་ཚོགས་ཡན་ལག་བཞི་པ་སྩལ་བ་འབའ་ཞིག་མཛོད་ཅིག་དང་། བདག་གིས་ཨང་གའི་རྒྱལ་པོ་དང་ལྷན་ཅིག་གཡུལ་ངོར་གཡུལ་སྤྲད་པར་ བགྱིའོ། །དེ་ནས་རྒྱལ་པོ་པད་མ་ཆེན་པོས་ཨང་གའི་རྒྱལ་པོ་ལ་ཁྱོད་ཀྱི་མཐུ་དང་། དཔུང་དང་། བརྩོན་འགྲུས་དང་། ཕ་རོལ་གནོན་པ་གང་དག་ཡིན་པ་དེ་དག་ཐམས་ཅད་མ་ཉམས་པར་གྱིས་ཤིག་ཅེས་ཕྲིན་ཡིག་སྤྲིང་ངོ་། །ཨང་གའི་རྒྱལ་པོས་ཐོས་ནས་མི་བཟོད་ པ་སྐྱེས་ཏེ་བློན་པོ་རྣམས་ལ་སྨྲས་པ། ཤེས་ལྡན་དག་དེའི་ཡུལ་འཁོར་གཞོམ་པར་བྱས། དཔུང་གི་ཚོགས་ཡན་ལག་བཞི་པ་གོ་སྐོན་ཅིག །དེས་དཔུང་གི་ཚོགས་ཡན་ལག་བཞི་པ་གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་བུ་ཆུང་གི་ ཚོགས་གོ་བསྐོན་ཏེ་ཡུལ་མ་ག་དྷཱ་གཞོམ་པར་བརྩམས་པ་དང་། མ་ག་དྷཱ་ན་གནས་པའི་སྐྱེ་བོའི་ཚོགས་ཀྱིས་རྒྱལ་པོ་པད་མ་ཆེན་པོ་ལ་ལྷ་ཨང་གའི་རྒྱལ་པོ་འདི་དཔུང་གི་ཚོགས་ཡན་ལག་བཞི་པ་གླང་པོ་ཆེ་པའི་ཚོགས་དང་། རྟ་པའི་ཚོགས་དང་། ཤིང་རྟ་པའི་ཚོགས་དང་། དཔུང་བུ་ཆུང་གི་ཚོགས་གོ་བསྐོན་ཏེ་ཡུལ་མ་ག་དྷཱ་འཇོམས་པར་བགྱིད་དོ་ཞེས་སྦྲོན་པ་དག་བཏང་ངོ་། །རྒྱལ་པོ་པད་མ་ཆེན་པོས་ཐོས་ནས་དེ་མི་བདེ་བར་གྱུར་ཏེ་ལག་པ་འགྲམ་པ་ལ་གཏད་ནས། སེམས་ཁོང་དུ་ཆུད་ཅིང་འདུག་འདུག་ནས། དེས་གཞོན་ནུ་གཟུགས་ཅན་སྙིང་པོ་བོས་ ཏེ། དེ་ལ་དཔུང་གི་ཚོགས་ཡན་ལག་བཞི་པ་བྱིན་ནོ། །གཞོན་ནུ་གཟུགས་ཅན་སྙིང་པོས་བློན་པོའི་བུ་ལྔ་བརྒྱ་བསྡུས་ཏེ་སྨྲས་པ། ཤེས་ལྡན་དག་ང་ནི་ཨང་གའི་རྒྱལ་པོ་དང་ལྷན་ཅིག་གཡུལ་ངོར་གཡུལ་སྤྲོད་པར་བྱེད་ན་ཤེས་ལྡན་དག་ཅི་བྱེད། དེ་དག་གིས་སྨྲས་པ། གཞོན་ནུ་ཁྱོད་ཀྱི་གནས་སྐབས་གང་ལགས་པ་དེ་བདག་ཅག་གི་ཡང་ལགས་སོ། །དེས་ཚིགས་སུ་བཅད་པ་སྨྲས་པ། མི་གང་ལ་ནི་ཁྱིམ་དཔལ་གནས། །དེ་ནི་ཀུན་གྱིས་ཡོངས་བསྲུང་བྱ། །དེ་ཉམས་ན་ནི་ཀུན་ཉམས་ཏེ། ལྟེ་བ་ཆག་པས་རྩིབས་རྣམས་བཞིན། །ད་ཁྱེད་
64-1-113a
༄༅༅། །རྒྱ་གར་སྐད་དུ། ཨཱརྱ་མ་ཧཱ་མེ་གྷ་ནཱ་མ་མ་ཧཱ་ཡཱ་ན་སཱུ་ཏྲ། བོད་སྐད་དུ། འཕགས་པ་སྤྲིན་ཆེན་པོ་ཞེས་བྱ་བ་ཐེག་པ་ཆེན་པོའི་མདོ། བམ་པོ་དང་པོ། སངས་རྒྱས་དང་། བྱང་ཆུབ་སེམས་དཔའ་དང་། འཕགས་པ་ཉན་ཐོས་དང་། རང་སངས་རྒྱས་
ཐམས་ཅད་ལ་ཕྱག་འཚལ་ལོ། །འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་རྒྱལ་པོའི་ཁབ་ན། བྱ་རྒོད་ཀྱི་ཕུང་པོའི་རི་ལ་གནས་བརྟན་འོད་སྲུང་ཆེན་པོ་ལ་སོགས་པ་དགེ་སློང་ས་ཡ་ཕྲག་དགུ་དང་བརྒྱད་འབུམ་གྱི་དགེ་སློང་གི་དགེ་འདུན་ཆེན་པོ་ཐམས་ཅད་ཀྱང་། དགྲ་
བཅོམ་པ། ཟག་པ་ཟད་པ། དབང་དང་ལྡན་པར་གྱུར་པ། ཉོན་མོངས་པ་མེད་པ། ཅང་ཤེས་པ། གླང་པོ་ཆེན་པོ། སེམས་ཤིན་ཏུ་རྣམ་པར་གྲོལ་བ། ཤེས་རབ་ཤིན་ཏུ་རྣམ་པར་གྲོལ་བ། བྱ་བ་བྱས་པ། བྱེད་པ་བྱས་པ། ཁུར་བོར་བ། བདག་གི་དོན་རྗེས་སུ་ཐོབ་པ། ཡང་དག་
པའི་ཤེས་པས་སེམས་ཤིན་ཏུ་རྣམ་པར་གྲོལ་བ། སྲིད་པར་ཀུན་ཏུ་སྦྱོར་བ་ཡོངས་སུ་ཟད་པ། ཚུལ་ཁྲིམས་ཤིན་ཏུ་རྣམ་པར་དག་པ། སེམས་ཀྱི་དབང་ཐམས་ཅད་ཀྱི་དམ་པའི་ཕ་རོལ་ཏུ་སོན་པ། མངོན་པར་ཤེས་པ། མཁས་པར་མངོན་པར་ཤེས་པ། རྣམ་པར་ཐར་པ་བརྒྱད་ལ་བསམ་
གཏན་པ་ཤ་སྟག་དང་ཐབས་ཅིག་ཏུ་བཞུགས་སོ། །དེ་ནས་གནས་བརྟན་འོད་སྲུང་ཆེན་པོ་ལ་སོགས་པ་དགེ་སློང་ས་ཡ་ཕྲག་དགུ་དང་བརྒྱད་འབུམ་པོ་དེ་དག་ཕྱེ་མ་རེད་ཀྱི་དུས་ཀྱི་ཚེ་རང་རང་གི་གནས་ནས་བྱུང་ནས་བཅོམ་ལྡན་འདས་ག་ལ་བ་དེར་དོང་སྟེ་ལྷགས་ནས། བཅོམ་ལྡན་འདས་ཀྱི་ཞབས་
ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ལ་ལན་གསུམ་བསྐོར་བ་བྱས་ནས་བཅོམ་ལྡན་འདས་ག་ལ་བ་དེ་ལོགས་སུ་ཐལ་མོ་སྦྱར་བ་བཏུད་དེ་ཕྱོགས་གཅིག་ཏུ་འཁོད་དོ། །ཡང་དེའི་ཚེ་སྐྱེ་དགུའི་བདག་མོ་ཆེན་མོ་གཽ་ཏ་མཱི་ལ་སོགས་པ་དགེ་སློང་མ་ས་ཡ་ཕྲག་དྲུག་དང་ལྔ་འབུམ་ཡང་
ཕྱེ་མ་རེད་ཀྱི་དུས་ཀྱི་ཚེ་རང་རང་གི་གནས་ནས་བྱུང་ནས་བཅོམ་ལྡན་འདས་ག་ལ་བ་དེར་དོང་སྟེ་ལྷགས་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ལ་ལན་གསུམ་བསྐོར་བ་བྱས་ནས་བཅོམ་ལྡན་འདས་ག་ལ་བ་དེ་ལོགས་སུ་ཐལ་མོ་སྦྱར་བ་བཏུད་དེ་ཕྱོགས་གཅིག་


c: text/html

text:
རྒྱུད་གཞན་གྲུབ་པ།
རྒྱ་གར་སྐད་དུ། སནྟ་ནཱནྱ་ཏ་ར་སིདྡྷི་ནཱ་མ་པྲ་ཀ་ར་ན་དང་།
བོད་སྐད་དུ། རྒྱུད་གཞན་གྲུབ་པ་ཞེས་བྱ་བའི་རབ་ཏུ་བྱེད་པ་ཞེས་ཟེར།
གཙོ་བོ་ལུས་ལྟ་བུའི་བསྟན་བཅོས་གསུམ་དང་། འཕྲོས་པ་ཡན་ལག་ལྟ་བུའི་བསྟན་བཅོས་བཞི་སྟེ་ཚད་མ་སྡེ་བདུན་དུ་གྲགས་པ་ལས་ཡན་ལག་ལྟ་བུའི་བསྟན་བཅོས་བཞིའི་གཅིག་ཡིན།
དཔལ་ཆོས་ཀྱི་གྲགས་པ་ནི་རྒྱ་གར་ལྷོ་ཕྱོགས་རྒྱལ་དབང་གཙུག་གི་ནོར་བུ་ཞེས་བྱ་བར། མུ་སྟེགས་ཀྱི་བྲམ་ཟེའི་རིགས་སུ་སྐྱེས་ཏེ། ཆུང་ངུ་ལ་སྒྲ་ལེགས་པར་འབྱོངས་ནས། ཞང་པོ་མུ་སྟེགས་ཀྱི་སྟོན་པ་གཞོན་ནུ་མ་ལེན་ལ། མུ་སྟེགས་ཀྱི་བྲམ་ཟེ་རབ་ཏུ་བྱུང་བའི་ཆས་བླངས་པས། ཞང་པོས་ངན་དུ་སྨྲས་ཏེ་བསྐྲད་དོ།། སློབ་དཔོན་གྱི་དགོངས་པས། མུ་སྟེགས་ཐམས་ཅད་ཕམ་པར་བྱེད་པ་ཞིག་བྱའོ་སྙམ་སྟེ། ནང་པའི་བསྟན་པ་ལ་རབ་ཏུ་བྱུང་ནས་སྦྱངས་པ་མཛད་ཅིང་། ཁྱད་པར་སློབ་དཔོན་དབང་ཕྱུག་སྡེ་ལ་ཚད་མ་ཀུན་ལས་བཏུས་ཚར་གསུམ་དུ་ཉན་པར་དམ་བཅས་ནས་མཉན་པས་དང་པོ་ལ་སློབ་དཔོན་དབང་ཕྱུག་སྡེས་ཇི་ལྟར་དགོངས་པ་ལྟར་གོ གཉིས་པ་ལ་ཕྱོགས་གླང་གིས་དགོངས་པ་བཞིན་གོ་སྟེ། དབང་ཕྱུག་སྡེའི་འདོད་པ་ནོར་བར་རྟོགས་ནས། གསུམ་པ་གསུང་བར་ཞུས་པས། ཕྱོགས་གླང་ལ་སློབ་མ་ང་ལྟ་བུ་ལས་མེད། ང་ལའང་ཁྱེད་ལྟ་བུ་ལས་མ་བྱུང་། ཚར་རེ་ལས་འཆད་པའི་སྲོལ་མེད་པ་ལ། གཉིས་སུའང་བཤད་པ་ཡིན། ང་འདི་གཅིག་པུ་འཆད་པས་མི་ཕན། པཎྜི་ཏའི་བྱ་བ་གཞན་ཡང་བྱ་དགོས་པས། རས་སྣུམ་སྟ་གོན་གྱིས་ཤིག་ནུབ་མོ་འཆད་དོ།། གསུངས་ནས་དེ་ལྟར་བྱས་པས། འབྲས་བུ་རྒྱུའི་ཁྱད་པར་གྱི་རྗེས་སུ་བྱེད་པ་ལྷག་པར་རྟོགས་ཏེ་སློབ་དཔོན་ལ་སྔར་གྱི་ཚུལ་བརྗོད་པས་ཤིན་ཏུ་མཉེས་ནས། ད་ཁྱོད་ཀྱིས་ངའི་གྲུབ་མཐའ་ནོར་པ་རྣམས། ཕྱོགས་སྔར་གྱིས་ལ། ཀུན་ལས་བཏུས་ལ། འགྲེལ་པ་རྩོམས་ཤིག། ཅེས་རྗེས་སུ་གནང་ངོ་།། དེ་ནས་སློབ་དཔོན་གྱིས་གྲངས་ཅན་གྱི་གྲུབ་མཐའི་གསང་ཚིག་རྣམས་རྟོགས་པའི་དོན་དུ་བྲན་དུ་རྫུས་ཏེ་ཞང་པོའི་ཆུང་མའི་གཡོག་བྱས་ནས་མགུ་བར་བྱས་ཏེ། གྲུབ་མཐའི་གནད་འདི་འདྲ་འདྲི་དགོས་བྱས་པས། འདོད་པ་སྤྱོད་པའི་ཚེ་དྲི་ཡིས། ཁྱེད་རང་ཡིད་ལ་ཟུངས་ཟེར་ནས། མོའི་རྐང་པ་ལ་ཐག་པ་བཏགས་ནས། གང་དཀའ་བ་དེ་ལ་ཐག་པ་འཐེན་ནས་ལེགས་པར་ཤེས་པ་དང་བྲིས་ཏེ་གྲུབ་མཐའི་གནད་ཤེས་པས། ཐམས་ཅད་ཐུབ་པར་ཤེས་ཏེ། དེའི་ཚེ་མཁས་པ་ཡོད་ན་རྩོད་པར་བྱེད་དོ་ཞེས་དྲིལ་བསྒྲགས་པས་ཕལ་ཆེར་ཡུལ་གཞན་དུ་བྲོས། རྩོད་པ་བྱས་པ་རྣམས་ཆོས་ཀྱིས་ཚར་བཅད་དེ། ཆོས་ཀྱི་ལམ་ལ་བཀོད་ནས། གལ་ཏེ་ཆོས་ཀྱི་གྲགས་པ་ཡི།། སྨྲ་བའི་ཉི་མ་ནུབ་པ་ན།། ཆོས་རྣམས་གཉིད་ལོག་ཡང་ན་ཤི།། ཆོས་མ་ཡིན་རྣམས་ད་གདོད་ལོངས།། ཞེས་ཆེད་དུ་བརྗོད་པ་མཛད་དོ།། བསྟོད་པ་བྱེད་པ་དག་གྱིས་ཀྱང་།། མུ་སྟེགས་རིགས་ལ་སྒྲ་ཚད་མཁས།། རྒོལ་བ་ཚར་གཅོད་མཁའ་ལ་གཤེགས།། དྷརྨ་ཀིརྟི་ཞེས་བྱ་བའི།། བླ་མ་དེ་ལ་ཕྱག་འཚལ་ལོ།། ཞེས་བསྟོད་དོ།། དེ་ནས་སློབ་དཔོན་རིམ་གྱིས་གྲོང་ཁྱེར་དང་ལྗོངས་རྒྱུ་ཞིང་། མཐར་རྒྱལ་པོ་མེ་ཏོག་རྒྱས་པའི་སྒོ་དྲུང་དུ་སླེབས་སྟེ་རྒྱལ་པོས་ད་ལྟ་སུ་མཁས་དྲིས་པས། ཤེས་རབ་ཅན་ནི་ཕྱོགས་ཀྱི་གླང་པོ་སྟེ།། ཙནྡྲ་གོ་མི་བརྗོད་པ་རྣམ་པར་དག། སྙན་ངག་དཔའ་བོ་ལས་བྱུང་སྡེབ་སྦྱོར་མཁས།། མེ་ཏོག་ཀུན་ཏུ་རྒྱས་པ་ལོངས་སྤྱོད་ལྡན།། ཕྱོགས་ལས་རྣམ་པར་རྒྱལ་བ་ང་མིན་སུ།། ཞེས་གསུངས་པས། རྒྱལ་པོ་ན་རེ། དྷརྨཱ་ཀིརྟི་ཡིན་ནམ། དེ་སྐད་དུའང་གྲགས་སོ།། གསུངས་པ་དང་། རྒྱལ་པོས་གདན་དྲངས་ཏེ་སྦྱིན་བདག་མཛད་ནས། རབ་ཏུ་བྱེད་པ་སྡེ་བདུན་བརྩམས་ཏེ། མཇུག་ཏུ་རྣམ་འགྲེལ་གྱི་ལེའུ་དང་པོའི་རང་འགྲེལ་མཛད་དོ།། བསྟན་བཅོས་རྣམས་མཁས་པའི་གྲ་སར་འགྲིམས་པས་ཕལ་ཆེར་གྱིས་མ་ཤེས་སོ།། ལ་ལས་ཤེས་ཀྱང་ཕྲག་དོག་བྱས་ནས་ཉེས་སོ།། ཞེས་བསྒྲགས་ཏེ་ཁྱི་མཇུག་ལ་བཏགས་པས། སློབ་དཔོན་ན་རེ། ཁྱི་གྲོང་དང་སྲང་ཀུན་ཏུ་རྒྱུ་བ་བཞིན་བསྟན་བཅོས་ཀྱང་དར་བར་འགྱུར་རོ།། ཞེས་གསུངས་ཤིང་། རྣམ་འགྲེལ་གྱི་མགོར། སྐྱེ་བོ་ཕལ་ཆེར་ཕལ་ལ་ཆགས་ཤིང་ཤེས་རབ་རྩལ་མེད་པས་ན་ལེགས་བཤད་རྣམས།། དོན་དུ་མི་གཉེར་ཁོ་ནར་མ་ཟད་ཕྲག་དོག་དྲི་མ་དག་གིས་སྡང་བར་ཡང་།། ཡོངས་གྱུར་དེས་ན་བདག་ལ་འདི་ནི་གཞན་ལ་ཕན་པ་ཡིན་ཞེས་བསམ་པའང་མེད།། སེམས་ནི་ཡུན་རིངས་ལེགས་བཤད་གོམས་པས་ལྷུར་ལེན་བསྐྱེད་ཕྱིར་འདི་ལ་དགའ་བ་སྐྱེས། ཞེས་པ་བཅུག་གོ་ཞེས་གྲག་གོ། དེ་ནས་པཎྜི་ཏ་ལྷ་དབང་བློ་ལ་འགྲེལ་པ་རྩོམ་པར་བསྐོས་པས་ལན་ཅིག་བརྩམས་ཏེ་གཟིགས་པ་ཕུལ་བས་ཆུས་བཀྲུས། ཡང་བརྩམས་པས་མེས་བསྲེགས་པས། ཕྱིས་བརྩམས་ནས། ཕལ་ཆེར་སྐལ་བ་མེད་ཉིད་དང་།། དུས་ལའང་སྡོད་པ་མེད་པའི་ཕྱིར།། གོམས་པའི་ཕྱིར་ནི་མདོར་བསྡུས་ནས།། དཀའ་འགྲེལ་འདི་ནི་འདིར་བྱས་སོ།། ཞེས་པ་ཕུལ་བས། འཕྲོས་དང་ཚིག་གི་ཟུར་གྱིས་མཚོན་པའི་དོན་རྣམས་མ་བྱུང་བར་འདུག་སྟེ། ཚིག་གིས་དངོས་སུ་བསྟན་པའི་དོན་བྱུང་འདུག་གསུང་། འོན་ཀྱང་ངའི་རིགས་པ་འདི་གཞན་གྱིས་མ་ནོར་བ་མི་ཤེས་པར་འདུག་དགོངས་ཏེ། རྣམ་འགྲེལ་གྱི་མཇུག་ཏུ། རྒྱ་མཚོ་ལ་ནི་ཆུ་བོ་བཞིན་དུ་རང་གི་ལུས་ལ་ཐིམ་ཞིང་ནུབ་པ་ཉིད་དུ་འགྱུར། ཞེས་པ་བཅུག་ཅེས་གྲག་གོ།
རྒྱ་གར་གྱི་པཎྜི་ཏ་བི་ཤུདྡྷ་སིང་ཧ་དང་། བོད་ཀྱི་ལོ་ཙཱ་བ་དཔལ་བརྩེགས་གཉིས་ཀྱིས་བོད་ཡིག་ཏུ་བསྒྱུར།
ཤོ་ལོ་ཀ་བརྒྱ་དང་གསུམ་ཡོད།
སྤྱིར་ཚད་མ་སྡེ་བདུན་མདོ་དང་བཅས་པས་ཡང་དག་པའི་ཤེས་པ་འཁོར་དང་བཅས་པ་བརྗོད་བྱར་བྱེད་ལ། དེ་ཡང་། མངོན་སུམ་དང་ནི་རྗེས་སུ་དཔག། ལྟར་སྣང་བཅས་པ་བདག་རིག་ཕྱིར།། སྒྲུབ་པ་དང་ནི་སུན་འབྱིན་ངག། ལྟར་སྣང་བཅས་པ་གཞན་རྟོགས་ཕྱིར།། ཞེས་བཤད་པའི་རྟོགས་གེའི་ཚིག་དོན་བརྒྱད་དེ། མངོན་སུམ་ཡང་དག་དང་མངོན་སུམ་ལྟར་སྣང་། རྗེས་དཔག་ཡང་དག་དང་རྗེས་དཔག་ལྟར་སྣང་སྟེ་བདག་ཉིད་ཀྱིས་སྒྲུབ་བྱ་རྟོགས་པའི་ཕྱིར་དུ་བསྟན་པ་བཞི་དང་། སྒྲུབ་ངག་ཡང་དག་དང་སྒྲུབ་ངག་ལྟར་སྣང་། སུན་འབྱིན་ཡང་དག་དང་སུན་འབྱིན་ལྟར་སྣང་གཉིས་སྟེ་གཞན་གྱིས་སྒྲུབ་བྱ་རྟོགས་པའི་ཕྱིར་དུ་བསྟན་པ་བཞི་སྟེ་བརྒྱད་བསྟན་པ་དང་།
ལུས་ལྟ་བུའི་བསྟན་བཅོས་ལས་འཕྲོས་པའི་ཡན་ལག་ལྟ་བུའི་བསྟན་བཅོས་བཞི་སྟེ་གཏན་ཚིགས་ཐིགས་པ་དང་། འབྲེལ་བ་བརྟག་པ། རྒྱུད་གཞན་གྲུབ་པ། རྩོད་པའི་རིགས་པ་བཞི་ལས་ཕྱི་མ་གཉིས་ནི་གཞན་དོན་གྱི་ཡན་ལག་ཡིན་ཏེ། མངོན་སུམ་ལེའུར་ཕྱི་རོལ་གྱི་དོན་བཀག་ནས་རྣམ་པར་རིག་པ་ཙམ་དུ་བསྟན་པ་ལ། གལ་ཏེ་ཕྱི་རོལ་གྱི་དོན་མེད་པར་རྣམ་པར་རིག་པ་ཙམ་ཡིན་ན། རྒྱུད་གཞན་མ་གྲུབ་པས་གཞན་དོན་བྱེད་མི་འཐད་དོ་སྙམ་ན། རྣམ་པར་རིག་པ་ཙམ་ཡིན་ཡང་ལུས་ངག་གི་བྱ་བ་ལས་ཀུན་སློང་དཔགས་ནས། དེ་རང་གི་རྒྱུད་དང་འབྲེལ་བ་བཀག་ནས་རྒྱུད་གཞན་བསྒྲུབ་པའི་ཕྱིར་དུ། རང་ལུས་བློ་སྔོན་འགྲོ་བ་ཡི།། བྱ་བ་མཐོང་ནས་གཞན་ལ་དེ།། འཛིན་ཕྱིར་གལ་ཏེ་བློ་ཤེས་འགྱུར།། ཚུལ་འདི་སེམས་ཙམ་ལ་ཡང་མཚུངས།། ཞེས་རྒྱུད་གཞན་སྒྲུབ་པ་མཛད་པ་ཡིན་ནོ།།
གཞུང་འདིའི་ཁྱད་ཆོས་ནི་རྗེ་དགེ་འདུན་གྲུབ་གྱི་རིགས་རྒྱན་ལས། མངོན་སུམ་ལེའུར་ཕྱི་རོལ་གྱི་དོན་བཀག་ནས་རྣམ་པར་རིག་པ་ཙམ་དུ་བསྟན་ལ། གལ་ཏེ་ཕྱི་རོལ་གྱི་དོན་མེད་པར་རྣམ་པར་རྣམ་པར་རིག་པ་ཙམ་ཡིན་ན། རྒྱུད་གཞན་མ་གྲུབ་པས་གཞན་དོན་བྱེད་པ་མི་འཐད་དོ་སྙམ་ན། རྣམ་པར་རིག་པ་ཙམ་ཡིན་ཡང་ལུས་ངག་གི་བྱ་བ་ཀུན་སློང་དཔགས་ནས། དེ་རང་གི་རྒྱུད་དང་འབྲེལ་བ་བཀག་ནས་རྒྱུད་གཞན་བསྒྲུབ་པའི་ཕྱིར་དུ། རང་ལུས་བློ་སྔོནན་འགྲོ་བ་ཡི། །བྱ་བ་མཐོང་ནས་གཞན་ལ་དེ།། འཛིན་ཕྱིར་གལ་ཏེ་བློ་ཤེས་འགྱུར།། ཚུལ་འདི་སེམས་ཙམ་ལ་ཡང་མཚུངས།། ཞེས་རྒྱུད་གཞན་སྒྲུབ་པ་མཛད་པ་ཡིན་ནོ།། ཞེས་གསུངས་པ་ལྟར་རོ།།
རྒྱུད་གཞན་གྲུབ་པའི་རབ་བྱེད་དང་། དུལ་བ་ལྷའི་རྒྱུད་གཞན་གྲུབ་པའི་འགྲེལ་བཤད་བཅས་བོད་འགྱུར་ཁོ་ནར་བཞུགས། ལེགས་སྦྱར་གཞུང་ཡང་ཚིགས་བཅད་དང་བོ་ཙམ་ལས་མ་རྙེད། ཆེར་བྷག་གིས་བོད་འགྱུར་རྒྱུད་གཞན་གྲུབ་པའི་རབ་བྱེད་ཀྱི་རྩ་བ་དང་དུལ་བ་ལྷའི་རྒྱུད་གཞན་གྲུབ་པའི་འགྲེལ་བཤད། བསྟན་དར་ལྷ་རམས་པའི་རྒྱུད་གཞན་གྲུབ་པའི་འགྲེལ་བ་མཁས་པའི་ཡིད་འཕྲོག་བཅས་ལ་ཞུ་ཆེན་དང་སྦྲགས་པར་སྐྲུན་གནང་། དེ་རྗེས་ཆེར་བྷག་གིས་ཨུ་རུ་སུའི་སྐད་དུ་བསྒྱུར། གཞན་ཡང་མཁས་པ་གུབྷ་ཡིས་ཨུ་རུ་སུའི་སྐད་ནས་དབྱིན་སྐད་དུ་བསྒྱུར། དེ་བཞིན་སློབ་དཔོན་ཁི་ཐ་ཁ་ཝས་དབྱིན་སྐད་དུ་བསྒྱུར། ཆོས་གྲོགས་མཁས་དབང་ཁ་ཚུ་རས་ཉི་ཧོང་སྐད་དུ་བསྒྱུར་ཏོ།།
- 1 ཁང་དཀར་ཚུལ་ཁྲིམས་སྐལ་བཟང་གིས་བརྩམས་པའི 《རྒྱ་གར་ཚད་མ་རིག་པའི་ལྟ་གྲུབ་འཕེལ་རིམ་དང་ཚད་མ་རིག་པའི་ལོ་རྒྱུས》 གངས་ལྗོངས་ནང་རིག་མཐུན་ཚོགས་ཀྱིས་ སྤྱི་ལོ2004ལོའི་ཟླ5པར་དཔར་དུ་བསྐྲུན། ཤོག་ངོས177-178ན་གསལ།
- 2 རྒྱལ་ཚབ་དར་མ་རིན་ཆེན་གྱིས་མཛད་པའི 《ཚད་མ་རིགས་ཐིགས་ཀྱི་འགྲེལ་པ་ལེགས་བཤད་སྙིང་པོའི་གཏེར》 སྐུ་འབུམ་ཤིང་དཔར།
- 3 རྒྱལ་ཚབ་དར་མ་རིན་ཆེན་གྱིས་མཛད་པའི 《བསྟན་བཅོས་ཚད་མ་རྣམ་ངེས་ཀྱི་ཊཱིཀ་ཆེན་དགོངས་པ་རབ་གསལ》 སྐུ་འབུམ་ཤིང་དཔར།
- 4 རྒྱལ་ཚབ་དར་མ་རིན་ཆེན་གྱིས་མཛད་པའི 《རྣམ་བཤད་ཐར་ལམ་གསལ་བྱེད》 སྐུ་འབུམ་ཤིང་དཔར།
- 5 མཁས་གྲུབ་ཐམས་ཅད་མཁྱེན་པ་དགེ་ལེགས་དཔལ་བཟང་གིས་མཛད་པའི 《རྣམ་འགྲེལ་ཊཱིཀ་ཆེན་རིགས་པའི་རྒྱ་མཚོ》 སྐུ་འབུམ་ཤིང་དཔར།
- 6 མཁས་གྲུབ་ཐམས་ཅད་མཁྱེན་པ་དགེ་ལེགས་དཔལ་བཟང་གིས་མཛད་པའི 《སྡེ་བདུན་ཡིད་ཀྱི་མུན་སེལ》 སྐུ་འབུམ་ཤིང་དཔར།
- 7 རྒྱལ་བ་དགེ་འདུན་གྲུབ་ཀྱིས་མཛད་པའི 《ཚད་མ་རིགས་པའི་རྒྱན》 སྐུ་འབུམ་ཤིང་དཔར།
- 8 ཀུན་མཁྱེན་ཆེན་པོ་འཇམ་དབྱངས་བཞད་པས་མཛད་པའི 《ཚད་མ་རྣམ་འགྲེལ་གྱི་མཐའ་དཔྱོད་ཐར་ལམ་རབ་གསལ་ཚད་མའི་འོད་བརྒྱ་འབར་བ་བློ་གསལ་འགུལ་རྒྱན་སྐལ་བཟང་འཇུག་ངོགས》 སྐུ་འབུམ་ཤིང་དཔར།
- 9 ཡོངས་འཛིན་ཡེ་ཤེས་རྒྱལ་མཚན་གྱིས་མཛད་པའི 《ལམ་རིམ་བླ་མ་རྒྱུད་པའི་རྣམ་ཐར》 ཀྲུང་གོའི་བོད་རིག་པ་དཔེ་སྐྲུན་ཁང་། 2011ལོའི་ཟླ1པོའི་པར་ཐེངས་དང་པོ།
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:2 སྔ་མའི་པར་གཞི།
ཉེ་ཆར་དག་བཅོས།:2016-08-16
གསར་སྤེལ་མཁན། :ལོ་མི་ཆུང་།

robotstxt: allowed

filter: keep


text:
རིན་པོ་ཆེའི་ཡབ་སེར་ཀོང་རྡོ་རྗེ་འཆང་མཆོག་གི་ཐུན་མོང་གི་སྤྱོད་ཡུལ་ལས་འདས་པའི་ནུས་པ།
སེར་ཀོང་རིན་པོ་ཆེས་ནམ་ཡང་ཁོང་རང་ཉིད་རྣལ་འབྱོར་བ་ཞིག་གམ། དམིགས་བསལ་གྱི་ནུས་པ་ཡོད་མཁན་ཞིག་ཡིན་ཚུལ་གསུངས་གནང་གི་མ་རེད། གལ་ཏེ་ང་ཚོར་གང་ཟག་གཞན་ཞིག་གི་དཔེ་མཚོན་དགོས་ཀྱི་ཡོད་ན། ཁོང་གིས་གསུངས་དོན། ང་ཚོས་དུས་ཡུན་རིང་པོར་སོང་བའི་འདས་པའི་གནད་དོན་གཅིག་པུར་བལྟ་མི་དགོས་པར། ཁོང་ཉིད་ཀྱི་ཡབ་དམ་པ་སེར་ཀོང་རྡོ་རྗེ་འཆང་མཆོག་དཔེ་མཚོན་གསལ་པོ་ཞིག་ཡིན་པར་གསུངས་ཀྱི་རེད། ཁོང་གི་ཡབ་དམ་པ་མཆོག་དགའ་ལྡན་བྱང་རྩེ་དགོན་དུ་རབ་བྱུང་བ་ཞིག་ཡིན་པའི་སྐབས་ནས་རྣལ་འབྱོར་བླ་མེད་རྒྱུད་ཀྱི་ཉམས་རྟོགས་ཐུགས་རྒྱུད་ལ་འཁྲུངས་ཡོད་པ་སྟེ། དེར་ཁོང་གིས་གསང་ཡུམ་དང་ལྷན་དུ་སེམས་གནས་ཕྲ་ཤོས་སུ་སྙེག་པའི་རྣལ་འབྱོར་གྱི་ཐབས་གནད་ཁྱད་པར་ཅན་དག་ལ་ཉམས་ལེན་གནང་ཐུབ་ཀྱི་ཡོད། དེ་འདྲའི་ཉམས་རྟོགས་ཡོངས་སུ་རྫོགས་པའི་ཚད་མཐོན་པོར་སོན་པའི་སྐབས་རླུང་སེམས་ཕྲ་མོའི་ཆ་ལག་ལ་དབང་ཡོངས་སུ་སྒྱུར་བ་དང་ཕྱི་ནང་གི་བེམ་གཟུགས་དང་ནུས་པ་གཉིས་ཀར་སྟངས་འཛིན་ཆ་ཚང་ཐུབ་པ་ཞིག་དགོས། ཁོང་གི་ཚངས་སྤྱོད་ཀྱི་སྡོམ་པས་སྤྱིར་བཏང་ཁོང་ཉིད་དེ་འདྲའི་ཉམས་ལེན་གནང་རྒྱུར་འགོག་རྐྱེན་བྱེད་ཀྱི་ཡོད་པ་རེད། ༸གོང་ས་༧སྐྱབས་མགོན་སྐུ་ཕྲེང་བཅུ་གསུམ་པ་ཆེན་པོས་སེར་ཀོང་རྡོ་རྗེ་འཆང་ལ། ཁོང་ཉིད་ཀྱི་ཉམས་རྟོགས་ཀྱི་བདེན་རྟགས་སྐོར་བཀའ་འདྲི་གནང་བས། ཁོང་གིས་གཡག་གི་རྭ་ཅོར་མདུད་པ་བསྐྱོན་ནས་སྤྱན་འབུལ་ཞུས་པ་རེད། དེ་ལྟར་༸གོང་ས་མཆོག་ནས་ཁོང་ལ་གནས་སྐབས་འདིར་ཉམས་ལེན་གནང་བའི་རིང་ཁོང་ཉིད་ཀྱི་རབ་བྱུང་བའི་ཆ་ལུགས་འཛིན་ཆོག་པའི་བཀའ་ཁྲོལ་གནང། ཁོང་ཚོས་གཡག་གི་རྭ་ཅོ་དེ་ཁོང་ཉིད་ཀྱི་གཟིམ་ཁང་དུ་བུ་ཕྲུག་ཞིག་དང་འདྲ་བར་གཅེས་ཉར་བྱས་ཡོད། ཅེས་རིན་པོ་ཆེས་ངོན་ངོ་མའི་གནས་ཚུལ་དེ་ཐད་ཀར་གསུངས་གནང་སོང།
སེར་ཀོང་རྡོ་རྗེ་འཆང་མཆོག་ནི་ཡོངས་གྲགས་སུ་དུས་རབས་བཅུ་གཅིག་པའི་ལོ་ཙཱ་བ་ཆེན་པོ་མར་པ་ཆོས་ཀྱི་བློ་གྲོས་ཀྱི་ཡང་སྲིད་ཅིག་ཡིན་པར་ངོས་འཛིན་ཞུས་ཡོད། སེར་ཀོང་རིན་པོ་ཆེ་ཁོང་ཉིད་ཀྱང་ཡབ་དམ་པའི་བརྒྱུད་པ་འཛིན་དུ་སྐུ་འཁྲུངས་པ་དང། མར་པ་ལོ་ཙཱ་བའི་ཐུགས་ཀྱི་སྲས་དར་མ་མདོ་སྡེའི་ཡང་སྲིད་ལྟ་བུར་སྣང། འོན་ཀྱང་གནད་དོན་འདི་རིན་པོ་ཆེས་ང་ལ་ཚར་གཅིག་ཀྱང་རྩ་བ་ཉིད་ནས་གསུངས་མྱོང་མེད་ལ། ཁོང་གིས་ཡབ་དམ་པ་དང་ཁོང་ཉིད་ཀྱི་དབར་མཚུངས་བསྡུར་བ་ནམ་ཡང་གནང་གི་མེད། དེ་ལྟར་ཡིན་ནའང། རིན་པོ་ཆེས་གང་ཡང་མ་གསུངས་པར་བཞུགས་པ་ལ་མ་ལྟོས་པར། ཁོང་ཉིད་ཀྱིས་ལུས་ཀྱི་རླུང་སེམས་ཕྲ་མོར་དབང་བསྒྱུར་བ་དང། ཐུན་མོང་གི་སྤྱོད་ཡུལ་ལས་འདས་པའི་ནུས་པ་དག་ལྡན་ཡོད་པ་ནི་ཁོང་དང་ཐུགས་འདྲིས་ཆེ་བ་རྣམས་ལས་གསལ་པོ་ཤེས་ཐུབ། རིན་པོ་ཆེའི་རང་དབང་དུ་གཟིམ་ཁུག་ནུས་པའི་ཚུལ་དེས་རྟགས་མཚན་ཁ་ཤས་བསྟན་པ་རེད། ཐེངས་ཤིག་ཝི་སི་ཀོན་སིན་ (Wisconsin) ནང་གི་མེ་ཌི་སིན་ (Madison) དུ་འཕྲོད་བསྟེན་བརྟག་དཔྱད་ཅིག་གི་དོནདུ་རིན་པོ་ཆེར་སྙིང་གི་འཕར་ཚད་ལ་གཟིགས་དགོས་བྱུང་བ་རེད། བརྟག་དཔྱད་ཀྱི་ཆེད་མར་གན་རྐྱལ་དུ་བཞུགས་པའི་སྐབས་ཁོང་ནུས་ཤུགས་ཅན་དང་གྲུང་ཤ་དོད་པོ་ཡོད་ནའང། སྨན་པས་རིན་པོ་ཆེར་སྐུ་ལྷོད་ལྷོད་གནང་དགོས་པའི་བཀའ་མོལ་གནང་བ་དང་སྐར་ཆ་ཁ་ཤས་ཀྱི་ནང་ཁོང་གིས་རྔུར་སྒྲ་དང་བཅས་ཏེ་གཟིམ་ཁུག་སོང།
རིན་པོ་ཆེ་ཁོང་ཉིད་ཀྱི་དབང་པོའི་སྤྱོད་ཡུལ་ལས་འདས་པའི་ནུས་པ།
དཔེ་མཚོན་འགའ་ཞིག་གི་ཐོག་ནས་རིན་པོ་ཆེའི་མ་འོངས་མངོན་གཟིགས་ཀྱི་དབང་པོའི་སྤྱོད་ཡུལ་ལས་འདས་པའི་ནུས་པ་རྣམས་མཐོང་ཐུབ་པ་ཡིན། རིན་པོ་ཆེ་༧གོང་ས་༸སྐྱབས་མགོན་ཆེན་པོའི་བཤེས་གཉེན་གནང་བ་ཙམ་མ་ཡིན་པར། ད་དུང་ཁོང་གིས་སྐབས་རེ་རྒྱལ་ཡུམ་ཆེན་མོ་དབུས་པའི་ཡབ་གཞིས་ཚང་གི་སྐུ་འཁོར་ཁ་ཤས་ལ་སློབ་སྟོན་གནང་གི་ཡོད། སྤྱིར་རིན་པོ་ཆེས་གདན་ཐོབ་རྗེས་འབྲེལ་གྱི་སྲོལ་རྒྱུན་གྱི་ཆ་ནས་འགྲོ་སྟངས་ལྟར་མཇལ་འཕྲད་ཀྱི་དུས་ཚོད་སྙན་སེང་སྔོན་དུ་མ་གནང་བར་ནམ་ཡང་རྒྱལ་ཡུམ་ཆེན་མོར་མཇལ་བཅར་དུ་ཕེབས་ཀྱི་མེད་པ་རེད། འོན་ཀྱང་། རྒྱལ་ཡུམ་མཆོག་སྐུ་མ་གཤེགས་པའི་སྔོན་ཙམ་ལ་རིན་པོ་ཆེས་རྒྱལ་ཡུམ་གྱི་གནས་སྟངས་གཟིགས་ནས་སྲོལ་རྒྱུན་རྩི་མེད་ཐོག་གློ་བུར་ཐོག་རྒྱག་ལ་མཐའ་མའི་མཇལ་འཕྲད་གནང་བར་ཕེབས་པ་རེད།
ཐེངས་ཤིག་རིན་པོ་ཆེ་མཆོག་ཧྥ་རན་སི་ (France) ནང་གི་ལཱ་ཝོར་ (Lavaur) དུ་རྡོ་རྗེ་རྣལ་འབྱོར་མའི་ཆོས་ཀྱི་བསྟི་གནས་ཁང་དུ་གསུང་ཆོས་གནང་བཞིན་ཡོད་པ་དང་། པེ་རི་སི་ (Paris) ལ་མ་ཐོན་གོང་ཉིན་འགའ་ཤས་བར་གསེང་རེད་འདུག །གྲོགས་པོ་ཐུགས་འཕྲད་ཆེད་ང་སྔོན་ཙམ་ལ་ཐོན་འདོད་བྱུང་བ་དང་མི་ཞིག་གིས་ང་ལ་སྣུམ་འཁོར་ནང་ཞོར་འཇུག་རོགས་པ་བྱས་སོང་། ངས་པེ་རི་སི་ལ་ཐོན་རྒྱུ་བཀའ་ཁྲོལ་ཞུས་པའི་སྐབས་རིན་པོ་ཆེས། ང་ལ་དཔེ་ཡག་པོ་རེད། ཁྱེད་རང་གཟའ་ཟླ་བར་པེ་རི་སི་ལ་ཐོན་མཁན་རེད་པཱ། ཞེས་གསུངས། ངས་རིན་པོ་ཆེར། མིན། མིན། ང་སང་ཉིན་གཟའ་ཉི་མར་འགྲོ་མཁན་ཡིན། ཞེས་ཞུས་སྐབས་རིན་པོ་ཆེས་བསྐྱར་དུ་དཔེ་ཡག་པོ་རེད། ཁྱེད་རང་གཟའ་ཟླ་བར་ཐོན་མཁན་རེད་པཱ། ཞེས་གསུངས། དེ་ནས་ངས་རིན་པོ་ཆེར། གཟའ་ཉི་མར་ཐོན་ན་མི་འགྲིག་པ་འདྲ་འདུག་གམ། དེའི་ཚབ་ཏུ་གཟའ་ཟླ་བར་ཕར་འགྱངས་ཞུས་ན། ཞེས་བཀའ་འདྲི་ཞུས་པར་རིན་པོ་ཆེས་བཞད་མོ་བཞད་དེ་མ་རེད། མ་རེད། ཁྱད་པར་ཆེན་པོ་གང་ཡང་མི་འདུག །ཅེས་གསུངས་བྱུང།
དེ་ནས་རེས་གཟའ་ཉི་མར་ངས་པེ་རི་སི་ལ་ཐོན་པ་ཡིན། ལམ་ཕྱེད་ཙམ་ལ་སྣུམ་འཁོར་འཕྲོ་བརླག་ཕྱིན་སོང། ཧྥ་རན་སི་ (France) ནང་རེས་གཟའ་ཉི་མར་སྣུམ་འཁོར་བཟོ་བཅོས་ཁང་སྒོ་རྒྱག་གི་ཡོད་པར་བརྟེན་ང་ཚོ་མཚན་གཅིག་གྲོང་གསེབ་ཆུང་ཆུང་ཞིག་ཏུ་བསྡད་དགོས་བྱུང། ང་ཚོས་རེས་གཟའ་ཟླ་བའི་ཞོགས་པ་སྣུམ་འཁོར་བཟོ་བཅོས་བརྒྱབ་ཏེ། རིན་པོ་ཆེས་མ་འོངས་སྔོན་གཟིགས་གནང་བ་བཞིན་ང་པེ་རི་སི་ལ་རེས་གཟའ་ཟླ་བར་འབྱོར་སོང།
སྐབས་རེ་རིན་པོ་ཆེས་རྒྱང་ཐག་རིང་པོར་གཟིགས་ཐུབ་པའི་ནུས་པ་མངོན་གསུམ་དུ་བསྟན་གནང་གི་རེད། ཉིན་གཅིག་དྷ་སར་ཏུ་ཤི་ཏ་སྒྲུབ་སྡེའི་འགན་འཛིན་གྱིས་རིན་པོ་ཆེ་མཆོག་ཆོ་ག་ཞིག་གི་དབུ་བཞུགས་ཏུ་གདན་འདྲེན་ཞུས་པ་རེད། སྣུམ་འཁོར་སྒྲུབ་སྡེར་འབྱོར་མ་ཐག་རིན་པོ་ཆེས། མགྱོགས་པོ་བྱས་ནས་མཆོད་ཁང་ནང་བལྟ་རུ་རྒྱུག །ཡང་ལཱ་ཞིག་མར་ཟག་འདུག །ཅེས་གསུངས་སོང། འགན་འཛིན་གྱིས་ཡར་བརྒྱུགས་ནས་བལྟས་པའི་སྐབས་མངོན་སུམ་དུ་ཡང་ལཱ་ཞིག་མར་རིལ་ནས་མེ་འབར་གྲབས་ཡོད་པ་མཐོང་འདུག །
རིན་པོ་ཆེས་མི་རྣམས་དང་ཁོང་ཉིད་ལས་ཀྱི་འབྲེལ་བ་གང་འདྲ་ཞིག་ཡོད་པ་ཚོར་ཐུབ་པ་ཙམ་མ་ཟད། ད་དུང་སྐབས་འགར་ངོ་འདྲིས་དང་ཆ་རྒྱུས་མེད་པའི་མི་རྣམས་གནས་ཚུལ་གང་ཡང་མ་ཞུས་ནའང་ཁོང་གིས་མཁྱེན་གྱི་ཡོད་པ་བསྟན་གྱི་རེད། ཐེངས་གཅིག་ཝི་སི་ཀོན་སིན་ (Wisconsin) ནང་གི་མེ་ཌི་སིན་ (Madison) དུ་ངའི་གྲོགས་པོ་རྙིང་པ་ཞིག་གིས་ཐེངས་དང་པོར་རིན་པོ་ཆེ་མཆོག་མཇལ་བར་སླེབས་པ་རེད། ངའི་གྲོགས་པོས་རྒྱུན་གཏན་གྱི་བྱེད་སྟངས་ལྟར་བྱས་ནའང། ང་གཉིས་སུས་ཀྱང་ཁོའི་སོ་མ་ར་ཙའི་མྱོས་རྫས་སྤྱོད་པའི་གོམས་གཤིས་སྙན་སྒྲོན་ཞུས་མེད་ནའང། རིན་པོ་ཆེས་ངའི་གྲོགས་པོར་མྱོས་རྫས་འཐེན་རྒྱུ་ངེས་པར་དུ་མཚམས་འཇོག་བྱེད་དགོས་པར་གསུངས་སོང། དེས་ཁོའི་ཡར་རྒྱས་ལ་གནོད་སྐྱོན་བཟོ་བཞིན་ཡོད་པ་རེད། རིན་པོ་ཆེས་མཇལ་འཕྲད་གནང་བའི་ནུབ་ཕྱོགས་པ་ཡོངས་ནས་སོ་མ་ར་ཙའི་སྐོར་ལ་བསླབ་བྱ་གནང་ཡུལ་གྱི་གང་ཟག་གཅིག་པུ་དེ་ངའི་གྲོགས་པོ་ཆགས་ཡོད་པ་རེད།
གཞན་ཕན་གྱི་ཆེད་དུ་ཤེས་བྱའི་གནས་མང་ལ་མཁྱེན་རྒྱ་ཡངས་པ།
རིན་པོ་ཆེས་གཞན་གྱི་དགོས་མཁོ་དང་དང་གནས་སྟངས་ལ་དཔག་པའི་ཁོང་ཚོར་ཕན་པ་བསྒྲུབས་གནང་གི་ཡོད་པ་རེད། ཨི་ཊ་ལི་ (Italy) ནང་གི་པཱོ་མཱ་ཡ་ (Pomaia) དུ་ནོར་ལོངས་སྤྱོད་འཐོབ་པའི་ཡི་དམ་ལྷ་ཚོགས་སྒྲོལ་མ་སེར་པོའི་ཉམས་ལེན་གྱི་ཆེད་རྗེས་གནང་གནང་བའི་སྐབས། རིན་པོ་ཆེས་ཨི་ཊ་ལིའི་རི་མོ་བ་དབུལ་པོ་ཞིག་ལ་ཆོ་ག་དེའི་ཆེད་ལྷ་སྐུར་ཚོན་རྩི་གཏོང་དུ་བཅུག་གནང་སོང་། དེ་འདྲ་བྱས་པ་ལ་བརྟེན་ནས་རི་མོ་བ་དེར་སྒོམ་གྱི་ཉམས་ལེན་དེ་ལས་ནོར་ལོངས་སྤྱོད་ཀྱི་ཕན་ཡོན་འཐོབ་རྒྱུར་བསོད་ནམས་ཀྱི་ལས་ཤུགས་ཆེན་གསོག་ཐུབ་ངེས་རེད། ཆོས་ཚོགས་དེ་རང་ལ་སྐབས་གཞན་ཞིག་ཏུ་རིན་པོ་ཆེས་ན་སོ་གཞོན་པའི་མི། ཕ་མའི་ཁྱིམ་དུ་ཉེ་འཆར་རྐུ་འཕྲོག་ཤོར་བ་དེར་དངུལ་གྱི་འབུལ་བ་ཆུང་ངུ་ཞིག་གནང་སོང། གནང་སྦྱིན་དེས་ཁོའི་ཁྱིམ་ཚང་གི་དཔལ་འབྱོར་སླར་གསོ་ཐུབ་པའི་བཀྲ་ཤིས་པའི་རྟེན་འབྲེལ་ཞིག་ཏུ་གྱུར་བ་རེད། བོད་ཡིག་སྦྱོང་རྒྱུར་དོ་དབྱིངས་དང་གདེང་ཚོད་ཀྱི་ནུས་པ་མེད་པའི་རིན་པོ་ཆེ་དང་ཐུགས་ཐག་ཉེ་བའི་སློབ་མ་དབྱིན་ཇི་ཨ་ལཱན་ཊུར་ཎེར་ (Alan Turner) ལ་རིན་པོ་ཆེས། མ་འོངས་པའི་དུས་ཚོད་ཅིག་གི་ནང་བག་ཆགས་འཇོག་པའི་ཆེད་དུ་བོད་ཡིག་གི་གསལ་བྱེད་ཀ་མད་ལ་སོགས་པའི་ལྗགས་ལུང་གནང་སོང་། དེ་ག་ནང་བཞིན་ངའི་བོད་ཡིག་སློབ་སྦྱོང་གི་ཐད་ལ་འགྱུར་བ་མ་ཕྱིན་པ་དང་ཡར་རྒྱས་ཀྱི་རྣམ་པ་མེད་པའི་དུས་རིན་པོ་ཆེས་ང་དང་ལྷན་དུ་བོད་ཡིག་ཚིག་མཛོད་ལ་གཟིགས་ཞིབ་གནང་རྒྱུའི་དབུ་འཛུགས་གནང་བ་དང་། ཚིག་རེ་རེ་བཞིན་ཚིག་སྒྲུབ་བཟོ་རུ་བཅུག་གནང་གི་རེད།
དེར་མ་ཟད། རིན་པོ་ཆེ་ནི་གཞན་དང་འབྲེལ་བ་གནང་སྟངས་ཐོག་མཆོག་ཏུ་གྱུར་བ་ཞིག་ཀྱང་ཡིན། ཁོང་གིས་གཞན་གྱིས་ལྷག་བསམ་རྣམ་དག་གིས་ག་རེ་སྦྱིན་པ་ཡིན་ནའང་ལེན་དགོས་པ་དང། དམིགས་བསལ་ང་ཚོས་འབུལ་བ་མ་བླངས་པའམ་ངོས་ལེན་མ་བྱས་པ་ཡིན་ན། མི་དེའི་སེམས་ལ་ཕོག་ཐུག་འགྲོ་ཉེན་ཡོད་པ་དང་། ང་ཚོས་བླངས་པ་དེས་གཞན་ལ་གནོད་ཀྱི་མེད་ན། ངོས་ལེན་བྱེད་དགོས་ཞེས་རྟག་ཏུ་གསུངས་གནང་གི་རེད། སྤྱིར་བཏང་རིན་པོ་ཆེ་མཆོག་མངར་ཆའི་རིགས་ལ་མཉེས་པོ་མེད་ནའང། གལ་སྲིད་མི་ཞིག་གིས་ཆེད་དུ་མངགས་ནས་ཁོང་ལ་འཁུར་རའམ་ཀེག་ (cake) ཅིག་བཟོས་ཡོད་ན། ཁོང་གིས་སྤྲོ་སྣང་ལྡན་པའི་ཐོག་ནས་དེའི་དུམ་བུ་གཅིག་མཆོད་གནང་གི་རེད། དོན་ལ་གལ་ཏེ་མི་དེའི་རང་གི་ཡིད་ཆེས་དང་གདེང་ཚོད་ལ་ཕན་ཐོགས་ཡོད་པ་ཞིག་ཡིན་ན། རིན་པོ་ཆེས་ཞབས་ཕྱིས་ངག་དབང་ལགས་ལ་ཁ་ཟས་བཟོ་སྟངས་ཀྱི་ལམ་སྟོན་ (recipe) རྣམས་མར་འབྲི་རུ་བཅུག་གནང་གི་ཡོད།
གོང་དུ་བརྗོད་པ་དེ་དག་ཚང་མའི་ཐོག་རིན་པོ་ཆེ་ནི་ཧ་ཅང་གིས་ཐུགས་རྒྱུད་ཡངས་པ་དང་ཤེས་བྱའི་གནས་མང་ལ་མཁྱེན་རྒྱ་ཡངས་པ་ཞིག་རེད། ཁོང་གདན་དྲངས་མཁན་གྱི་ཆོས་ཚོགས་ས་སྐྱ་དང། བཀའ་བརྒྱུད། རྙིང་མ། དགེ་ལུགས། ཛེན་ (Zen,བསམ་གཏན་པ་) ། གནས་བརྟན་སྨྲ་བ་ (Theravada) སོགས་ཆོས་བརྒྱུད་གང་གི་ཁོངས་སུ་གཏོགས་མིན་ལ་མ་ལྟོས་པར། ཁོང་གིས་ཆོས་སྲོལ་དེའི་ཐུན་མིན་གྱི་ལུགས་བཞིན་དུ་གསུང་ཆོས་གནང་གི་ཡོད། དེ་ལྟ་བུའི་བསྟུན་མཁས་ཀྱི་རང་བཞིན་དེས་ནང་ཆོས་ཀྱི་མཚམས་ལས་བརྒལ་གྱི་ཡོད་པ་རེད། ཐེངས་ཤིག་ཨི་ཊ་ལི་ (Italy) ནང་གི་མི་ལན་དུ་ཡེ་ཤུ་རྣམ་དག་ཆོས་ལུགས་ (Catholic) ཀྱི་རྒྱབ་ལྗོངས་ཡོད་པའི་བུད་མེད་ཅིག་གིས། “ད་ནས་ངས་བྱང་ཆུབ་ཀྱི་སེམས་དང་གསང་སྔགས་ཀྱི་སྡོམ་པ་ལ་སྐྱབས་སུ་འགྲོ་བ་ཡིན། ངས་ཡེ་ཤུའི་མཆོད་ཁང་དུ་འགྲོ་ན་འགྲིག་གི་ཡོད་དམ།” ཞེས་བཀའ་འདྲི་ཞུས་སོང་བས། རིན་པོ་ཆེས། “དེ་ལ་མི་འགྲིག་པ་གང་ཡང་མེད། གལ་ཏེ་ཁྱེད་རང་གིས་ཆོས་ལུགས་གཞན་གྱིས་བསྟན་པའི་བྱམས་པ་དང་སྙིང་རྗེར་བློ་རྩེ་གཏད་ཡོད་ན། ཁྱེད་རང་གིས་སོ་སོའི་སྐྱབས་འགྲོ་དང་སྡོམ་པ་ནང་བཞིན་དེ་དང་ཁ་ཕྱོགས་གཅིག་པར་འགྲོ་ཡི་ཡོད་པ་མ་ཡིན་ནམ།” ཞེས་བཀའ་ལན་གནང་སོང།།


text:
ད་ལོའི་ནོ་བྷེལ་ཞི་བདེའི་གཟེངས་རྟགས་ཀྱི་སྔོན་འགྲོའི་འོས་མིར་མི་སྒེར་དང་ཚོགས་པ་ཁག་བཅས་འོས་གཞི་ ༢༣༧ ལ་སླེབས་ཏེ། ནོ་བྷེལ་ཞི་བདེའི་གཟེངས་རྟགས་ཀྱི་འོས་གཞིའི་གྲངས་འབོར་གྱི་ཟིན་ཐོ་ལས་བརྒལ་ཡོད། ད་ལོའི་ཞི་བདེའི་གཟེངས་རྟགས་དེ་ད་ལྟ་རྒྱ་ནག་གི་བཙོན་འཇུག་འོག་ཡོད་པའི་སྐུ་ཞབས་ལིག་ཞོ་པོ་ལགས་སུ་ཐོབ་པ་སྤྱི་བསྒྲགས་བྱས་མ་ཐག མཉམ་འབྲེལ་ཚོགས་ཀྱི་དྲུང་ཆེ་བྷན་ཁེ་མོན་ (Ban Ki-moon) ལགས་དང་། མཉམ་འབྲེལ་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ལས་དོན་གྱི་རྒྱུན་ལས་ནཱ་བེ་ཕེ་ལེ་ (Navi Pillay) ཡུ་རོབ་མཐུན་ཚོགས་ཀྱི་ཚོགས་གཙོ་ཇོ་སེ་མེ་ནེལ་བྷ་རོ་སོ་ (Jose Manuel Barroso) བོད་མིའི་དབུ་ཁྲིད་༸གོང་ས་མཆོག ཨ་རིའི་སྲིད་འཛིན་ཨོ་བྷ་མ་དང་རྒྱལ་སྲིད་བློན་ཆེན་ཧེ་ལེ་རེ་ཁི་ལོན་ཌོན་སོགས་གཙོས་པའི་ནོར་ཝེ་དང་ཐེ་ཝན། འཇར་མན། ཧྥ་རན་སི། ཉི་ཧོང་། ཨོ་སི་ཊི་ལི་ཡ། ཁ་ན་ཌ་སོགས་འཛམ་གླིང་རྒྱལ་ཁབ་ཁག་གི་གནད་ཡོད་མི་སྣ་མང་པོས་སྐུ་ཞབས་ལིག་ཞོ་པའོ་ལ་ནོ་སྦེལ་ཞི་བདེའི་གཟེངས་རྟགས་ཐོབ་པར་འཚམས་འདྲི་དང་ཁོང་ཀློད་གྲོལ་ཡོང་བའི་རེ་སྐུལ་ཞུས་ཡོད། ཡིན་ནའང་། ཡར་རྒྱས་འགྲོ་བཞིན་པའི་རྒྱལ་ཁབ་བཞི་སྟེ། རྒྱ་གར་དང་རྒྱ་ནག བྷར་རྫིལ། ར་ཤི་ཡ (BRICs) གཙོས་པའི་ལྷོ་ཤར་ཨེ་ཤ་ཡའི་མནའ་མཐུན་རྒྱལ་ཁབ་བཅུ་དང་། ཨ་རབ་རྒྱལ་ཁབ་དག་གིས་རྣམ་འགྱུར་ཅི་ཡང་བསྟན་མེད་པ་རེད།
བཀག་སྡོམ་ཆེན་མོ།
ཕྱི་ཚེས་ ༩ ཉིན་ལིག་ཞོ་པའོ་ཡི་བཟའ་ཟླ་ལིག་ཞཱ་བཙོན་ཁང་དུ་ཁོང་ལ་ཐུག་འཕྲད་བྱས་ཡོད་པ་དང་། སྐབས་དེར་སྐུ་ཞབས་ལིག་ཞོ་པོ་ཡིས་གཟེངས་རྟགས་འདི་ནི་དྲུག་བཞིའི་དོན་རྐྱེན་ཁྲོད་འདས་གྲོངས་སུ་གྱུར་བ་རྣམས་ལ་བསྩལ་བ་རེད། ཁོང་ཚོས་རང་ཉིད་ཀྱི་ཚེ་སྲོག་གིས་ཞི་བདེ་དང་དམངས་གཙོ། རང་དབང་སོགས་གཅེས་སྲུང་བྱས་ཡོད། ཅེས་བརྗོད་འདུག་ཀྱང་། ལིག་ཞཱ་ཁོང་གི་བཟའ་ཟླ་དང་ཁ་གྱེས་མ་ཐག རྒྱ་གཞུང་གིས་ཁོ་མོ་མི་གྲལ་ནས་ལོགས་སུ་བཀག་ཉར་བྱེད་མགོ་བརྩམས་ཡོད། ཕྱི་ཚེས་༨ ཉིན་རྒྱ་ནག་གི་ཕྱི་འབྲེལ་ལས་ཁུངས་ཀྱི་མགྲིན་ཚབ་པ་མ་ཀྲོའོ་ཞིས་ཀྱིས། ལིག་ཞོ་པོ་ལ་ཞི་བདེ་གཟེངས་རྟགས་ཕུལ་བ་དེ་ནི་ཞི་བདེ་གཟེངས་རྟགས་ཀྱི་རྩ་འཛིན་དང་འགལ་ཡོད་ཚུལ་དང་། རྒྱ་ནག་གི་བཅའ་ཁྲིམས་ལའང་བརྩི་འཇོག་མ་བྱས་པ་ཞིག་ཡིན་ཚུལ་སྐྱོན་བརྗོད་བྱས་ཡོད་པར་མ་ཟད། རྒྱ་ནག་ནང་ལོགས་སུ་སཱེ་ཨིན་ཨིན་དང་བྷི་བྷི་སི་སོགས་ཕྱི་ཕྱོགས་ཀྱི་གསར་ལམ་ཁག་བཀག་ཡོད་པ་དང་། རྒྱལ་སྤྱིའི་གནས་འཕྲིན་དྲ་བའི་སྟེང་ལིག་ཞོ་པའོ་དང་འབྲེལ་བའི་གནས་ཚུལ་དག་ཀྱང་བསུབ་ཡོད། ད་དུང་གཟེངས་རྟགས་ལ་རྟེན་འབྲེལ་ཞུ་མཁན་རྒྱ་ནག་ནང་ལོགས་ཀྱི་དམངས་གཙོ་དོན་གཉེར་བ་དང་མང་ཚོགས་རྣམས་འཇུ་བཟུང་བཀག་ཉར་བྱས་ཡོད་པ་རེད།
ཨུ་རུ་སུའི་ལོ་རྒྱུས་པ་ཆེན་མོ་བྷེ་ལིང་ཇིིན་གྱིས་རྒྱ་ནག་གཞུང་གི་སྐྱོན་བརྗོད་བྱེད་སྟངས་དེའི་ཐད་འགྲེལ་བརྗོད་གནང་དོན། ཕྱི་ལོ་ ༡༩༧༥ ལོར་སཱ་ཁ་རའོ་ (Sakharov) ལ་ནོ་སྦེལ་ཞི་བདེའི་གཟེངས་རྟགས་ཐོབ་སྐབས། ཨུ་རུ་སུ་དམར་གཞུང་གིས་གསར་ལམ་ཚང་མར་བཀག་སྡོམ་གྱིས་ཐད་ཀར་གནས་ཚུལ་མ་བསྒྲགས་པར། རྣམ་པ་གཞན་ཞིག་བརྒྱུད་དེ་གསར་ཤོག་ཁག་གི་ནང་ནུབ་ཕྱོགས་པའི་ཨུ་རུ་སུར་ཁ་གཏད་གཅོག་ཀྱིན་པ་དང་། ནོ་སྦེལ་ཞི་བདེའི་གཟེངས་རྟགས་ནི་ཨུ་རུ་སུར་ཁ་གཏད་གཅོག་བྱེད་ཀྱི་ལག་ཆ་ཡིན་ལུགས་ཀྱི་སྐྱོན་བརྗོད་བྱས་ཏེ། རྒྱལ་ཁབ་ནང་ལོགས་སུ་གནས་ཚུལ་རྫུན་སྒྲོག་བྱས་ཡོད། ལོ་ངོ་ ༣༥ འདས་པའི་རྗེས་ཀྱི་དེ་རིང་ཡང་། རྒྱ་གཞུང་གིས་ད་དུང་སྔར་གྱི་ཨུ་རུ་སུ་དམར་གཞུང་གི་སྐད་ཆ་དང་ཐབས་ལམ་དག་བསྐྱར་ལྡབ་བྱེད་ཀྱིན་འདུག་ཅེས་བརྗོད་ཡོད།
ཞི་བདེ་རྟགས་མའི་གཟི་འོད།
ད་ལོའི་ནོ་སྦེལ་ཞི་བདེའི་གཟེངས་རྟགས་དེ་སྐུ་ཞབས་ལིག་ཞོ་པོར་ཕུལ་བ་དེར་རྒྱལ་སྤྱིའི་སྤྱི་ཚོགས་སྟེང་དུ་ངོས་འཛིན་བྱེད་སྟངས་འདྲ་མིན་ཞིག་ཡོང་གིན་ཡོད། དེའི་ཐད་ཆབ་སྲིད་དཔྱད་བརྗོད་པ་ཁྲིན་ཕོ་ཁུང་གིས་བརྗོད་རྒྱུར། ལིག་ཞོ་པོར་གཟེངས་རྟགས་ཐོབ་པ་དེས། རྒྱ་ནག་མི་དམངས་དུང་ཕྱུར་ ༡༣ ཀྱི་དམངས་གཙོའི་འཚོལ་སྙེག་དང་གྲུབ་འབྲས་ལ་འཛམ་གླིང་མི་དམངས་ཀྱིས་ངོས་ལེན་གནང་བ་མཚོན་ཡོད། མཚོན་རྟགས་རང་བཞིན་གྱི་ལས་དོན་འདིས། ད་ནས་བཟུང་རྒྱ་ནག་གི་དམངས་གཙོའི་ལས་འགུལ་ཐད་སྐུ་ཞབས་ལིག་ཞོ་པོ་ནི་དམངས་ཡོངས་ཀྱིས་རེ་ལྟོས་བྱ་སའི་ཚབ་མཚོན་རང་བཞིན་གྱི་མི་སྣ་ཞིག་ཏུ་འགྱུར་ངེས་ཟེར། པེ་ཅིན་ཀྱི་དཔྱིད་ཀ་ཞེས་པའི་དུས་དེབ་ཀྱི་གཙོ་སྒྲིག་པ་ཧའོ་ཕེན་གྱིས་བརྗོད་རྒྱུར། ལིག་ཞོ་པོར་གཟེངས་རྟགས་ཐོབ་པ་དེས། འདས་པའི་ལོ་མང་རིང་རྒྱ་ནག་གི་དཔལ་འབྱོར་ཡར་རྒྱས་ཆེན་པོ་བྱུང་བ་དང་བསྟུན་ནས་ཆབ་སྲིད་བཅོས་བསྒྱུར་དང་དམངས་གཙོ་མངོན་འགྱུར་མ་བྱུང་བར། དེ་ལས་ལྡོག་སྟེ་རྒྱ་ནག་གིས་དམག་དོན་ནུས་ཤུགས་མཐོར་འདེགས་དང་འཛམ་གླིང་ཡོངས་ཁྱབ་རིན་ཐང་བརྡལ་བཤིག་བཏང་བ་རེད། དེར་བརྟེན། རྒྱལ་སྤྱིའི་སྤྱི་ཚོགས་ཀྱིས་འཛམ་གླིང་ཡོངས་ཁྱབ་རིན་ཐང་མཐོར་འདེགས་ཡོང་ཆེད་སྐུ་ཞབས་ལིག་ཞོ་པོ་ལ་ཞི་བདེ་གཟེངས་རྟགས་བསྩལ་བ་རེད། དེ་ཡིས་མ་འོངས་པའི་རྒྱ་ནག་གི་དམངས་གཙོ་འཕེལ་རྒྱས་དང་འཛམ་གླིང་སྤྱིའི་ཞི་བདེ་ཡར་རྒྱས་འབྱུང་བར་དོན་སྙིང་ཟབ་མོ་ལྡན་ཡོད་ཟེར།
འབྱུང་འགྱུར་གྱི་རྒྱ་ནག
སྐུ་ཞབས་ལིག་ཞོ་པོར་ནོ་སྦེལ་ཞི་བདེ་གཟེངས་རྟགས་ཐོབ་པ་དེས། མ་འོངས་པའི་རྒྱ་ནག་གི་དམངས་གཙོ་དང་ཆབ་སྲིད་བཅོས་བསྒྱུར་ཀྱི་ཐད་ལ་ཤུགས་རྐྱེན་ཅི་ཞིག་འབྱུང་མིན་དེ་ནི་ཉེ་ལམ་རྒྱལ་སྤྱིའི་སྤྱི་ཁྲོད་ཀྱི་གླེང་གཞི་ཆེན་པོ་ཞིག་ཏུ་གྱུར་ཡོད། ཧོང་ཀོང་གི་སྤྱི་ཚོགས་རིག་པ་བ་ཏེན་ཞེ་ལིང་གིས། ལིག་ཞོ་པོར་གཟེངས་རྟགས་ཐོབ་པ་དེས་འབྱུང་འགྱུར་གྱི་དུས་ཡུན་རིང་པོའི་ཐད་ནས། རྒྱ་ནག་གི་དམངས་གཙོ་དང་ཆབ་སྲིད་བཅོས་བསྒྱུར་ལ་སྒུལ་ཤུགས་ཐེབས་སྲིད་པ་དང་། མིག་སྔའི་གནས་སྟངས་ཀྱི་ཐད་ནས་རྒྱ་ནག་ནང་ལོགས་ལ་སྔར་ལས་ལྷག་པར་ཕྱོགས་ཡོངས་ནས་བཀག་སྡོམ་བྱེད་ཤུགས་ཆེ་རུ་འགྲོ་སྲིད་པ་དང་། དེ་བཞིན་རྒྱ་གཞུང་གིས་བྱེད་ཐབས་སྣ་ཚོགས་སྤྱད་དེ་རྒྱལ་ཁབ་ཕྱི་ནང་གཉིས་སུ་ལིག་ཞོ་པའོ་ཡི་ཤུགས་རྐྱེན་ཐེབས་ཚད་ཇེ་ཆུང་དུ་བཏང་སྟེ། ༸ཏཱ་ལའི་བླ་མ་དང་ཨང་སན་སི་སྐྱིད་གཉིས་ཀྱི་དཔེ་མཚོན་ལྟ་བུ་ཞིག་ཏུ་མི་འགྱུར་བར་ཐབས་ཤེས་གང་ཡོད་འདོན་ངེས་ཟེར།
དྲུག་བཞིའི་ཡར་ལངས་ཁྲོད་མཉམ་ཞུགས་གནང་མཁན་ཧྲིན་ཅོན་གྱིས་བརྗོད་དོན། ལིག་ཞོ་པོ་ནི་ཕྱི་ནང་གཉིས་ཀྱི་རྒྱ་རིགས་སྤྱི་ཚོགས་ཁྲོད་མཚན་སྙན་ལྡན་པའི་གཞུང་དང་ལྟ་བ་ཐ་དད་འཛིན་མཁན་ཞིག་ཡིན་ལ། ཁོང་ལ་གཟེངས་རྟགས་ཐོབ་རྗེས། རྒྱ་ནག་གི་ནང་ལོགས་སུ་མགྱོགས་མྱུར་དམངས་གཙོ་མངོན་འགྱུར་ཡོང་མིན་དེ་ནི་དུས་ཚོད་ཀྱི་རྒྱུ་བ་དང་བསྟུན་ནས་གསལ་བོ་ཆགས་ཡོང་ངེས། སྤྱིར་སྤྱི་ཚོགས་ཞིག་གི་འགྱུར་ལྡོག་དང་ལྷག་པར་ཏུ་རྒྱ་ནག་ལྟ་བུའི་སྒེར་གཅོད་སྲིད་དབང་གི་རྒྱལ་ཁབ་ཞིག་ལ་མཚོན་ན། སྤྱི་ཚོགས་ཧྲིལ་བོའི་ཕྱོགས་སོ་སོའི་འགྱུར་བ་མཐའ་དག་གཞུང་ནང་ཁུལ་གྱི་ཆབ་སྲིད་རྒྱུ་རྐྱེན་སྣ་ཚོགས་ཀྱི་མཉམ་འདུས་ལ་བརྟེན་དགོས། ཡིན་ནའང་། ད་ལྟ་རྒྱ་ནག་སྤྱི་ཚོགས་ཁྲོད་མིའི་སྤོབས་སེམས་དང་ཀུན་སྤྱོད་ཕྱོགས་ཡོངས་ནས་ཉམས་ཉེས་འབྱུང་བཞིན་པའི་གནས་སྟངས་འདིའི་འོག ལིག་ཞོ་པོར་གཟེངས་རྟགས་ཐོབ་པ་འདིས་རྒྱ་ནག་སྤྱི་ཚོགས་ལ་བློ་སྤོབས་གསར་བ་ཞིག་བསྐྱེད་སྲིད་ཟེར།
བཙོན་ནང་གི་ལིག་ཞོ་པོ།
རྒྱལ་སྤྱིའི་སྟེང་གི་གནད་ཡོད་མི་མང་པོ་དང་རྒྱ་ནག་ཤེས་ལྡན་པ་དང་དམངས་གཙོ་དོན་གཉེར་བའི་ཚོགས་པ་ཁག་གིས་སྐུ་ཞབས་ལིག་ཞོ་པོ་གློད་གྲོལ་ཡོང་བར་རྒྱ་གཞུང་ལ་ཡིག་ངག་གཉིས་ཀྱི་ཐོག་ནས་རེ་སྐུལ་རིམ་པར་ཞུས་ཡོད། ཡིན་ནའང་། རྒྱ་གཞུང་གིས་ཁོང་གློད་གྲོལ་བྱེད་མིན་དེ་ནི་ཧ་ཅང་ཚོད་བགམ་དཀའ་བའི་དོགས་གཞི་ཆེན་པོ་ཞིག་རེད། སྐུ་ཞབས་ལིག་ཞོ་པའོ་བཙོན་གྲོལ་བྱེད་མིན་ཐད། འཇར་མན་རྒྱང་སྒྲོག་ཁང་གི་གསར་འགོད་པ་མཱ་ཐེ་སི་ཝུན་གྱིས་བརྗོད་དོན། གནས་སྐབས་རིང་རྒྱ་ནག་གཞུང་གིས་ཁོང་ཁྲོའི་ཐོག་ནས་ཨོ་སི་ལོར་རྣམ་འགྱུར་འདྲ་མིན་བསྟན་ཡོད་མོད། དེས་རྒྱལ་ཁབ་གཉིས་ཀྱི་འབྲེལ་བར་ཤུགས་རྐྱེན་ཆེན་པོ་ཐེབས་མི་སྲིད། ཡིན་ནའང་། བློ་ཕམ་དགོས་པ་ཞིག་ནི། ནོ་སྦེལ་ཞི་བདེ་གཟེངས་རྟགས་ཐོབ་མཁན་སྐུ་ཞབས་ལིག་ཞོ་པོ་ཁོང་ཉིད་བཙོན་གྲོལ་འབྱུང་རྒྱུ་ཧ་ཅང་ཁག་པོ་རེད། རྒྱ་ནག་གི་ཁྱད་ཆོས་ལྡན་པའི་རང་གི་ངོ་སོ་སྲུང་སྟངས་ཀྱི་གཤིས་ལུགས་མཁྲེགས་པོ་དེས་དབང་གིས། སྐུ་ཞབས་ལིག་ཞོ་པོའི་དྲང་སྙོམས་མ་ཡིན་པའི་ཁྲིམས་གཅོད་དེ་ངོས་ལེན་བྱེད་མི་སྲིད་ཅེས་བརྗོད་ཡོད།
རླབས་ཆེན་གྱི་ཞབས་རྗེས།
དྲུག་བཞི་སློབ་མའི་ཡར་ལངས་བྱུང་བ་ནས་ད་ལྟའི་བར་གྱི་མི་ལོ་ ༢༠ ལྷག་གི་རིང་། སྐུ་ཞབས་ལིག་ཞོ་པོས་རྒྱ་ནག་གི་དམངས་གཙོའི་ལས་དོན་ཀྱི་ཆེད་དུ་རྩོམ་འབྲི་དང་བསྒྲགས་གཏམ་སྣ་ཚོགས་སྤེལ་བར་བརྟེན། རྒྱ་གཞུང་གི་བཙོན་འཇུག་བཀག་སྡོམ་འོག་མི་ཚེ་སྐྱེལ་དགོས་བྱུང་ཡོད། ཁོང་གི་ཞུམ་པ་མེད་པའི་སྙིང་སྟོབས་དེར་ཡི་རངས་ཆེ་བསྟོད་མཛད་ཆེད། སྔ་ཕྱིར་ཨ་རིའི་འགྲོ་བ་མིའི་ཐོབ་ཐང་ལྟ་རྟོག་ཚོགས་པའི་འགྲོ་བ་མིའི་ཐོབ་ཐང་གཟེངས་རྟགས་དང་། རྒྱ་ནང་དམངས་གཙོ་སློབ་གསོའི་ཐེབས་རྩ་ཚོགས་པའི་དམངས་གཙོ་དོན་གཉེར་བའི་གཟེངས་རྟགས། རྒྱལ་མཚམས་མེད་པའིི་གསར་འགོད་པའི་མཐུན་ཚོགས་ཀྱི་སྨྲ་བརྗོད་རང་དབང་གཟེངས་རྟགས། ཧོང་ཀོང་གི་འགྲོ་བ་མིའི་ཐོབ་ཐང་གསར་འགྱུར་ཕུལ་བྱུང་གཟེངས་རྟགས། ཨ་རིའི་སྨྱུག་ཚོགས་ཀྱི་རང་དབང་རྩོམ་འབྲིའི་གཟེངས་རྟགས། འཇར་མན་སྨྱུག་ཚོགས་ཀྱི་གཟེངས་རྟགས་ཕུལ་ཡོད་པ་རེད།
སྐུ་ཞབས་ལིག་ཞོ་པའོ་ནི། ཅི་ལིན་ཁྲང་ཁྲོན་གྲོང་ཁྱེར་དུ་སྐྱེས་ཤིང་། པེ་ཅིན་དགེ་ཐོན་སློབ་ཆེན་ནས་འབུམ་རམས་པ་སློབ་མཐར་ཕྱིན་རྗེས་དེ་གར་དགེ་རྒན་གྱི་ཕྱག་ལས་གནང་། ༡༩༨༨ ལོར་ཨ་རིའི་ཀོ་ལིམ་བྷེ་ཡ་གཙུག་ལག་སློབ་ཆེན་དང་ཧཱ་ཝེ་གཙུག་ལག་སློབ་ཆེན། ནོར་ཝེ་ཨོ་སི་ལོ་གཙུག་ལག་སློབ་ཆེན་བཅས་སུ་གདན་ཞུས་ཕྱོགས་བསྐྱོད་ཀྱིས་རྒྱ་ནག་དེང་རབས་རིག་གནས་དང་ཆབ་སྲིད་སྐོར་ནས་གཏམ་བཤད་སྤེལ་ཡོད། དྲུག་བཞི་སློབ་མའི་ཡར་ལངས་སྐབས་སྣེ་ཁྲིད་པའི་གྲོས་ཡིན་པར་བརྟེན་རྒྱ་གཞུང་གིས་འཛིན་བཟུང་བཙོན་འཇུག་བྱས་པ་དང་། བཙོན་གྲོལ་ཐོབ་རྗེས་རང་དབང་དམངས་གཙོའི་སྐོར་རྩོམ་ཡིག་སྤེལ་བར་བརྟེན་ཡང་བསྐྱར་འཛིན་བཟུང་གིས་ལོ་གསུམ་གྱི་བཙོན་འཇུག་ཁྲིམས་ཐག་བཅད། ༢༠༠༨ ལོར་༼༠༨ ལོའི་རྩ་འཛིན༽ སྒྲོག་སྦྱངས་བྱས་པར་རྒྱལ་ཁབ་མགོ་རྟིང་སློག་མཁན་གྱི་ཉེས་མིང་བཏགས་ཏེ་ཁོང་ལ་ལོ་ ༡༡ ཁྲིམས་ཐག་བཅད་དེ་ད་ལྟ་བཙོན་ཁང་དུ་བསྡད་ཡོད།
ཚེ་རིང་རྒྱལ་གྱིས་བསྡུ་སྒྲིག་བྱས།


text:
ད་ལོའི་ཨ་རིའི་སྲིད་འཛིན་སྐབས་ ༥༨ པའི་འོས་བསྡུ་ཆེན་མོའི་ཁྲོད་ཀྱི་དམངས་གཙོ་ཚོགས་པའི་སྲིད་འཛིན་འོས་མི་ལྕམ་ཧེ་ལ་རེ་ཁི་ལེན་ཊོན་མཆོག་གི་ལོ་རྒྱུས་སྙིང་བསྡུས།
ལྕམ་ཧེ་ལ་རེ་ཁི་ལེན་ཊོན་མཆོག་ནི་ཕྱི་ལོ་ ༡༩༤༧ ལོའི་ཟླ་ ༡༠ ཚེས་ ༢༦ ཉིན་ཨ་རིའི་མངའ་སྡེ་ཆེ་ཁ་གྷོ་རུ་སྐུ་ཞབས་ཧུ་ཧྥི་ (Hugh) དང་ལྕམ་ཌོ་རོ་ཐེ་ (Dorothy) གཉིས་ཀྱི་བུ་མོར་སྐྱེས་ཤིང་། ཁོང་མོར་མིང་སྲིང་གསུམ་ཡོད་པའི་གྲས་ཀྱི་ཆེ་བ་དེ་ཡིན་འདུག ལྕམ་ཧེ་ལ་རེ་ཡི་ཨ་ཕའི་རིགས་རྒྱུད་དབྱིན་ཇི་ཡིན་པ་དང་། འཛམ་གླིང་དམག་ཆེན་གཉིས་པའི་སྐབས་སུ་ཨ་རིའི་མཚོ་དམག་ཁོངས་སུ་ཞུགས་ཏེ་དམག་དོན་ཞབས་ཞུ་སྒྲུབ་པ་དང་། ཕྱིས་སུ་རས་གོས་ཚོང་ལས་གཉེར་ཏེ་ཡོད་འདུག ཧེ་ལ་རེ་ཡི་ཨ་མའི་རིགས་རྒྱུད་ཝིལ་ཤཱ་མི་རིགས་ལ་གཏོགས་ཤིང་། མོ་རང་ཁྱིམ་འཛིན་བུད་མེད་དཀྱུས་མ་ཞིག་ཡིན་ཡང་བྱིས་པ་སློབ་སྐྱོང་གི་ཐབས་ལ་མཁས་པའི་མཛངས་མ་ཞིག་ཡིན་པར་གྲགས།
ལྕམ་ཧེ་ལ་རེ་མཆོག་གཞི་རིམ་སློབ་གྲྭར་འགྲིམ་སྐབས་ཚན་རིག་དང་རྩེད་རིགས་སོགས་ལ་དགའ་བོ་ཡོད་པ་དང་། ལག་རྩེད་སྤོ་ལོ་སོགས་ཀྱི་འགྲན་བསྡུར་ནང་བྱ་དགའ་ཡང་མང་པོ་བླངས་ཡོད་འདུག ༡༩༦༡ ལོར་མོ་རང་ལོ་ ༡༤ སོན་སྐབས་ཨ་རིའི་རྒྱལ་ཡོངས་མཁའ་སྐྱོད་ཞིབ་འཇུག་ལས་ཁུངས་ (NASA) ལ་འཕྲིན་ཡིག་སྤྲིངས་ཏེ། ཁོང་མོ་མ་འོངས་པར་མཁའ་སྐྱོད་པ་ཞིག་བྱེད་འདོད་ཡོད་པས། ཁོང་མོའི་ཕུགས་འདུན་དེ་ཇི་ལྟར་མངོན་འགྱུར་ཐུབ་མིན་སྐོར་དྲིས་པ་བརྒྱུད། ཐོག་དང་པོར་ཁོང་མོ་ཨ་རིའི་རྒྱལ་ཡོངས་མཁའ་སྐྱོད་ཞིབ་འཇུག་གི་ལས་གཞིའི་ནང་མཉམ་ཞུགས་གནང་ཡོད་འདུག
༡༩༦༥ ལོར་ཝིལ་སི་ལེ་ (Wellesley) སློབ་ཆེན་དུ་ཞུགས་ནས་ཆབ་སྲིད་ཚན་རིག་སྐོར་ལ་སློབ་གཉེར་བྱས་ཤིང་། ༡༩༦༩ ལོར་མཐོ་རིམ་འཛིན་གྲྭའི་རྒན་བདག་དང་སློབ་གྲྭའི་དུས་དེབ་གསར་ཤོག་གི་རྩོམ་སྒྲིག་པ་བཅས་གནང་ཡོད་པ་དང་། དེའི་རྗེས་སུ་ཡཱལ་ (Yale) ཁྲིམས་ལུགས་སློབ་གླིང་དུ་ཞུགས་ཏེ་ཕྱི་ལོ་ ༡༩༧༣ ལོར་ཁྲིམས་ལུགས་རིག་པའི་སྡེ་ཁག་ནས་འབུམ་རམས་ཐོན་ཡོད་འདུག
༡༩༧༡ ལོར་ཁོང་མོ་ཐོག་དང་པོར་རྒྱལ་ས་ཝ་ཤིན་ཊོན་དུ་ཡོང་ནས་ཨ་རིའི་གྲོས་ཚོགས་གོང་མའི་འཐུས་མི་སྐུ་ཞབས་ཝལ་ཊིར་མོན་ཌ་ལི་ (Walter Mondale) ལགས་ཀྱི་ཡུལ་གྱར་ལས་དོན་ཚོགས་ཆུང་ནང་ཞུགས་པ་དང་། ཕྱི་ལོ་ ༡༩༧༢ ལོའི་དབྱར་ཁར་ཁོང་མོས་ཨ་རིའི་ནུབ་རྒྱུད་མངའ་སྡེ་ཁག་ཁག་གི་དམངས་གཙོ་ཚོགས་པའི་སྲིད་འཛིན་འོས་མི་སྐུ་ཞབས་རྗོར་རྗི་མག་གྷོ་བི་རན་ (George McGovern) ལགས་ལ་རྒྱབ་སྐྱོར་གྱི་ལས་འགུལ་སྣ་ཚོགས་སྤེལ་ཡོད་འདུག དེ་སྔོན་ཁོང་མོ་སྤྱི་མཐུན་ཚོགས་པར་རྒྱབ་སྐྱོར་བྱེད་མཁན་ཞིག་ཡིན་ཡང་། ༡༩༦༨ ལོར་ཁོང་མོས་མི་ནག་གི་རང་དབང་བརྩོན་ལེན་པ་སྐུ་ཞབས་མར་ཊེན་ལུ་ཐིར་ཁེན་ (Martin Luther King) གྱི་གསུང་བཤད་ལ་ཉན་རྗེས། ཁོང་མོ་དམངས་གཙོ་ཚོགས་པའི་ནང་ཞུགས་ཡོད་འདུག
ལོ་རབས་བདུན་བཅུའི་ཨ་རིའི་ཆབ་སྲིད་རྙོག་གླེང་ (Watergate Scandal) སྐབས་སུ། ཁོང་མོས་གྲོས་ཚོགས་འོག་མའི་ཁྲིམས་ཞིབ་ཚོགས་ཆུང་དུ་ཁྲིམས་ལུགས་སློབ་སྟོན་པའི་འགན་ཁུར་ཡོད་པ་དང་། དེའི་རྗེས་ཨར་ཁན་ས་ (Arkansas) ཁྲིམས་ལུགས་སློབ་ཆེན་གྱི་ཁྲིམས་ལུགས་རིག་པ་བའི་ཚོགས་མིར་གྱུར་ཅིང་། སྐབས་དེར་ཁོང་མོའི་སྔོན་ཆད་ཀྱི་ཡཱལ་ཁྲིམས་ལུགས་སློབ་གླིང་གི་འཛིན་གྲོགས་སྐུ་ཞབས་བྷེལ་ཁི་ལེན་ཊོན་ (Bill Clinton) མཆོག་གིས་ཨར་ཁན་ས་ཁྲིམས་ལུགས་སློབ་ཆེན་དུ་སློབ་ཁྲིད་བྱེད་བཞིན་ཡོད་སྟབས། ཁོང་གཉིས་བར་མཇའ་འབྲེལ་བྱུང་སྟེ་ ༡༩༧༥ ལོའི་ཟླ་ ༡༠ ཚེས་ ༡༡ ཉིན་ཁོང་གཉིས་གཉེན་བསྒྲིགས་བྱས་ཏེ། ༡༩༨༠ ལོའི་ཟླ་ ༢ པའི་ནང་བུ་མོ་ཆལ་སེ་ (Chelsea) སྐྱེས་ཤིང་། ཆལ་སེ་སྔར་རྗེས་སུ་སུ་ཊན་ཧྥོར་ཌི་དང་ཁི་ལུམ་བྷེ་ཡ། ཨོ་ཁི་སི་ཧྥོར་ཌི་གཙུག་ལག་སློབ་ཆེན་སོགས་ཀྱི་འཕྲོད་བསྟེན་དང་ཁྲིམས་ལུགས་ཐོག་སློབ་སྦྱོང་བྱས་ཏེ་འབུམ་རམས་པའི་ཐོབ་ཐང་བླངས་རྗེས། ༢༠༡༡ ལོར་ཨ་རིའི་ན་བྷེ་སེ་ (NBC News) རླུང་འཕྲིན་ཁང་གི་གསར་འགོད་པ་བྱས་ཤིང་། ད་ཆར་རྒྱལ་སྤྱིའི་འཕྲོད་བསྟེན་བདེ་དོན་དང་གཉན་ནད་རེག་དུག་ཞིབ་འཇུགས། དེ་བཞིན། སྐྱེད་མའི་ཐོབ་ཐང་གི་ཁྲིམས་རྩོད་པ་བཅས་ཀྱི་ལས་ཀ་གཉེར་བཞིན་ཡོད་འདུག
ཕྱི་ལོ་ ༡༩༧༦ ལོར་ལྕམ་ཧེ་ལ་རེ་མཆོག་གིས་ཨ་རིའི་སྐབས་ ༣༩ བའི་སྲིད་འཛིན་ཁར་ཊིར་ (Carter) ལགས་ལ་རྒྱབ་སྐྱོར་བྱེད་བཞིན་པའི་སྐབས་སུ། ཁོང་མོའི་བཟའ་ཟླ་བྷེལ་ཁི་ལེན་ཊོན་མཆོག་ཨ་རིའི་ལྷོ་རྒྱུད་མངའ་སྡེ་ཨར་ཁན་སའི་སྤྱི་ཁྱབ་ཁྲིམས་རྩོད་པར་བདམས་པ་དང་། ༡༩༨༠ ནས་ ༡༩༨༦ ལོའི་བར་སྔ་རྗེས་སུ་ཐེངས་གཉིས་ལ་ཁོང་ཨར་ཁན་ས་གྲོང་ཁྱེར་སྤྱི་ཁྱབ་པ་དང་། ༡༩༩༣ ནས་ ༢༠༠༡ ལོའི་བར་ཨ་རིའི་སྲིད་འཛིན་གནང་ཡོད་པ་རེད།
ཨ་རིའི་སྲིད་དོན་ལོ་རྒྱུས་ཁྲོད་དུ་བྷེལ་ཁི་ལེན་ཊོན་མཆོག་ནི་ཨར་ཁན་ས་གྲོང་ཁྱེར་སྤྱི་ཁྱབ་པ་ལོ་ན་གཞོན་ཤོས་དང་ཨ་རིའི་སྔོན་བྱོན་སྲིད་འཛིན་རྣམས་ཀྱི་གྲས་ནས་ཕོ་གསར་རྫིག་ཤོས་ཨང་ ༡༤ བར་བགྲང་སྲོལ་ཡོད་པ་དང་། ༡༩༩༨ ལོར་ཕོ་བྲང་དཀར་པོའི་ཁྲིམས་བཟོའི་ལས་སྒྲུབ་ཁང་གི་ལས་མི་མོ་ནེ་ཁ་ (Monica) ཟེར་བའི་བུ་མོ་ཞིག་དང་ལུས་འབྲེལ་བྱུང་བའི་རྙོག་གླེང་ལ་བརྟེན། ལྕམ་ཧེ་ལ་རེ་མཆོག་བཟའ་ཟླ་ཁི་ལེན་ཊོན་དང་གཉེན་འཐོར་བྱ་རྒྱུར་བསམ་གཞིག་བྱས་ཀྱང་། གླེང་རྙོག་དེར་བདེན་དཔང་ཁུངས་དག་མ་བྱུང་སྟབས་ཞི་འཇགས་ཕྱིན། ༡༩༩༧ ལོར་ཁོང་གིས་ཁི་ལེན་ཊོན་ཐེབས་རྩ་ཞེས་པ་ཞིག་བཙུགས་ཏེ། ད་ཆར་ཁོང་གིས་འཛམ་གླིང་འཕྲོད་བསྟེན་དང་བུད་མེད་ཀྱི་ལས་གནས་མཐོར་འདེགས། བྱིས་པའི་འཕྲོད་བསྟེན་དང་སློབ་གསོ་ལྟ་སྐྱོང་། གནམ་གཤིས་འགྱུར་ལྡོག་བཅས་ཀྱི་ཐོག་ཕྱག་ལས་གནང་བཞིན་ཡོད་འདུག
ཕྱི་ལོ་ ༡༩༧༧ ལོར་ལྕམ་ཧེ་ལ་རེ་རྒྱ་སྲས་མེ་ཏོག་ཁྲིམས་ལུགས་ཞེས་པའི་སྡེ་ཁག་ཏུ་ཞུགས་ཏེ་སྐབས་དེའི་སྲིད་འཛིན་ཁར་ཊིར་མཆོག་གིས་གཙོ་སྐྱོང་བྱེད་པའི་ཁྲིམས་ལུགས་ཞབས་ཞུའི་ཚོགས་པའི་ཚོགས་གཙོར་གྱུར་བ་དང་། ༡༩༧༩ ནས་ ༡༩༩༢ ལོའི་བར་སྔ་རྗེས་སུ། ཨར་ཁན་ས་ཤེས་ཡོན་དར་སྤེལ་ཚོགས་ཆུང་དང་། ཨར་ཁན་སའི་བྱིས་པ་དང་ཁྱིམ་ཚང་གི་ཞུ་གཏུགས་རམ་འདེགས་མཉམ་ལས་ཁང་། ཨར་ཁན་ས་བྱིས་པའི་སྨན་ཁང་དང་ཨར་ཁན་ས་ཁྲིམས་ལུགས་ཞབས་ཞུ་ཁང་བཅས་སུ་ཕྱག་ལས་གནང་བའི་གྲུབ་འབྲས་ལ་གཞིགས་ཏེ། ༡༩༨༨ ནས་ ༡༩༩༡ ལོའི་བར་ “རྒྱལ་ཡོངས་ཁྲིམས་ལུགས་གསར་དེབ” ཁང་གིས་ལྕམ་ཧེ་ལ་རེ་མཆོག་ཨ་རིའི་ཁྲིམས་རྩོད་པ་གྲགས་ཅན་བརྒྱ་ཡི་གྲས་སུ་མཚན་འདོན་གནང་ཡོད་འདུག
ཕྱི་ལོ་ ༡༩༩༣ ལོར་ཁོང་མོའི་ཁྱོ་ག་སྐབས་ ༤༢ བའི་ཨ་རིའི་སྲིད་འཛིན་དུ་བདམས་རྗེས། ཁོང་མོ་རྒྱལ་ཡོངས་འཕྲོད་བསྟེན་བཅོས་བསྒྱུར་ལས་དོན་ཚོགས་ཆུང་གི་མཚན་གནས་སུ་བསྐོ་བཞག་བྱས་ཀྱང་། ལས་དོན་དེ་ལ་མངོན་གསལ་གྲུབ་འབྲས་མ་ཐོན་པའི་རྐྱེན་གྱིས་ ༡༩༩༤ ལོར་ལས་མཚམས་འཇོག་དགོས་བྱུང་ཡོད་པ་དང་། སྐབས་དེར་ཁོང་བཟའ་མི་གཉིས་ཀྱིས་ཆུ་དཀར་པོའི་ས་ཁང་འཛུགས་སྐྲུན་ལས་གཞིའི་ནང་མ་དངུལ་བཞག་ཀྱང་། ལས་གཞི་ལེགས་འགྲུབ་མ་བྱུང་སྟབས་ཨ་རིའི་སྤྱི་མཐུན་སྲིད་གཞུང་ནས་ཨ་སྒོར་ས་ཡ་ ༧༣ སྐྱིན་ཚབ་ཏུ་འཇལ་དགོས་བྱུང་ཡོད་འདུག
ཕྱི་ལོ་ ༢༠༠༡ ནས་ ༢༠༠༩ བར་ལྕམ་ཧེ་ལ་རེ་མཆོག་ཨ་རིའི་གྲོས་ཚོགས་གོང་མའི་འཐུས་མར་བདམས་ཤིང་། ཕྱི་ལོ་ ༢༠༠༧ ལོར་ཨ་རིའི་སྲིད་འཛིན་སྐབས་ ༥༦ པའི་འོས་བསྡུའི་སྐབས་སུ། ཁོང་མོ་དམངས་གཙོ་ཚོགས་པའི་སྲིད་འཛིན་འོས་མིར་བཞེངས་པ་ཁྱབ་བསྒྲགས་བྱས་ཀྱང་། སྔོན་འགྲོའི་སྐབས་དམངས་གཙོ་ཚོགས་པའི་མཐའ་མའི་འོས་འགྲན་ནང་། ད་ལྟའི་སྲིད་འཛིན་སྐུ་ཞབས་ཨོ་བྷ་མར་འོས་གྲངས་ ༢༢༠༡ དང་ཐོབ་པ་དང་། ལྕམ་ཁི་ལེན་ཊོན་ལ་འོངས་གྲངས་ ༡༨༩༦ ལས་མ་ཐོབ་སྟབས་དངོས་གཞིའི་ཁོངས་སུ་ཞུགས་ཐུབ་མེད་ཀྱང་། ཨོ་བྷ་མར་སྲིད་འཛིན་རྒྱལ་ཁ་ཐོབ་རྗེས་ཧེ་ལ་རེ་མཆོག་ཨ་རིའི་རྒྱལ་དོན་དྲུང་ཆེར་བསྐོ་བཞག་གནང་སྟེ་ ༢༠༠༩ ནས་ ༢༠༡༣ ལོའི་བར་ལས་འགན་འཁུར་ཡོད།
ཨ་རིའི་སྲིད་དོན་ལོ་རྒྱུས་ཁྲོད་དུ་ཁོང་མོ་ནི་ཨ་རིའི་རྒྱལ་དོན་དྲུང་ཆེ་ཕྱིའི་རྒྱལ་ཁབ་ཁག་ཏུ་སྐོར་སྐྱོད་གནང་ཐེངས་མང་ཤོས་དེ་ཆགས་ཡོད་པ་དང་། སྐབས་དེར་ཁོང་མོས་ཨ་རིའི་སྲིད་གཞུང་དང་རང་དབང་གསར་ལམ་ཁག་བར་གྱི་འབྲེལ་ལམ་ཡར་རྒྱས་སུ་བཏང་བ་དང་། དུས་སྐབས་དེའི་ཨ་རབ་དཔྱད་ཀྱི་གསར་བརྗེ་དང་ལེ་བྷི་ཡ་རྒྱལ་ནང་གི་ཟིང་འཁྲུག་སོགས་ཞི་འཇགས་བཟོས་ཏེ། ཨ་རིའི་ཕྱི་འབྲེལ་སྲིད་ཇུས་ཀྱི་ནུས་སྟོབས་མཐོར་འདེགས་བཏང་བར་བཤད།
ཕྱི་ལོ་ ༢༠༡༥ ལོར་ཨ་རིའི་སྐབས་ ༥༨ པའི་སྲིད་འཛིན་འོས་བསྡུ་ཆེན་མོ་ཚ་ཚ་འུར་འུར་དུ་མགོ་བཙུགས་པ་དང་། ལོ་དེའི་ཕྱི་ཟླ་ ༤ ཚེས་ ༡༢ ཉིན་ལྕམ་ཧེ་ལ་རེ་ཁི་ལེན་ཊོན་མཆོག་བསྐྱར་དུ་དམངས་གཙོ་ཚོགས་པའི་སྲིད་འཛིན་འོས་མིར་བཞེངས་པ་གསལ་བསྒྲགས་སྤེལ་བ་དང་། དམངས་གཙོ་ཚོགས་པ་ནང་ཁུལ་གྱི་སྲིད་འཛིན་འོས་མི་དག་གི་བར་འགྲན་བསྡུར་གནང་བ་བརྒྱུད་སྐུ་ཞབས་བྷིར་ནེ་སན་ཌིར་ (Bernie Sanders) མཆོག་ལ་འོས་གྲངས་ ༡༨༣༡ ཐོབ་པ་དང་། ལྕམ་ཧེ་ལ་རེ་མཆོག་ལ་འོས་གྲངས་ ༢༢༢༠ ཐོབ་སྟེ། ད་ལོའི་ཕྱི་ཟླ་ ༧ ཚེས་ ༢༨ ཉིན་དམངས་གཙོ་ཚོགས་པའི་སྲིད་འཛིན་འོས་མིར་མཚན་འདོན་གནང་བ་དང་། ཁོང་མོ་ཨ་རིའི་སྲིད་དོན་ལོ་རྒྱུས་ཁྲོད་དུ་གཞུང་འབྲེལ་གྱི་ངོས་ནས་སྐྱེད་མ་སྲིད་འཛིན་འོས་མིར་བཏོན་པ་ཐེངས་དང་པོ་དེ་ཆགས་ཡོད་པ་རེད།
ཕྱི་ལོ་ ༢༠༡༦ ཟླ་ ༡༡ ཚེས་ ༨ ཉིན་ཨ་རིའི་སྐབས་ ༥༨ པའི་དངོས་གཞིའི་སྲིད་འཛིན་འོས་བསྡུ་ཆེན་མོ་ཚུགས་རྒྱུ་ཡིན་པ་ལྟར། སྐབས་དེར་དམངས་གཙོ་ཚོགས་པའི་སྲིད་འཛིན་འོས་མི་ལྕམ་ཧེ་ལ་རེ་དང་སྤྱི་མཐུན་ཚོགས་པའི་སྲིད་འཛིན་འོས་མི་སྐུ་ཞབས་ཊི་རུམ་ཕི་རྣམ་པ་གཉིས་བར་དངོས་གཞིའི་སྲིད་འཛིན་འོས་འགྲན་གནང་རྒྱུ་རེད།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/news/20165.html


text:
༧གོང་ས་མཆོག་གིས་ “རིས་མེད་གནང་བའི་ཕྱག་སྲོལ་ཞིག་དེ་སྔ་བོད་ནས་ཡོད་པ་རེད། རིས་མེད་གནང་བ་དེས་བསྟན་པ་དང་འགྲོ་བ་ལ་ཕན་ཐོགས་ཆེ་བ་འདུག་གམ། ཕྱོགས་རིས་གནང་བ་དེས་བསྟན་པ་དང་འགྲོ་བ་ལ་ཕན་ཐོགས་ཆེ་བ་འདུག ད་ཞིབ་འཇུག་བྱེད་དགོས་པ་རེད།” ཅེས་བཀའ་གནང་འདུག
དེ་རིང་སྔ་དྲོར་གནས་མཆོག་རྡོ་རྗེ་གདན་གྱི་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པའི་སྔོན་འགྲོའི་བཀའ་ཆོས་ཉིན་བཞི་པའི་མཇུག་བསྡོམས་དང་བསྟུན་ཏེ། ༧གོང་ས་མཆོག་གིས་སང་ཉིན་འཚོགས་འཆར་ཡོད་པའི་རིས་མེད་ལྷན་ཚོགས་ལ་ཆེད་དུ་དམིགས་ཏེ་བཀའ་སློབ་བསྩལ་དོན། ཨ་མི་རི་ཀར་ཡོད་བསྡད་པའི་གངས་ཅན་གྱི་ཆོས་བརྒྱུད་རིས་མེད་ཀྱི་ཚོགས་པ་ཞིག་འདིར་ཚོགས་རྒྱུ་ཡིན་པ་རེད། དེར་བརྟེན། སྤྱི་ཡོངས་ཀྱི་ཆ་ནས་བོད་གངས་ཅན་གྱི་ཆོས་བརྒྱུད་ཁག་ཐུགས་མཐུན་ཁྲིམས་གཙང་ཡག་ཐག་ཆོད་རེད། ད་དུང་ཡིན་ནའང་ཉམས་པ་སླར་གསོ་དང་མ་ཉམས་གོང་འཕེལ་ཡོང་བ་ལ་དམིགས་ཏེ། ཁྱེད་རང་ཚོས་ཚོགས་འདུ་འཚོགས་ཀྱིན་ཡོད་པ་རེད། ཐོག་མ་ཁྱེད་རང་ཚོའི་ཚོགས་འདུ་དེའི་ཐོག་ལ་འཚམས་འདྲི་དང་། བཀྲ་ཤིས་བདེ་ལེགས་ཞུ་རྒྱུ་ཡིན།
དེ་རིང་ང་རང་ཚོ་འདིར་ཚོགས་བསྡད་པ་འདྲ་བོ་རེད། ང་ཚོ་ཚོགས་ནས་གཅིག་གིས་གཅིག་ངོ་ཤེས་ཆགས་པ་དང་། གཅིག་གིས་གཅིག་ལ་སེམས་ཐག་ཉེ་བོ་ཆགས་ཡོང་ན། ཐུགས་མཐུན་ཁྲིམས་གཙང་ཡོང་ས་གཙོ་བོ་དེ་རེད་འདུག ཕན་ཚུན་ངོ་ཤེས་ནང་ཚགས་བྱུང་བ་ཡིན་ན་རང་བཞིན་གྱིས་ཐུགས་མཐུན་ཁྲིམས་གཙང་ཡོང་གི་རེད། གཅིག་གིས་གཅིག་ཐག་རིང་པོ་བྱས་ཏེ་བསྡད་ན། སྔོན་བོད་ལ་ཆ་བཞག་ན་ཕན་ཚུན་ཐག་རིང་པོ་བྱས་ཏེ་སྡོད་ཀྱི་ཡོད་པ་རེད། ད་ལྟ་རྒྱ་གར་ནང་བསླེབས་ཏེ་ང་ཚོ་ཡང་ཡང་མཇལ་བ་ཡོང་གི་ཡོད་སྟབས། རང་ཤུགས་ཀྱིས་སེམས་ཐག་ཉེ་བོ་ཆགས་ཡོང་གི་འདུག་གཱ ངས་ཁ་སང་རོབ་ཙམ་ཞུས་པ་ཡིན། ས་དགེ་བཀའ་རྙིང་གི་སྔོན་གྱི་མཁས་པ་ཚོས་མཛད་བཞག་པའི་གཞུང་དེ་དག་ལ་དོ་སྣང་བྱས་ཏེ་རྒྱུས་ཡོད་པ་བྱུང་ན་ཁྱད་པར་ཞེ་དྲགས་ཡོད་པ་རེད། གཞན། གསར་མ་དང་རྙིང་མ་ཞེས་གཅིག་གིས་གཅིག་ལ་འབྲེལ་བ་མེད་པ་འདྲ་བོ་བྱས་ཏེ་བསྡད་ན་ཡག་པོ་ཁྱོན་ནས་ཡོད་པ་མ་རེད།
རྒྱལ་བོ་ཤུགས་ལྡན་ལ་ཆ་བཞག་ན། རྒྱལ་བོ་ཤུགས་ལྡན་བསྟེན་མཁན་ཚོས་རྙིང་མའི་དཔེ་ཆ་ཞིག་ཁང་པའི་ནང་བཞག་ན་འགྲིག་གི་མ་རེད་ཟེར་བ་དང་། དོལ་རྒྱལ་གྱིས་གནོད་པ་གཏོང་གི་རེད་ཟེར་བའི་བཤད་སྲོལ་ཡོད་པ་རེད། དེ་འདྲའི་ལོ་རྒྱུས་ཀྱང་ཤོད་རྒྱུ་ཡོད་པ་རེད། དེས་བསྟན་པ་ལ་ཕན་གྱི་འདུག་གམ་གནོད་ཀྱི་འདུག་ཟེར་ན་ནང་ཚགས་མ་འཆམ་པ་ཡོང་གི་འདུག་གཱ། གཅིག་གིས་གཅིག་ཐག་རིང་པོ་བྱས་ནས་བསྡད་དེ་བསྲེ་ལྷད་མེད་པ་ཡིན་ལབ་ན་དེ་རླབས་ཆེ་གི་རེད་དམ། དཔལ་ན་ལེཎ་ཊ་ནས་བརྒྱུད་པ་གཅིག་གྱུར་ཡིན་པ་དང་། བཅོམ་ལྡན་འདས་ཀྱི་རྗེས་འབྲིང་གཅིག་གྱུར་ཡིན་པའི་བོད་ལ་ཆ་བཞག་ན་ས་དགེ་བཀའ་རྙིང་ཇོ་ནང་ཚང་མ་མདོ་སྔགས་ཟུང་འབྲེལ་གྱི་ཆོས་བརྒྱུད་གཅིག་པ་ཆགས་ཡོད་པ་རེད། ལྟ་བའི་སྐོར་ལ་ཆ་བཞག་ནའང་ལྟ་བའི་ཡང་རྩེ་དེ་ཚང་མས་ཀླུ་སྒྲུབ་ཡབ་སྲས་ཀྱི་བཞད་པ་དེ་གཙོ་བོ་གནང་གི་ཡོད་པ་རེད། ཆེ་ས་ནས་དེ་དག་ཚང་མ་གཅིག་གྱུར་ཡིན་པ་དེའི་ཐོག་ནས་ང་རང་ཚོ་ཉེ་བོ་བྱས་ནས་སྡོད་པ་དང་། དེ་དག་ཚང་མ་ལ་རྒྱུས་ཡོད་པ་བྱས་ནས་བསྡད་པ་ཡིན་ན་ཡག་པོ་འདུག་གཱ། མིང་མི་འདྲ་བ་ཞིག་ཡོད་པ་དེ་ཙམ་གྱིས་ཕྱོགས་རེས་བྱས་ཏེ་བསྡད་ན་ཡག་པོ་ཡོད་པ་མ་རེད།
ང་ཚོར་ངོ་སྤྲོད་བྱེད་མཁན་གཅིག་ནི། དེ་རིང་ཁ་སང་ཨ་རུབ་ལུང་པའི་ནང་དུ་སྟོན་པ་མོ་ཧན་མ་ཌིའི་རྗེས་འབྲིང་གཅིག་གྱུར་དང་། གཞུང་ལ་ཆ་བཞག་ནའང་ཀཱོ་རན་གཅིག་གྱུར་ཡིན་པ་ཞིག་གིས་ཞེ་ཡཱ་དང་སུ་ནེ་ཟེར་ནས་མིང་ཕྲན་བུ་མི་འདྲ་བ་དང་། ཕྱག་ལེན་ཕྲན་བུ་མི་འདྲ་བ་ཡོད་པ་ཙམ་ཞིག་གི་ཐོག་ནས་འགལ་ཟླ་བྱེད་པའི་གནས་ཚུལ་ཡོང་གི་འདུག དེ་དང་དེ་འདྲ་བའི་ཡེ་ཤུ་ཆོས་པ་གཅིག་པ་ཡིན་ནའང་ནང་གསེས་ཕྱག་ལེན་ཏོག་ཙམ་མི་འདྲ་བ་རེ་ཡོད་པའི་ཆ་ནས་འཐེན་འཁྱེར་བྱེད་མཁན་ཡོད་པ་རེད། དེ་སྔ་ང་ཚོའི་བོད་ནས་ཀྱང་དེ་འདྲ་བྱས་ཡོད་པ་རེད། ཞ་མོའི་ཚོས་གཞི་མི་འདྲ་བ་ཙམ་གྱིས་གཅིག་གིས་གཅིག་ལ་འཁྲུག་པ་བརྒྱབ་པ་དེ་འདྲ་བྱུང་ཡོད་པ་རེད། མི་ལ་དེ་ནོར་འཁྲུལ་རེད་ལབ་པ་ལ་ང་རང་ཚོ་སྔ་མོ་གང་འདྲ་རེད་དེ་ལ་བསམ་བློ་ཞིག་བཏང་ན། གཞི་ནས་ད་ནི་དངོས་ནས་དྲང་གནས་གཟབ་གཟབ་བྱེད་དགོས་པ་ཞིག་རེད་བསམ་པ་དྲན་རྒྱུ་འདུག
དེ་སྔ་ནས་བོད་གངས་ཅན་ལྗོངས་ལ་ ‘རིས་མེད’ ཟེར་བའི་ཕྱག་ལས་གནང་སྲོལ་ཞིག་ཡོད་པ་རེད། ཕྱིས་སུའང་ཁམས་ལ་ཆ་བཞག་ན། འཇམ་དབྱངས་མཁྱེན་རྩེ་དབང་བོས་དངོས་ནས་དྲང་གནས་རིས་མེད་གནང་གི་ཡོད་པ་རེད། ངོས་ཀྱིས་གསུང་ཆོས་ཞུ་ཡུལ་དིལ་མགོ་མཁྱེན་རྩེ་རིན་པོ་ཆེ་ཡིས་ཀྱང་དངོས་ནས་དྲང་གནས་རིས་མེད་རང་གནང་གི་ཡོད་པ་རེད། རྒྱ་གར་དུ་བསླེབས་པའི་རྗེས་ལ་འཇིག་རྟེན་ཆོས་བརྒྱད་ཀྱི་བཟོ་འདྲ་བོ་བྱས་ཏེ་རིས་མེད་གནང་བ་དེ་འདྲ་མ་རེད། དེ་སྔ་བོད་རང་ནས་དེ་ལ་ཐུགས་སྣང་ཆེན་པོ་གནང་འདུག དཔེར་ན། འཁྲུལ་ཞིག་རིན་པོ་ཆེ་ལྟ་བུར་ཆ་བཞག་ན་དེ་སྔ་བོད་རང་ནས་ལམ་རིམ་གསན་པ་དེ་འདྲ་གནང་འདུག དེར་བརྟེན། རིས་མེད་གནང་བའི་ཕྱག་སྲོལ་དེ་སྔ་བོད་རང་ནས་ཡོད་པ་རེད།
དེ་བཞིན། རྒྱལ་བ་དགེ་འདུན་གྲུབ་པ་དེ་འདྲ་རེད་ལ། གཙོ་བོ་དགེ་འདུན་རྒྱ་མཚོར་ཆ་བཞག་ནའང་རིས་མེད་གནང་མཁན་ཞིག་རེད་འདུག གཡང་པ་ཆོས་རྗེས་མཛད་པའི་རྒྱལ་བ་དགེ་འདུན་རྒྱ་མཚོའི་རྣམ་ཐར་ནང་། རིས་མེད་པའི་རྒྱལ་བ་ཞ་སེར་མོ་བ། ཞེས་འབྲས་སྤུངས་བླ་མ་བྱས་ཏེ་དབུ་ཞྭ་སེར་པོ་བཞེས་ཀྱི་ཡོད་ནའང་རིས་མེད་གནང་མཁན་ཞིག་རེད། ཅེས་རྣམ་ཐར་ནང་འདུག དེར་བརྟེན། རིས་མེད་གནང་བའི་ཕྱག་སྲོལ་ཞིག་དེ་སྔ་བོད་ནས་ཡོད་པ་རེད། རིས་མེད་གནང་བ་དེས་བསྟན་པ་དང་འགྲོ་བ་ལ་ཕན་ཐོགས་ཆེ་བ་འདུག་གམ། ཕྱོགས་རིས་གནང་བ་དེས་བསྟན་པ་དང་འགྲོ་བ་ལ་ཕན་ཐོགས་ཆེ་བ་འདུག ད་ཞིབ་འཇུག་བྱེད་དགོས་པ་རེད། ཤེས་སོང་ངམ། ཞིབ་འཇུག་བྱས་ཏེ་བསྟན་པ་དང་འགྲོ་བ་ལ་ག་རེ་ཡག་པོ་ཡོད་ན་དེ་ལ་ང་ཚོས་མིག་དཔེ་ལྟ་དགོས་པ་རེད། དེའི་རྗེས་སུ་ཞུགས་དགོས་པ་རེད། སྤུ་སུ་དོག་པོ་བྱས་ནས་བསྡད་ན་ཡག་པོ་གང་ཡང་ཡོད་པ་མ་རེད།
དེར་བརྟེན། ཁྱེད་རང་ཚོས་ཚོགས་འདུ་འཚོགས་བཞིན་ཡོད་པ་རེད། ཡག་པོ་ཞེ་དྲགས་བྱུང་འདུག ཐུགས་མཐུན་ཁྲིམས་གཙང་ཡོང་རྒྱུ་དེ་ཚོགས་འདུ་ཚོགས། གྲོས་ཆོད་སྙིང་རྗེ་བོ་དེ་འདྲ་བཞག་པས་ཧ་ལས་པ་གང་ཡང་ཡོད་པ་མ་རེད། ཁྱེད་རང་ཚོ་འདིར་མི་ཁྲི་ཕྲག་ཁ་ཤས་འཛོམ་བསྡད་ཡོད་པ་རེད། གཙོ་ཆེ་བ་དགེ་འདུན་པ་མང་པོ་ཞིག་ཕེབས་ཡོད་པ་རེད། ཁྱེད་རང་ཚོས་འདི་སེམས་ལ་བཞག ངས་གོང་དུ་ལབ་པ་ལྟར་གཞུང་དེ་ཚོར་ལྟོས། དགེ་ལུགས་པ་ཞིག་གིས་རྙིང་མའི་དཔེ་ཆ་ཞིག་རིག་ན་རྙིང་དྲི་ཁ་ཡི་འདུག་ཟེར་ནས་མ་བཞག རྙིང་མ་ཞིག་གིས་དགེ་ལུགས་པའི་དཔེ་ཆ་ཞིག་རིག་ན་གསར་དྲི་ཁ་ཡི་འདུག་ཟེར་ནས་མ་བཞག་པར་དཔེ་ཆར་ལྟོས་དང་། དངོས་གནས་དྲང་གནས་བློ་སྐྱེད་ཡོང་གི་རེད། གང་ལྟར། བདེན་འཛིན་ལ་གཉེན་པོ་བསྟེན་རྒྱུར་ཞེན་ཁོག་གི་ཐོག་ནས་བདེན་འཛིན་ལ་རོགས་རམ་བྱེད་ཀྱིན་ཡོད་པ་ལས་བདེན་འཛན་ལ་གནོད་ཀྱི་ཡོད་མ་རེད། ཤེས་སོང་ངམ། གལ་ཆེ་ཤོས་ས་གནས་འདིར་དངོས་སུ་ཕེབས་བཞུགས་གནང་བསྡད་པ་ཚོས་ངས་ལབ་བཞག་པ་དེ་དག་དགོངས་པར་བཅངས་རོགས། གཞན་དེ་རང་ཡིན། བཀྲ་ཤིས་བདེ་ལེགས། ཞེས་གསུངས་འདུག
སང་ཉིན་ཆུ་ཚོད་ ༣ པའི་སྟེང་རྡོར་གདན་མཆོད་རྟེན་ནང་རོལ་དུ། རིས་མེད་ལྷན་ཚོགས་ཀྱི་དབུ་འབྱེད་མཛད་སྒོ་ཞིག་ཚོགས་རྒྱུ་ཡིན་པ་དང་། དེར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་དང་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག དེ་བཞིན་དགའ་ལྡན་བྱང་རྩེ་ཆོས་རྗེ་སོགས་ཕེབས་འཆར་ཡོད་འདུག


text:
Degé Kangyur volume 44, F.93.b
རྣག་དང་། མཁྲིས་པ་དང་། བད་ཀན་དང་། སྣབས་དང་། ཚིལ་དང་། ཆུ་སེར་དང་། རྐང་དང་། མིག་དང་། ཡན་ལག་དང་། ཉིང་ལག་ཚོགས་པ་ལ་སྤུངས་པ་ཞེས་བྱའོ། །དཔེར་ན་འབྲུ་སྤུངས་པ་བཞིན་ཏེ། ནས་དང་། ཏིལ་དང་། གྲོ་དང་། མོན་སྲན་སྡེའུ་མང་པོ་ལ་སྤུངས་པ་ཞེས་བྱ་བ་དེ་བཞིན་དུ་ལུས་ཀྱི་ཡན་ལག་དང་ཉིང་ལག་ཏུ་གཏོགས་པ་ཚོགས་པ་ལ་སྤུངས་པ་ཞེས་བྱའོ། །ཁམས་དྲུག་པོ་དག་གང་ཞེ་ན། དེ་ལ་སའི་ཁམས་དང་། ཆུའི་ཁམས་དང་། མེའི་ཁམས་དང་། རླུང་གི་ཁམས་དང་། ནམ་མཁའི་ཁམས་དང་། རྣམ་པར་ཤེས་པའི་ཁམས་ཞེས་བྱའོ། །སྐྱེ་མཆེད་དྲུག་གང་ཞེ་ན། འདི་ལ་མིག་དང་། རྣ་བ་དང་། སྣ་དང་། ལྕེ་དང་། ལུས་དང་། ཡིད་ཅེས་བྱ་བའོ། །སྐྱེ་མཆེད་ཀྱི་སྤྱོད་ཡུལ་དྲུག་གང་ཞེ་ན། འདི་ལ་གཟུགས་དང་། སྒྲ་དང་། དྲི་དང་། རོ་དང་། རེག་བྱ་དང་། ཆོས་ཀྱི་སྐྱེ་མཆེད་ཅེས་བྱ་བ་སྟེ། དེ་དག་ནི་སྤྱོད་ཡུལ་དྲུག་ཡིན་ནོ། །དེ་ལ་ཁམས་ཀྱི་རང་བཞིན་གསུམ་གང་ཞེ་ན། འདི་ལ་འདོད་ཆགས་དང་། ཞེ་སྡང་དང་། གཏི་མུག་ཅེས་བྱ་བའོ། །དེ་ལ་དེ་དག་ཉིད་ཀྱི་ཀུན་ནས་ལྡང་བ་གསུམ་གང་ཞེ་ན། རླུང་དང་། མཁྲིས་པ་དང་། བད་ཀན་རྣམས་སོ། །དེ་ལ་སྐྱེ་མཆེད་ལེན་པའི་རྒྱུ་གཉིས་གང་ཞེ་ན། འདི་ལ་ཚུལ་ཁྲིམས་དང་། དད་པ་དང་། གཏོང་བ་དང་། ནོར་དང་། བརྩོན་འགྲུས་དང་། ཏིང་ངེ་འཛིན་དང་། དགེ་བ་དང་། མི་དགེ་བ་ཞེས་བྱ་བའོ། །དེ་ལ་ཕུང་པོ་ཞེས་བྱ་བའི་དོན་གང་ཞེ་ན། འདི་ལ་ཚོར་བ་དང་། འདུ་ཤེས་དང་། འདུ་བྱེད་རྣམས་དང་། རྣམ་པར་ཤེས་པ་ཞེས་བྱ་བ་སྟེ། བཞི་པོ་འདི་དག་ནི་གཟུགས་ཅན་མ་ཡིན་པའི་ཕུང་པོ་རྣམས་སོ། །དེ་ལ་ཚོར་བ་ནི་མྱོང་བའོ། །འདུ་ཤེས་ནི་ཤེས་པའོ། །བདེ་བ་དང་སྡུག་བསྔལ་ནི་འདུ་བྱེད་རྣམས་སོ། །ལྟ་བ་དང་། ཉན་པ་དང་། སྣོམ་པ་དང་། རོ་མྱང་བ་དང་། རེག་བྱ་རྣམས་རིག་པ་ནི་རྣམ་པར་ཤེས་པ་སྟེ། དངོས་པོ་ཐམས་ཅད་ཀྱི་ཁོངས་སུ་གཏོགས་པས་ན་ལུས་ལ་དབང་བའི་དབང་ཕྱུག་དང་ལེན་པ་དང་འཐུན་པ་ཡིན་ནོ། །དེ་ལ་འཕོ་བ་ཞེས་བྱ་བ་ནི་ཚུལ་ཁྲིམས་ཤིན་ཏུ་ཡོངས་སུ་དག་པ་དང་། ལུས་དང་ངག་གི་ལས་ཀྱི་འབྲས་བུ་ཐོབ་པ་འཆི་བའི་དུས་བྱེད་པ་གང་ཡིན་པ་དེའི་ཚེ་རྣམ་པར་ཤེས་པ་དེས་ཕུང་པོ་རྣམས་ཡོངས་སུ་བཏང་ནས་ཡང་སྲིད་པར་མི་སྐྱེ་ཞིང་ཕྱིར་མི་ལྡོག་པས་ན་ཤིན་ཏུ་བདེ་བར་འཕོ་ཞིང་འགྲོ་སྟེ།


text:
༢༠༠༩ ཕྱི་ཟླ་ ༡༢ ཚེས་ ༡ རེས་གཟའ་མིག་དམར།
༄༅། །ཕྱི་ལོ་ ༢༠༠༩ ཟླ་ ༡༡ ཚེས་ ༣༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨོ་སི་ཊོ་ལི་ཡའི་གྲོང་ཁྱེར་སི་ཌི་ནིའི་གནམ་ཐང་དུ་༸ཞབས་སོར་འཁོད་སྐབས་རྒྱ་གར་གྱི་གཞུང་ཚབ་ཆེན་མོ་དང་བོད་གཞུང་སྐུ་ཚབ་དོན་གཅོད་སྐུ་ངོ་དྭགས་པོ་བསོད་ནམས་ནོར་བུ་ལགས། བོད་དོན་རྒྱབ་སྐྱོར་ཚོགས་པའི་ཚོགས་མི། ཆིབས་སྒྱུར་གྲ་སྒྲིག་ཚོགས་ཆུང་གིས་དབུས་པས་ཁྱོན་མི་གྲངས་ལྔ་བརྒྱ་བརྒལ་བས་ཕེབས་བསུ་གཟབ་རྒྱས་ཞུས་ཡོད་པ་དང་དེ་བཞིན་བཞུགས་གནས་མགྲོན་ཁང་དུ་༸ཞབས་སོར་འཁོད་སྐབས་བོད་མི་རྣམས་ནས་རིག་གཞུང་འཁྲབ་སྟོན་དང་བཅས་ཕེབས་བསུ་གཟབ་རྒྱས་ཞུས་ཡོད།
༸གོང་ས་མཆོག་གིས་ཨོ་སི་ཊོ་ལི་ཡའི་མངའ་སྡེ་ (New South Wales ) ཞེས་པའི་གྲོང་ཁྱེར་སི་ཊི་ནི་ (Sydney) ནང་དུ་ས་གནས་དེའི་སྔ་དྲོའི་ཆུ་ཚོད་ ༧།༣༠ ཐོག་༸ཞབས་སོར་འཁོད་དེ་མཛད་འཆར་གྱི་ཐོག་མར་བཞུགས་གནས་རོགས་ཚོགས་མགྲོན་ཁང་དུ་གསར་འགོད་ལྷན་ཚོགས་ཤིག་བསྐྱངས་ཡོད། དེ་ཡང་རྒྱལ་སྤྱིའི་གསར་འགོད་པ་འདྲ་མིན་ལྔ་བཅུ་བརྒལ་བ་འདུ་འཛོམས་བྱུང་བའི་ཐོག་༸གོང་ས་མཆོག་གིས་ཞལ་ཤོབ་དང་སྦྲགས་ཐོག་མར་དེ་སྔ་རྒྱ་གར་གྱི་རྒྱལ་ས་ལྡི་ལིར་མགོན་པོ་གང་ཉིད་མཆོག་གི་སྐུའི་མཁྲིས་རྡོ་གཤག་བཅོས་གནང་བ་ལུང་འདྲེན་མཛད་དེ་ད་རེས་སྐུ་གཟུགས་ནང་དབང་པོ་གཅིག་མ་ཚང་བའི་ཐོག་སླར་ཡང་རྒྱལ་ཁབ་འདིའི་ནང་ཆིབས་སྒྱུར་བསྐྱངས་རྒྱུའི་གོ་སྐབས་བྱུང་བར་ཐུགས་དགྱེས་ཚོར་ཆེན་པོ་བྱུང་བའི་བཀའ་སློབ་སྩལ་ཡོད། ཡང་ཐེངས་འདིར་༸གོང་ས་མཆོག་རྒྱལ་ཁབ་དེའི་ནང་ཆིབས་སྒྱུར་སྐྱོང་སྐབས་སྲིད་བློན་ (Kevin Michael) མཆོག་གིས་མཇལ་ཁ་མ་ཞུས་པའི་གནད་དོན་དང་འབྲེལ་བའི་དྲི་བར་བཀའ་ལན་ཕེབས་དོན། མགོན་པོ་གང་ཉིད་མཆོག་གིས་ད་རེས་ཀྱི་ཆིབས་སྒྱུར་འདིའི་དོན་གནད་གཙོ་བོ་ནི་ཁུལ་དེའི་མི་མང་དང་མཇལ་འཕྲད་མཛད་རྒྱུ་མ་གཏོགས་དབུ་ཁྲིད་དང་མཇལ་འཕྲད་སོགས་ཆབ་སྲིད་ཀྱི་དམིགས་ཡུལ་གང་ཡང་མེད་སྟབས་ཐུགས་ཕམ་གང་ཡང་བྱུང་མེད་པ་དང་ལར་ནས་སྲིད་བློན་མཆོག་གི་བཞིན་རས་ཀྱི་དབྱིབས་དེ་ཨེ་ཤི་ཡའི་མི་རིགས་ལྟ་བུ་ཡིན་པ་མ་ཟད། བོད་ཀྱི་གནད་དོན་ཐོག་ལ་གདུང་སེམས་མཉམ་སྐྱེ་གནང་གི་ཡོད་སྐོར་བཀའ་ལན་ཡང་ཕེབས་ཡོད། ༸གོང་ས་མཆོག་གིས་སྐབས་དེར་རྒྱ་བོད་ཀྱི་གནད་དོན་དང་འབྲེལ་བའི་དྲི་བར་བཀའ་ལན་སྩལ་བའི་སྐབས། རྒྱ་ནག་གཞུང་ནས་དྲག་གནོན་གྱིས་གནས་སྐབས་དཀའ་ངལ་སེལ་རྒྱུ་མ་ཡིན་པར་དངོས་ཡོད་གནས་སྟངས་ངོས་འཛིན་པའི་ཐོག་ཕན་ཚུན་ཡིད་ཆེས་གཞིར་བཟུང་ཕུགས་ རྒྱང་རིང་པོའི་སྲིད་བྱུས་འཛིན་ཏེ་བོད་ཀྱི་གནད་དོན་དེ་སེལ་དགོས་ཀྱི་ཡོད་སྐོར་བཀའ་ལན་ཕེབས་པ་དང་ལྷན། རྒྱ་ནག་གི་འགོ་ཁྲིད་མའོ་ཙེ་ཏུང་དང་ཏེང་ཞའོ་ཕིན། ཅང་ཙེ་མིན་དེ་བཞིན་ཧུའུ་ཅིང་ཐའོ་བཅས་མི་ཐོག་སོ་སོས་འཛིན་པའི་སྲིད་བྱུས་ཁག་ལུང་འདྲེན་མཛད་དེ་རྒྱ་ནག་དམར་ཤོག་ཚོགས་པར་སྐབས་བསྟུན་གྱི་དངོས་ཡོད་གནས་སྟངས་གཞིར་བཟུང་ལས་ཀ་བྱ་རྒྱུའི་ནུས་པ་ཡོད་པ་དང་། ལྷག་པར་སྔ་ལོ་བོད་ནང་གི་དོན་རྐྱེན་དང་འདི་ལོ་ཤིང་ཅང་གི་དོན་རྐྱེན་བཅས་རྒྱ་ནག་གི་གནད་ཡོད་དཔོན་རིགས་ཁག་གཅིག་ནས་རྒྱལ་ཁབ་དེས་གྲངས་ཉུང་མི་རིགས་ཐོག་འཛིན་པའི་སྲིད་བྱུས་ལ་བསྐྱར་ཞིབ་དགོས་པའི་དགོངས་འཇགས་འདོན་མཁན་བྱུང་བ་བཅས་ཀྱི་བཟང་པོའི་འགྱུར་ལྡོག་ཁག་གཅིག་བྱུང་ཡང་རྒྱ་ནག་གི་དཔོན་རིགས་ཁྲོད་དུ་ད་ལྟ་ཡང་ལྟ་བ་མཁྲེགས་བཟུང་འཛིན་མཁན་གྱི་ཤུགས་སྣོན་མང་བ་ཡོད་སྟབས་དབུ་ཁྲིད་ཁོང་རང་ཚོ་ཡང་གང་བྱེད་དེ་བྱེད་མེད་པའི་གནས་སུ་ལྷུང་བ་ཡོད་སྐོར་གྱི་བཀའ་ལན་ཕེབས་ཡོད་པ་དང་། རྒྱ་ནག་གཞུང་ཕྱོགས་ནས་བཟང་ཕྱོགས་ཀྱི་རྣམ་འགྱུར་ཞིག་སྟོན་མ་ཐག་མགོན་པོ་གང་ཉིད་བོད་ལ་ཆིབས་སྒྱུར་བསྐྱང་རྒྱུ་གྲ་སྒྲིག་ཨ་གསར་ཡིན་ཞེས་བཀའ་ལན་ཕེབས་ཡོད། ད་རེས་ཀྱི་གསར་འགོད་ལྷན་ཚོགས་དེའི་ཐོག་རིང་མིན་ཡུ་རོབ་ཀྱི་ཌན་མག་རྒྱལ་ས་ (Copenhagen) ཀོ་པན་ཧེ་གན་ནང་གནམ་གཤིས་འགྱུར་ལྡོག་དང་འབྲེལ་བའི་རྒྱལ་ཚོགས་ཀྱི་ལྷན་ཚོགས་ཤིག་འཚོགས་འཆར་ཡོད་པའི་གནད་དོན་དེར་༸གོང་ས་མཆོག་ལ་དགོངས་ཚུལ་ཇི་ཡོད་ཀྱིས་བཀའ་དྲི་ཞུས་པར་བཀའ་ལན་ཕེབས་དོན། འཛམ་གླིང་ནང་གི་དབུ་ཁྲིད་ཚོས་གོ་ལའི་ཚ་དྲོད་དང་འབྲེལ་བའི་གནད་དོན་དེ་གནད་དོན་གཞན་ལས་གལ་ཆེ་བར་རྩིས་འཇོག་བྱེད་དགོས། སྐབས་རེད་དབུ་ཁྲིད་ཚོས་སོ་སོའི་རྒྱལ་ཁབ་ཀྱི་དཔལ་འབྱོར་དམིགས་ཡུལ་དེ་གལ་ཆེ་ཤོས་ཨང་དང་པོར་འཇོག་པ་དང་གོ་ལའི་གནད་དོན་དེ་ཨང་གཉིས་པར་འཇོག་གི་ཡོད། ངོས་ཀྱི་བསམ་པར་གོ་ལའི་གནད་དོན་དེ་ཨང་དང་པོར་འཇོག་དགོས། སྐབས་རེ་གོ་ལའི་བདེ་དོན་ཆེད་དུ་རྒྱལ་ཁབ་སྒེར་གྱི་གནད་དོན་བློས་བཏང་བྱེད་དགོས་པ་ཞིག་རེད། ང་ཚོ་མི་སྒེར་སོ་སོ་ལ་གཞིགས་པའི་འགྱུར་བ་ཞིག་གཏོང་ཐུབ་ཀྱི་རེད། དེའི་ཆེད་དུ་ཁོར་ཡུག་དང་འབྲེལ་བའི་ཤེས་ཡོན་གྱི་གནས་ཚུལ་གོང་མཐོར་གཏོང་ཐབས་བྱེད་དགོས། ངོས་སྒེར་ལ་ཆ་བཞག་ན་ཁྲུས་གཞོང་ (bath tub) ནང་གཟུགས་པོ་འཁྲུ་གི་མེད། ཕྱི་ལ་ནམ་ཐོན་སྐབས་གློག་བསད་ནས་འགྲོ་གི་ཡོད། ཁོར་ཡུག་སྲུང་སྐྱོབ་བྱ་རྒྱུ་དེ་ད་ཆ་ངོས་ཀྱི་མི་ཚེའི་ཆ་ཤས་ཤིག་ཏུ་གྱུར་ཡོད། དེ་མཚུངས་ཁོར་ཡུག་སྲུང་སྐྱོབ་བྱ་རྒྱུ་དེ་ང་ཚོ་ཚང་མའི་མི་ཚེའི་ཆ་ཤས་ཤིག་ཡོང་བ་བྱེད་དགོས། ཞེས་བཀའ་སློབ་ཟབ་མོ་སྩལ་ཡོད། དེ་བཞིན་མི་ཚེ་བདེ་སྐྱིད་ལྡན་པ་ཞིག་ཡོང་ཐབས་ཐོག་བཀའ་སློབ་སྩལ་དོན། ང་ཚོས་གློག་བརྙན་དང་གླུ་གཞས་སོགས་ལ་བརྟེན་པའི་དབང་ཤེས་ཀྱི་བདེ་བ་དོན་དུ་གཉེར་བ་ལས་ཡིད་ཤེས་ལ་བརྟེན་པའི་ཡང་དག་པའི་བདེ་བ་དེ་ཐོབ་ཐབས་བྱེད་དགོས། དབང་ཤེས་ལ་བརྟེན་ནས་བྱུང་བའི་བདེ་བ་དེ་དག་གཏིང་ཟབ་པོ་མེད། བདེ་སྐྱིད་ངོ་མ་དེ་བྱམས་པ་དང་། བརྩེ་བ། བཟོད་བསྲན་སོགས་ལས་བྱུང་བའི་ཡིད་ཤེས་ཀྱི་བདེ་བ་དེ་དག་གཏིང་ཟབ་པོ་ཡོད། ཅེས་བཀའ་སློབ་ཕེབས་ཡོད་པ་མ་ཟད། སྐབས་དེར་ཁོར་ཡུག་ཐོག་ན་གཞོན་རྣམས་ལ་བཀའ་སློབ་སྩལ་དོན། ཁྱེད་ཚོ་གཞོན་སྐྱེས་ཚོ་དུས་རབས་ ༢༡ གི་མི་ཆགས་ཡོད། ཁྱེད་ཚོ་དུས་རབས་ ༢༡ བེད་སྤྱོད་བྱེད་མཁན་གྱི་མི་རབས་གཙོ་བོ་དེ་ཆགས་ཡོད། དེ་མཚུངས་དུས་རབས་ ༢༡ རྫོགས་མཚམས་དེར་འཛམ་གླིང་གི་གནས་སྟངས་ཡག་ཉེས་གང་འབྱུང་མིན་དེ་ཡང་ཁྱེད་ཚོའི་ལག་ཏུ་ཡོད།
འཛམ་གླིང་གི་སྣེ་གསུམ་པ་ཟེར་བའི་བོད་ཀྱི་རང་བྱུང་ཁོར་ཡུག་སྲུང་སྐྱོབ་བྱ་རྒྱུར་ཐུགས་སྣང་དམིགས་བསལ་དགོས་སྐོར་གྱི་བཀའ་ལན་སྩལ་དོན། བོད་ཀྱི་ཁོར་ཡུག་ལ་གོད་ཆག་ཆེན་པོ་འབྱུང་བཞིན་ཡོད་པ་དེས་གླིང་ཆེན་ཨེ་ཤི་ཡའི་ནང་འཚོ་གནས་བྱེད་བཞིན་པའི་མི་འབོར་ཐེར་འབུམ་མང་པོར་དོ་ཕོག་ཡོང་རྒྱུ་རེད་ཅེས་བཀའ་སློབ་སྩལ། དེ་བཞིན་གོ་ལའི་ཚ་དྲོད་ཆེ་རུ་ཕྱིན་པར་བརྟེན་མཐོ་སྒང་བོད་ནང་ཡོད་པའི་ཧི་མ་ལ་ཡའི་གངས་རིའི་འཁྱགས་རོམ་བཞུར་ཚད་དེ་ཆེ་རུ་ཕྱིན་པའི་ཐོག་བོད་ནས་བྱུང་བའི་ རྫ་ཆུ། འབྲི་ཆུ། སེང་གེ་ཁ་འབབ། རྨ་བྱ་ཁ་འབབ་ལ་སོགས་པའི་རྒྱུག་ཆུ་དེ་དག་འཕེལ་རྒྱས་བྱུང་ཏེ་དེ་དག་རྒྱུག་སའི་ས་ཁུལ་རྒྱ་གར། རྒྱ་ནག སྦར་མ། ཐ་ཡི་ལེན་ཌི། ལ་ཨོ་སི། དེ་བཞིན་ཀེམ་པོ་ཌི་ཡ་ལ་སོགས་པའི་ནང་ཆུའི་ཉེན་ཚབས་ཡོད་སྐོར་གྱི་བཀའ་སློབ་ཕེབས་དོན། རྒྱུག་ཆུ་ཆེ་ཁག་དེ་དག་སྤྱིར་གླིང་ཆེན་ཨེ་ཤི་ཡའི་ས་ཁུལ་ཚང་མར་ཁྱབ་ཡོད། རྒྱུག་ཆུ་དེ་དག་གི་འབྱུང་ཁུངས་དེ་བོད་ཡིན། དེར་བརྟེན་ངོས་ཀྱི་བསམ་པར་མི་མང་པོ་ཞིག་རྒྱུག་ཆུ་དེ་དག་ལ་བརྟེན་ཡོད། རྒྱུ་མཚན་དེའི་ཐོག་ནས་ང་ཚོས་བོད་ཀྱི་ཁོར་ཡུག་དེ་དམིགས་བསལ་གྱིས་སྲུང་སྐྱོབ་བྱེད་དགོས་པ་ཞིག་ཆགས་ཡོད།
ད་དུང་༸གོང་ས་མཆོག་གིས་གསར་འགོད་ལྷན་ཚོགས་ཐོག་གསར་འགོད་པ་སྒེར་སོ་སོས་འདྲི་བ་མ་ཕུལ་གོང་ལ་མགོན་པོ་གང་ཉིད་ཀྱི་སྐུའི་མཛད་འཕྲིན་ནང་མཛད་འགན་གཙོ་བོ་གསུམ་ཡོད་པའི་ཁོངས་ནས་འགྲོ་བ་མིའི་ལྷན་སྐྱེས་སུ་ཡོད་པའི་བཟང་པོའི་ཁྱད་ཆོས་གོང་མཐོར་གཏོང་གནང་མཛད་རྒྱུ་དང་ཆོས་ལུགས་ཕན་ཚུན་དབར་མཐུན་སྒྲིལ་གོང་འཕེལ་མཛད་རྒྱུ་བཅས་ཀྱི་གནད་དོན་ཐོག་བཀའ་སློབ་ཕེབས་པ་མ་ཟད། འཛམ་གླིང་འདིའི་ནང་འགྲོ་བ་མི་ཡོངས་རྫོགས་དོན་དངོས་སྤྱི་ཚོགས་ལ་བརྟེན་པའི་སེམས་ཅན་ལྟ་བུ་ཞིག་ཡིན་པ་དང་ཚང་མ་གཅིག་ལ་གཅིག་བརྟེན་ཡིན་སྟབས་རང་ཉིད་ཀྱི་ཁེ་ཕན་ཆེད་འགྲོ་བ་མི་ཡོངས་ཀྱི་བདེ་དོན་ཐོག་ལ་བསམ་བློ་གཏོང་དགོས་པ་དང་། གཞན་ཡང་གནད་དོན་དེ་དང་འབྲེལ་བའི་ཐད་གསར་འགོད་པའི་ལས་འགན་སྐོར་ལའང་བཀའ་སློབ་སྩལ་ཡོད། ཐེངས་འདི་ནི་༸གོང་མཆོག་ཨོ་སི་ཊོ་ལི་ཡར་ཆིབས་སྒྱུར་བསྐྱངས་ཐེངས་བདུན་པ་ཡིན་པ་བཅས།


text:
ཐེངས་འདིའི་འཚམས་གཟིགས་ཕྱོགས་ཕེབས་གནང་ཡུལ་ནི་ལྷོ་སྤྱི་ཁྱབ་ཁོངས་ཀྱི་སྦེབ་ཀོབ་ལུགས་བསམ་བོད་མིའི་གཞིས་ཆགས་དང་། མེ་སོར། མེང་ལོར། སྦེང་ལོར་བཅས་སུ་ཡོད་པའི་མཐོ་སློབ་དང་། མཉམ་འབྲེལ་སྡེ་ཚན། དགོན་སྡེ་ཁག གཞིས་ཆག་སློབ་གྲྭ གཏན་སྡོད་སུད་ཚོང་། ལྷོ་ཕྱོགས་ས་གནས་ཁྲིམས་ཞིབ་ཁང་། ས་གནས་སྨན་རྩིས་ཁང་དང་། ཀ་རུ་ན་དམིགས་བསལ་སློབ་གྲྭ་བཅས་ཀྱི་གནས་སྟངས་རྒྱུས་ལོན་གནང་ཡོད་པ་སོགས་ཡིན་འདུག འཚམས་གཟིགས་ཕྱོགས་ཕེབས་ཀྱི་དུས་ཡུན་ནང་ས་གནས་སོ་སོའི་མི་མང་གི་བསམ་ཚུལ་བསྡུ་ལེན་དང་། མི་མང་འདུ་འཛོམས་ཐོག་གསུང་བཤད་དང་བཞུགས་མོལ་ཚོགས་འདུ་བཅས་གནང་ཡོད་པ་དང་། ཐེེངས་འདིའི་ཕྱོགས་ཕེབས་འཚམས་གཟིགས་སྐབས་ཀྱི་མི་མང་འདུ་འཛོམས་སྐབས་སོ་སོར། སྤྱི་འཐུས་མི་འགྱུར་རྡོ་རྗེ་མཆོག་ནས་སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་གི་མཛད་འཕྲིན་དང་། བོད་དང་འབྲེལ་བའི་རྒྱལ་སྤྱིའི་ཆབ་སྲིད་ཀྱི་གནས་བབ་བཅས་སྐོར་ལ་གསུང་བཤད་གནང་བ་དང་། སྤྱི་འཐུས་དཀོན་མཆོག་ཡར་འཕེལ་མཆོག་ནས་བོད་ནང་གི་ཛ་དྲག་གནས་སྟངས་དང་། བོད་མི་མང་འཐུས་སྐབས་ ༡༦ པའི་གྲོས་ཚོགས་ཚོགས་དུས་དང་པོའི་ལས་རིམ་གསུང་བཤད་གནང་འདུག
དེ་ཡང་སྤྱི་འཐུས་རྣམ་པ་གཉིས་ནས་ས་གནས་སུ་གནས་པའི་རྒྱ་གར་གྱི་དཔོན་རིགས་ཁག་ཅིག་ཀྱང་མཇལ་འཕྲད་ཞུས་གནང་ཡོད་པ་ནི། མངའ་སྡེའི་སྤྱི་ཁྱབ་བློན་ཆེན་ཟུར་པ་རྒྱ་གར་དབུས་གྲོས་ཚོགས་འོག་མའི་འཐུས་མི་སྐུ་ཞབས་ B.S Yeddyurpa མཆོག་དང་། རྒྱ་གར་གྲོས་ཚོགས་འོག་མའི་ BJP འཐུས་མི་སྐུ་ཞབས་ P.C Mohan མཆོག མངའ་སྡེའི་ནང་སྲིད་བློན་ཆེན་དང་ཀོང་རེ་སི་ཚོགས་པའི་ཚོགས་གཙོ་གཅིག་ལྕོགས་འབུམ་རམ་པ་སྐུ་ཞབས་ Dr G.Parameshwara མཆོག་དང་། མངའ་སྡེའི་བློན་ཆེན་ཟུར་པ་དང་གྲོས་ཚོགས་འཐུས་མི་ཀོང་རེ་སི་ཚོགས་པའི་མངའ་སྡེའི་ཚོགས་གཙོ་སྐུ་ཞབས་ Dinesh Gundurao མཆོག་བཅས་མཇའ་འཕྲད་ཞུས་ནས་བོད་མིའི་གནས་བབ་སོགས་ཀྱིི་སྐོར་ཞུས་གནང་འདུག
དེ་བཞིན་མི་མང་དང་སློབ་ཕྲུག་ཁུངས་སོ་སོ་ནས་དཀའ་སེལ་མཇུག་སྐྱོང་དགོས་རིགས་སྐོར་སྙན་ཞུ་དང་། སྤྱི་འཐུས་རྣམ་གཉིས་དང་མི་མང་བར་ཕན་ཚུན་བགྲོ་གླེང་གིས་གྲོས་བསྡུར་དང་། བསམ་ཚུལ་བརྗེ་ལེན། ཐག་གཅོད་ལམ་སྟོན་གནང་བ། ཉམ་ཐག་གི་གནས་ཚུལ་རྒྱུས་ལོན་དང་དཀའ་སེལ་མཇུག་སྐྱོང་། མཉམ་ལས་སྡེ་ཚན་ཁག་དང་། སློབ་གྲྭ་ཁག་གི་གནས་སྟངས་ཐོག་རྟོག་ཞིབ་བཅས་གནང་སྟེ་ཕར་ཕེབས་ཚུར་འོང་ཐེ་བའི་ཁྱོན་ཉིན་གྲངས་ཉེ་ཤུ་ཙམ་རིང་རྟོག་ཞིབ་དང་འཚམས་གཟིགས་ཀྱི་ལས་དོན་ཡོངས་སུ་གྲུབ་པ་གནང་འདུག་ཅིང་། ད་རེས་སྤྱི་འཐུས་རྣམ་གཉིས་འཚམས་གཟིགས་སུ་ཕེབས་རིང་ས་གནས་སོ་སོ་ནས་བདེ་སྡུག་ཞུས་ཁག་ལ་འབྲེལ་ཡོད་ལྷན་ཁང་སོ་སོས་དཀའ་སེལ་དགོངས་བཞེས་དང་འབྲེལ་བའི་ཕྱག་བསྟར་མཇུག་སྐྱོང་གནང་དགོས་ཁག་དོན་གནད་རེ་རེ་བཞིན་བཀའ་དྲུང་ཡིག་ཚང་བརྒྱུད་འཛིན་སྐྱོང་བཀའ་ཤག་ཏུ་འབུལ་ལམ་ཞུ་རྒྱུ་ཡིན་པ་བཅས་ཀྱི་གནས་ཚུལ་སྙིང་བསྡུས་སུ།།


text:
Terdzo-NYI-015
དམ་ཆོས་སྙིང་པོ་སྐོར་ལྔ་ལས༔ ཆོས་སྐྱོང་དགོངས་འདུས་སྙིང་པོ་
by མཆོག་གྱུར་གླིང་པ་ (Chogyur Lingpa)
revealed by མཆོག་གྱུར་གླིང་པ་ (Chogyur Lingpa)
in cycle ཆོས་སྐྱོང་དགོངས་འདུས་སྙིང་པོ (Chos skyong dgongs 'dus snying po)
parent cycle དམ་ཆོས་སྙིང་པོ་སྐོར་ལྔ་ (Dam chos snying po skor lnga)
Volume 38 (ཉི) / Pages 213-222 / Folios 1a1 to 5b6
Tibetan Text
༁ྃ༔ དམ་ཆོས་སྙིང་པོ་སྐོར་ལྔ་ལས༔ ཆོས་སྐྱོང་དགོངས་འདུས་སྙིང་པོ་བཞུགས༔ ྈྈྈྈྈྈྈྈྈ་་་་སེང་ཆེན་འགྱིང་བ་ལྟ་བུའི་ཡི་གེ །བླ་མ་ཡེ་ཤེས་མགོན་པོར་འདུད༔ དེ་ཉིད་སྒྲུབ་པའི་མན་ངག་ནི༔ སྦྱོར་དངོས་རྗེས་ཀྱིས་ཉམས་སུ་བླང༔ སྦྱོར་བ་སྐྱབས་འགྲོ་སེམས་བསྐྱེད་ནས༔ ཧཱུྃ༔ ཡེ་ཤེས་མགོན་པོའི་དཀྱིལ་འཁོར་དུ༔ བསྐལ་པའི་མེ་དཔུང་འབར་བ་ལ༔ འབྱུང་པོ་རྡུལ་གྱིས་མི་ཚུགས་པས༔ ལོག་པར་འདྲེན་པ་ཕྱིར་དེངས་ཤིག༔ དྲག་སྔགས་ཐུན་གྱི་རོལ་མོས་བསྐྲད༔ ཧཱུྃ༔ སྟེང་འོག་ཕྱོགས་མཚམས་མཚོན་ཆའི་གུར༔ སྐར་ལྟར་འཁྲུགས་ཤིང་སེར་ལྟར་འཁྲིགས༔ གློག་ལྟར་འཁྱུག་ཅིང་ཐོག་ལྟར་འབེབ༔ གཏུམ་དྲག་རོལ་པས་མཚམས་བཅད་དོ༔ ཧཱུྃ༔ ཡེ་ཤེས་མེ་རླུང་ཆུ་འཕྲོས་པས༔ དངོས་འཛིན་དྲི་མ་ཐམས་ཅད་གཏོར༔ དུར་ཁྲོད་རོལ་པའི་གཞལ་ཡས་དབུས༔ དྲག་པོ་བྷཉྫའི་སྣོད་ཡངས་སུ༔ དགྲ་བགེགས་བཀུག་ཅིང་བསྒྲལ་པ་ཡི༔ ཤ་ལྔ་བདུད་རྩི་ཞུ་བའི་བཅུད༔ ཨོཾ་ཨཱཿཧཱུྃ་གི་འོད་ཟེར་གྱིས༔ ཡེ་ཤེས་བདུད་རྩི་སྤྱན་དྲངས་བསྟིམས༔ ཤ་ཁྲག་རུས་པའི་བཟའ་བཏུང་དང༔ དུར་ཁྲོད་རོལ་པའི་བཀོད་པ་སོགས༔ མཆོད་སྤྲིན་སྤྱན་གཟིགས་བསམ་མི་ཁྱབ༔ ཨོཾ་ཨཱཿཧཱུྃ་སརྦ་པཱུ་ཛ་མེ་གྷ་ཨཱཿཧཱུྃ༔ ཧཱུྃ༔ རྣམ་དག་ཆོས་དབྱིངས་ཁྱབ་བརྡལ་ཆེན་པོ་ལ༔ སྙིང་རྗེའི་རང་མདངས་ཧཱུྃ་ཡིག་འབར་བ་ལས༔ འོད་འཕྲོས་སྣོད་བཅུད་སྦྱངས་ནས་ཚུར་འདུས་པ༔ འབྱུང་བ་རིམ་བརྩེགས་དུར་ཁྲོད་ས་གཞི་ལ༔ མཐིང་ནག་གྲུ་གསུམ་གཞལ་ཡས་ཁང་གི་དབུས༔ པདྨ་ཉི་མ་རོ་ཡི་གདན་སྟེང་དུ༔ ཧཱུྃ་ལས་གྲི་གུག་ཧཱུྃ་མཚན་འཕྲོ་འདུ་ལས༔ བདག་ཉིད་ཡེ་ཤེས་མགོན་པོ་ཧེ་རུ་ཀ༔ མཐིང་ནག་དབུ་དགུ་ཕྱག་ནི་བཅོ་བརྒྱད་ཀྱིས༔ འབར་བའི་མཚོན་ཆ་འཛིན་ནས་ཞབས་བརྒྱད་བགྲད༔ དཔལ་དང་དུར་ཁྲོད་ཆས་ཀྱིས་འཇིགས་པར་བརྒྱན༔ ཀྲོ་དྷཱི་ཤྭ་རཱི་གྲི་ཐོད་འཛིན་དང་འཁྲིལ༔ ཡེ་ཤེས་མེ་འབར་རྡོ་རྗེའི་ཐོག་སེར་འབེབ༔ ཐུགས་ཀར་ཡེ་ཤེས་སེམས་དཔའ་ཧཱུྃ་ཡིག་ལས༔ འོད་འཕྲོས་སྣང་སྲིད་འཁོར་ལོ་རྩིབས་བཅུར་འབར༔ ཧཱུྃ་བཅུ་འཕྲོས་པས་ཁྲོ་རྒྱལ་གྲི་ཐོད་ཅན༔ ཕུར་པའི་དབལ་ཅན་གདོན་བགེགས་སྙིང་ལ་ཟུག༔ ཡེ་ཤེས་མེ་དང་མཚོན་ཆའི་བུ་ཡུག་འཚུབས༔ ཕྲ་མེན་མང་པོས་གསང་བའི་ཕྲིན་ལས་མཛད༔ ཨོཾ་མ་ཧཱ་ཀཱ་ལ་ཧཱུྃ་ཧཱུྃ་ཕཊ༔ མ་མ་ཀཱ་བཱ་ཙི་རཀྵ་ཧཱུྃ༔ ཨེ་ལས་མཐིང་ནག་གྲུ་གསུམ་འབར་བ་ཡི༔ དྲག་པོའི་ཕོ་བྲང་རིམ་གསུམ་མེ་རླུང་འཁྲུགས༔ རྣོ་དབལ་འཁོར་ལོ་བརྩེགས་པའི་ལྟེ་བ་རུ༔ ཧཱུྃ་ལས་གྲི་གུག་ཧཱུྃ་མཚན་འོད་འབར་བས༔ རྒྱལ་མཆོད་འགྲོ་བའི་དོན་བྱས་མཐུ་སྟོབས་འདུས༔ ཡེ་ཤེས་མགོན་པོ་ཞལ་གཅིག་ཕྱག་བཞི་མཐིང༔ གྲི་གུག་ཐོད་ཁྲག་རལ་གྲི་ཁ་ཊྭཱཾ་འཛིན༔ པདྨ་ཉི་མ་བདུད་བཞིའི་སྟེང་དུ་བཞུགས༔ དུར་ཁྲོད་ཆས་གསོལ་བྱ་གཅན་སྣ་ཚོགས་འཕྲོ༔ དབྱིངས་ཀྱི་ཡུམ་ཆེན་ཨེ་ཀ་ཛཱ་ཊི་མ༔ སྔོན་མོ་གྲི་ཐོད་འཛིན་ཅིང་ཡབ་དང་འཁྲིལ༔ དབུས་དང་ཕྱོགས་བཞིར་དབྱིངས་ཀྱི་རྒྱལ་མོ་ལྔ༔ མཚམས་བཞིར་ལས་བྱེད་གདོང་ཅན་རྗེ་མོའི་ཚོགས༔ ཤར་དུ་ཧཱུྃ་མཛད་མགོན་པོ་གྲི་ཐོད་འཛིན༔ ལྷོ་རུ་ལེགས་ལྡན་གྲི་ཐོད་བིང་ཆེན་བསྣམས༔ ནུབ་ཏུ་མྱུར་མཛད་ཕྱག་དྲུག་གྲི་ཐོད་དང༔ པདྨ་ཁ་ཊྭཱཾ་ཐོད་རྔ་མགོ་ཕྲེང་འཛིན༔ བྱང་དུ་མ་ནིང་རུ་མཚོན་སྙིང་ཞགས་བསྣམས༔ ཡབ་ཡུམ་སྲས་འཁོར་དྲག་པོའི་ཆས་དང་ལྡན༔ སྒོ་གསུམ་བདུད་དང་གཤིན་རྗེ་སྒྲོལ་བའི་གིང༔ བར་ཁྱམས་ལས་ཀྱི་མགོན་པོ་ཆེན་པོ་བརྒྱད༔ སྨན་མོ་ལྔ་བཅུ་རྩ་བརྒྱད་ལས་ལ་རྔམས༔ ཕྱི་ཁྱམས་དྲེགས་པའི་སྡེ་དཔོན་སུམ་ཅུ་དང༔ སྔགས་བདག་བཅོ་བརྒྱད་དམོད་པའི་མཚོན་ཆ་ཅན༔ མུ་རན་ལྷ་སྲིན་སྡེ་བརྒྱད་དམག་གི་དཔུང༔ ཤར་ལྷོར་ནག་པོ་སྟོང་དང་ཤ་ཟ་འབུམ༔ ནུབ་བྱང་མ་མོ་བྱེ་བ་གནོད་སྦྱིན་ཁྲི༔ རོ་ཁ་མ་གསུམ་གསང་བའི་མངགས་གཞུག་མཛད༔ བདུད་བཙན་ཀླུ་གསུམ་དགྲ་ལ་ཇག་པར་ཆས༔ སྟོབས་ལྡན་གཏུམ་དྲག་བསྐལ་པའི་མེ་རླུང་བཞིན༔ རྒྱལ་བའི་སྐུ་གསུང་ཐུགས་ཀྱིས་བྱིན་བརླབས་ཤིང༔ ཡེ་ཤེས་ལྔ་ཡི་དབང་དང་ལྡན་པར་གྱུར༔ ཨོཾ་ཨཱཿཧཱུྃ༔ ཨོཾ་ཧཱུྃ་ཏྲཱཾ་ཧྲཱིཿཨཱཿཨ་བྷི་ཥིཉྩ་ཧཱུྃ༔ ཧཱུྃ༔ ཆོས་དབྱིངས་དུར་ཁྲོད་མེ་རི་འབར༔ གནས་ཡུལ་ཆོས་འཁོར་ཐམས་ཅད་ནས༔ ཡེ་ཤེས་མགོན་པོ་ལྕམ་དྲལ་དང༔ ལས་ཀྱི་མགོན་པོ་འཁོར་དང་བཅས༔ དྲེགས་པའི་མགོན་པོ་མ་མོའི་ཚོགས༔ བསྟན་སྲུང་ཐམས་ཅད་སྤྱན་འདྲེན་ན༔ མྱུར་བ་ཉིད་དུ་གཤེགས་སུ་གསོལ༔ བཛྲ་ས་མ་ཡ་ཛ༔ ཨེ་ཨཱ་རལླི་ཧྲིཾ་ཧྲིཾ་ཛ༔ ཧཱུྃ༔ དུར་ཁྲོད་གནས་མཆོག་དམ་པ་འདིར༔ དགྱེས་པའི་གདན་ལ་བཞུགས་ནས་ཀྱང༔ སྔོན་ཚེ་རྒྱལ་བའི་སྤྱན་སྔ་རུ༔ ཁས་བླངས་དམ་ལས་མ་འདའ་ཞིག༔ ཛཿཧཱུྃ་བཾ་ཧོ༔ ས་མ་ཡ་ཏིཥྛནྟུ༔ ཨོཾ་བཛྲ་ས་མ་ཡ་ཧ་ན་ཧ་ན་ཧཱུྃ་ཕཊ༔ ཧཱུྃ༔ རྔམ་བརྗིད་རོལ་པ་དྲག་པོའི་ཕོ་བྲང་དུ༔ ཁྲག་གི་ཆར་འབེབ་དུག་ཆུའི་རྦ་ཀློང་འཁྲུགས༔ དབང་པོའི་ཚོགས་བཀྲམ་གསུར་ཆེན་སྤྲིན་ལྟར་གཏིབས༔ བསྐལ་པའི་མེ་འབར་མཁྲིས་པའི་དྲི་ཆབ་དང༔ གཏི་མུག་ཤ་ཡི་གཏོར་མ་རི་ལྟར་བརྩེགས༔ འདོད་ཆགས་ཁྲག་གི་རྒྱ་མཚོ་ཆེན་པོ་བསྐྱིལ༔ ཞེ་སྡང་རུས་པ་དོན་སྙིང་ཕུང་པོར་སྤུངས༔ རྩ་བརྒྱད་སྟོང་སྦྱར་བདུད་རྩི་སྨན་དང་སྦྱར༔ རྐང་ཆེན་དུང་དང་ཐོད་རྔ་འབྲུག་ལྟར་ལྡིར༔ གཟུང་འཛིན་དགྲ་བགེགས་འོད་གསལ་ཀློང་དུ་བསྒྲལ༔ བདེ་ཆེན་མཉམ་སྦྱོར་བྱང་ཆུབ་སེམས་ཀྱི་སྤྲིན༔ གཉིས་མེད་མཉམ་པར་རྟོགས་པའི་མཆོད་པ་འབུལ༔ ཐུགས་དམ་བསྐངས་ནས་དགྲ་བགེགས་མྱུར་དུ་སྒྲོལ༔ ཨོཾ་མ་ཧཱ་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བིདྱ་ཤབྡ་པཉྩ་རཀྟ་བ་ལིཾ་ཏ་མ་ཏྲཾ་རུ་ཏྲ་མཱ་ར་ཡ་བོ་དྷི་ཙིཏྟ་མ་ཧཱ་སུ་ཁ་དྷརྨ་དྷཱ་ཏུ་པཱུ་ཛ་ཧོ༔ ཧཱུྃ༔ དབྱིངས་ལས་རོལ་པ་ཡེ་ཤེས་མ་མགོན་ཚོགས༔ ཐུགས་རྗེའི་སྐུ་སྤྲུལ་ལས་མགོན་ལྕམ་དྲལ་དང༔ བསྟན་སྲུང་དྲེགས་པའི་མགོན་པོ་མཐུ་སྟོབས་ཅན༔ དམ་ཅན་རྒྱ་མཚོའི་ཚོགས་ལ་ཕྱག་འཚལ་བསྟོད༔ ཏིང་འཛིན་རྩེ་གཅིག་ཛཔ྄་བཟླས་ནི༔ ཨོཾ་མ་ཧཱ་ཀཱ་ལཱ་ཡ་ཤཱ་ས་ན་ཨུ་པ་ཧཱ་རི་ཎི༔ ཨེ་ཥ་ཨ་པཤྩི་མ་ཀཱ་ལོ་ཨ་ཡཾ་ཨི་དཾ་རཏྣ་ཏྲ་ཡཱ་ཡ༔ ཨ་པ་ཀཱ་རི་ཎཾ་ཡ་དི་པྲ་ཏི་ཛྙཱ་སྨ་ར་སི་ཏ་དཱ༔ ཨི་དཾ་དུཥྚཱན་ཁ་ཁ་ཁཱ་ཧི་ཁཱ་ཧི༔ མཱ་ར་མཱ་ར༔ གྲྀཧྞ་གྲྀཧྞ༔ བནྡྷ་བནྡྷ༔ ཧ་ན་ཧ་ན༔ ད་ཧ་ད་ཧ༔ པ་ཙ་པ་ཙ༔ དི་ན་མེ་ཀེ་ན་ཧཱུྃ་ཕཊ་ཧཱུྃ༔ ཐོག་ལྟར་བཟླ་ཞིང་གཏོར་མ་འབུལ༔ ཧཱུྃ༔ བླ་མ་མགོན་པོ་དབྱེར་མེད་པ༔ ཐུགས་རྗེ་བརྩེ་བས་དགོངས་སུ་གསོལ༔ ཉམས་ཆག་འགལ་འཁྲུལ་ཅི་མཆིས་པ༔ འགྱོད་པས་བཤགས་སོ་དག་པར་མཛོད༔ ཡིག་བརྒྱ་བཟླས་ཤིང་མཉམ་པར་བཞག༔ ས་མ་ཡ༔ ྈྈྈ ྈྈྈྈ ྈྈྈ་་་བྲག་རི་བརྩེགས་པ་ལྟ་བུའི་ཡི་གེ །བླ་མ་ཡེ་ཤེས་མགོན་པོར་འདུད༔ དེ་ནས་སྒྲུབ་པའི་རིམ་པ་ནི༔ དུར་ཁྲོད་གཙུག་ལག་ཁང་སོགས་ལ༔ སྟེགས་བུ་གྲུ་གསུམ་བརྩེགས་པའི་ཁར༔ དུར་ཁྲོད་ས་སྣས་དཀྱིལ་འཁོར་བྲི༔ སྐུ་གཟུགས་འབུར་རམ་བྲིས་པ་དང༔ སྲོག་སྔགས་འཁོར་ལོར་བཀོད་པ་བཅས༔ གྲི་སྙིང་བླ་རྡོ་ཕྱག་མཚན་དང༔ མཚན་ལྡན་ཐོད་པ་བཅུད་ཀྱིས་བཀང༔ འཕྱར་བའི་དར་ཆེན་སྨན་རག་གཏོར༔ མཆོད་པ་རྒྱན་རྣམས་རྒྱས་པར་བཤམ༔ ཏིང་འཛིན་གསལ་བར་བསྒོམས་ནས་སུ༔ བླ་མའི་སྐུ་ཡི་འོད་ཟེར་གྱིས༔ བདག་གི་དམ་ཚིག་ཉམས་ཆག་སྦྱངས༔ དམ་ཅན་ཁྲོས་པ་ཞི་བར་མཛད༔ ཨོཾ་མ་ཧཱ་གུ་རུ་ཨོཾ་ཤཱནྟིཾ་ཀུ་རུ་སྭཱ་ཧཱ༔ བདེ་གཤེགས་སྐུ་ལས་འོད་འཕྲོས་པས༔ དམ་ཅན་རྣམས་ཀྱི་མཐུ་རྩལ་སྐྱེད༔ ཨོཾ་ཧཱུྃ་ཏྲཱཾ་ཧྲཱིཿཨཱཿབྷྲཱུྃ་པུཥྚིཾ་ཀུ་རུ་སྭཱ་ཧཱ༔ ཡི་དམ་རྣམས་ཀྱི་སྐུ་ལས་འོད༔ འཕྲོས་པས་དམ་ཅན་དབང་དུ་བྱས༔ ཨོཾ་ཤྲཱི་ཧེ་རུ་ཀ་ཧྲཱིཿབ་ཤཾ་ཀུ་རུ་ཧོ༔ ཡེ་ཤེས་ལས་བྱེད་མ་མགོན་གྱི༔ སྐུ་ལས་འོད་འཕྲོས་ཕྲིན་ལས་སྒྲུབ༔ ཨོཾ་མ་ཧཱ་ཀཱ་ལ་ཨེ་ཀ་ཛཱ་ཊི་གུ་ཎ་ཧྲྀ་ད་ཧཱུྃ་ཕཊ༔ ཨོཾ་ཀརྨ་མ་ཧཱ་ཀཱ་ལ་ཏྲག་རཀྴ་ཧཱུྃ་བྷྱོ༔ ཨོཾ་བཛྲ་ཙཎྜ་སརྦ་དུཥྚཱན་མ་མ་རུ་ལུ་ཨེ་ཛཿབྷྱོ༔ བར་མ་ཆོད་པར་ཐོག་ལྟར་བཟླ༔ ཕྲིན་ལས་ཐམས་ཅད་མྱུར་དུ་འགྲུབ༔ ས་མ་ཡ༔ ྈྈྈྈྈྈྈྈྈྈ་་་མེ་རི་མཆེད་པ་ལྟ་བུའི་ཡི་གེ །ྈྈྈ ྈྈྈྈྈ་་་ཐོག་སེར་འཚུབས་པ་ལྟ་བུའི་ཡི་གེ །བླ་མ་ཡེ་ཤེས་མགོན་པོར་འདུད༔ ལས་སྦྱོར་བསྟན་སྲུང་ཕྲིན་ལས་ནི༔ ལས་ཀྱི་དཀྱིལ་འཁོར་བཞེངས་ནས་སུ༔ ལྷོ་ནུབ་ཏུ་ནི་གསད་ཁང་བྱ༔ དགྲ་བགེགས་ཟག་རྫས་ཉ་བོ་བཅས༔ ཏིང་འཛིན་གསལ་བར་བསྒོམས་ནས་སུ༔ རང་གི་ཐུགས་ཀའི་འོད་ཟེར་ནི༔ ཡེ་ཤེས་མགོན་པོའི་ཐུགས་ཀར་ཕོག༔ ལས་ཀྱི་མགོན་པོ་ཐམས་ཅད་བསྐུལ༔ དྲེགས་པའི་མགོན་པོ་རྣམས་ལ་ཕོག༔ ཐམས་ཅད་ཞེ་སྡང་ཆེར་འཁྲུགས་ནས༔ སྐུ་ལས་སྤྲུལ་པའི་ཕོ་ཉ་ནི༔ མཐིང་ནག་མི་བཟད་ཁྲོ་གཏུམ་ཅན༔ ལྕགས་ཀྱུ་ཞགས་པ་ཐོགས་པ་ཡིས༔ དགྲ་བགེགས་རང་དབང་མེད་པར་བཀུག༔ གཟུགས་བྱང་ལ་ནི་བསྟིམ་པར་བསམ༔ འབོད་རྦད་གསད་གསུམ་སྔགས་རྣམས་བཟླས༔ ལས་མགོན་འཇིགས་སུ་རུང་བ་ཡིས༔ གྲི་གུག་དཀར་ནག་མཚམས་སུ་བརྒྱབ༔ ཐུན་ཆར་ཕབ་པས་བསད་པར་བསམ༔ ཚེ་བསོད་མཐུ་ནུས་འོད་ཟེར་བསྡུ༔ རྣམ་ཤེས་ཨ་ཡིག་དབྱིངས་སུ་སྤར༔ དགྲ་བགེགས་བསྒྲལ་པའི་ཕུང་པོ་དེ༔ ལིངྒ་བརྒྱ་རྩ་མིང་རུས་བཅས༔ དྲག་པོའི་ཧོམ་བརྩེགས་མེ་སྦར་ལ༔ མེ་ཕུང་ཧོམ་གཟར་འཛིན་པ་ཡི༔ དམར་ནག་མེ་ཡི་ལྷ་བསྒོམས་ལ༔ ཨོཾ་ཨགྣི་རཱ་ཛ་དགྲ་བགེགས་ཛྭ་ལ་རཾ༔ ཞུན་ཆེན་ཁྲག་དང་སྦྱར་ཏེ་འབུལ༔ འབར་བའི་དབུས་སུ་ཁྲོམ་ཚོགས་སུ༔ མ་མགོན་ལྕམ་དྲལ་འཁོར་བཅས་བསྐྱེད༔ དྲག་སྔགས་བཟླ་ཞིང་བརྒྱ་རྩ་བསྲེག༔ མེ་ལྷ་ཟོར་གྱི་ལྷ་ལ་བསྟིམ༔ ཐལ་བ་དང་བཅས་ཟོར་དུ་འཕང༔ འབོད་རྦད་བྱས་ལ་གསད་པས་བསྒྲལ༔ གྲངས་དང་མཉམ་པའི་དགྲ་བགེགས་འཆི༔ གསད་པ་ལས་ཀྱི་མཐར་ཐུག་གོ༔ ཧཱུྃ༔ ཡེ་ཤེས་མགོན་པོ་ལྕམ་དྲལ་དང༔ ལས་ཀྱི་མགོན་པོ་མ་མོའི་ཚོགས༔ དྲེགས་པའི་མགོན་པོ་འཁོར་དང་བཅས༔ དགྲ་བགེགས་བྱད་མ་ལྷ་སྲུང་དང༔ ཚེ་བསོད་མཐུ་ནུས་ལུས་སྲོག་སྲེགས༔ ལྷག་མ་མེད་པར་ད་ལྟ་བཞེས༔ དགྲ་བགེགས་བསྲེགས་པའི་ཐལ་བ་མནན༔ ཧཱུྃ༔ རིམ་པ་དགུ་ཡི་ས་འོག་ནས༔ གཤིན་རྗེའི་མགོན་པོ་འཆི་བདག་རྣམས༔ ཟ་སྐལ་དགྲ་བགེགས་ཁྱོད་ལ་གཏད༔ ནམ་ཡང་སྟེང་དུ་མ་གཏང་ཞིག༔ དེ་ལྟར་ལས་ཀྱི་རྗེས་བསྡུའོ༔ ས་མ་ཡ༔ ྈྈྈྈྈྈ་་་གྲི་གུག་ཕྱག་མཚན་ལྟ་བུའི་ཡི་གེ །ྈྈྈ བླ་མ་ཡེ་ཤེས་མགོན་པོར་འདུད༔ བསྙེན་སྒྲུབ་འདོད་པའི་གང་ཟག་ལ༔ གཏོར་མའི་དབང་བསྐུར་སྦྱིན་པ་ནི༔ གཏོར་ཆེན་སྐུ་གསུང་ཐུགས་རྟེན་བཤམ༔ ཞྭ་ནག་གོས་ནག་ཆས་སུ་ཞུགས༔ གཏོར་མ་ལྷ་རུ་བསྒོམས་ནས་ཀྱང༔ ཐོད་རྔ་རྐང་གླིང་དྲག་སྔགས་ལྡིར༔ ཡེངས་མེད་ལྟ་བའི་ངང་དུ་བཞག༔ སློབ་མས་མཚོན་ཆའི་ཡོན་འབུལ་ལ༔ བླ་མ་མགོན་པོ་དབྱེར་མེད་ཀྱིས༔ བདག་ལ་བརྩེ་བར་དགོངས་ནས་ཀྱང༔ བདག་ལ་བྱིན་གྱིས་བརླབ་པ་དང༔ སྐུ་གསུང་ཐུགས་ཀྱི་རྗེས་གནང་སྩོལ༔ སློབ་མ་མགོན་པོའི་སྐུར་བསྒོམས་ནས༔ དེ་ཡང་མཐིང་ནག་གྲི་ཐོད་འཛིན༔ གཏོར་མ་ལྷ་ཡི་གནས་གསུམ་ནས༔ སྐུ་གསུང་ཐུགས་ཀྱི་འོད་ཟེར་འཕྲོས༔ སློབ་མ་ལ་ནི་ཐིམ་པར་བསམ༔ ཧཱུྃ༔ ཡེ་ཤེས་མགོན་པོ་ལྕམ་དྲལ་གྱིས༔ སྐུ་གསུང་ཐུགས་ཀྱི་དབང་བསྐུར་ཞིང༔ ལས་ཀྱི་མ་མགོན་འཁོར་བཅས་ཀྱིས༔ མཐུ་དང་ནུས་པའི་དངོས་གྲུབ་སྩོལ༔ དྲེགས་པ་རྣམས་ཀྱིས་གྲོགས་མཛོད་ཅིག༔ ཀཱ་ཡ་ཝཱ་ཀ་ཙིཏྟ་ཨ་བྷི་ཥིཉྩ་ཧཱུྃ༔ སྔགས་བཟླ་སྤྲོས་མེད་དོན་ལ་གནས༔ ཐུན་མོང་མིན་ལ་ལྷ་བསྟིམ་ཞིང༔ དམ་ཚིག་ཁས་བླངས་གཏང་རག་ཕུལ༔ རྗེས་ཀྱི་བྱ་བ་སྤྱི་ལྟར་བྱ༔ སྐུ་གསུང་ཐུགས་སྒོམ་རྗེས་སུ་གནང༔ བསྙེན་སྒྲུབ་ལས་ལ་དབང་བ་འོ༔ ཨེ་མ་ཧོ༔ དེ་ལྟར་མ་མགོན་སྒྲུབ་པ་འདི༔ མ་འོངས་ང་ཡི་རྗེས་འཇུག་པ༔ རྡོ་རྗེ་སྙིང་པོའི་བསྟན་འཛིན་པའི༔ སྐྱེས་བུ་མཐའ་ནས་མཐའ་རུ་འབྱུང༔ བཤད་དང་སྒྲུབ་པའི་སྡེ་མང་པོ༔ ཆོས་འཁོར་ཆེན་པོ་དུ་མ་འབྱུང༔ བར་ཆད་དགྲ་བགེགས་འདུལ་བ་དང༔ བསྟན་པ་སྲུང་ཐབས་འདི་ཉིད་ཟབ༔ ཀུན་གྱིས་ཡལ་བར་མ་དོར་ཅིག༔ ས་མ་ཡ༔ རྒྱ་རྒྱ་རྒྱ༔ ྈྈྈྈྈྈྈྈྈ་་་མཚོན་ཆ་བྲག་རི་ལྟ་བུའི་ཡི་གེ །གཏེར་རྒྱ༔ སྦས་རྒྱ༔ ཟབ་རྒྱ༔ སྤྲུལ་པའི་གཏེར་ཆེན་མཆོག་གྱུར་གླིང་པས་རོང་རྨེ་དཀར་མོ་སྟག་ཚང་གི་གུ་རུའི་གསང་ཕུག་གོང་མའི་གཡས་གདོང་ནས་སྤྱན་དྲངས་པའི་མཆོང་ཤོག་བརྡའི་ཡིག་རིགས་མི་འདྲ་བ་དྲུག་ལས། ཕྲིན་ལས་འགྲོ་འདུལ་དབང་གི་གནས་མཆོག་རི་བོ་དབང་ཞུའི་སྙིང་པོ་ཟླ་གམ་དབང་ཆེན་ཕུག་ཏུ་གཏན་ལ་ཕབ་པའི་ཡི་གེ་པ་ནི་པདྨ་གར་དབང་བློ་གྲོས་མཐའ་ཡས་ཀྱིས་བགྱིས་པ་དགེ་ལེགས་འཕེལ།། །།


text: དབྱི་ཐ་ལིའི་བོད་རིག་པ་བ་Luciano Petechཡི་《ལ་དྭགས་རྒྱལ་རབས་》སུ་ལ་དྭགས་རྒྱལ་རབས་མ་ཚུགས་པའི་གོང་སྟེ་དུས་རབས་བཅུ་པའི་གོང་རོལ་ན་མངའ་རིས་སྐོར་གསུམ་གྱི་ནང་གསེས་ལ་དྭགས་དང་ཟངས་དཀར་འདིར་Dardisཞེས་པའི་མི་རིགས་ཤིག་གནས་ཆགས་ཡོད་པ་དང་། དེང་སང་ཡང་ས་དེར་མི་རྒྱུད་དེའི་ལྷག་འཕྲོ་ཡོད་པ་ནི་མི་རྒྱུད་རིག་པ་(Ethnical subtratum)དང་ས་མིང་ཞིབ་འཇུག་རིག་པ་(Toponimy)གཉིས་ཀྱིས་ར་སྤྲོད་ཐུབ་པ་ཡིན། ཞིབ་ཕྲ་ནི་Frankཡི་《ལ་དྭགས་རྒྱལ་རབས་》ཀྱི་འོག་མཆན་བཅུ་དགུ་པ་ན་བཀོད་པ་ལྟར་དེང་ཀྱི་ལ་དྭགས་ཀྱི་མདའ་ཞེས་པའི་སར་མི་སྡེ་ཁག་ཅིག་གིས་དེང་སང་ཡང་ཁོ་ཚོ་རང་ཉིད་ལ་Maknopaཞེས་སུ་འབོད་ཅེས་比亚苏提ཡི་དཔེ་ཆ་ན་གསལ། དེ་བས་Dardisསྐོར་གྱི་སྔ་རབས་ཀྱི་ལོ་རྒྱུས་བཀོད་པའི་ཡིག་ཆ་དག་ལ་རྩད་བཅད་ན། ཞར་ལ་ལ་དྭགས་དང་ཟངས་དཀར་གྱི་ལོ་རྒྱུས་ཡང་མངོན་ལ་འབུད་ཐུབ་པར་སྙམ། Herodesཡིས་ཐེངས་གཉིས་ལ་Dadikaiཞེས་པའི་མི་རིགས་ཤིག་གླེངས་ཡོད་དེ། ཐེངས་དང་པོར་པར་སིག་གི་མངའ་སྡེ་ཁག་གི་མིང་ཐོ་དང་མཉམ་དུ་གླེངས་ཡོད་པ་དང་། གཅིག་ཤོས་ནི་གྷེ་རི་སིར་བཙན་འཛུལ་བྱེད་བཞིན་པའི་རྒྱལ་པོ་Xerxcsཡི་དམག་རུའི་ཐོ་ཡིག་ཏུ་གསལ་བ་དེ་ཡིན། ཡིན་ཡང་སྐབས་འདིའི་Dadikaiནི་གངྒའི་སྟོད་རྒྱུད་ཀྱི་Dadikhaiཡིན་ཞེས་སྨྲས་ན་དཔྱད་མི་གྲུབ་བཟོད་པ་ལྟར་དུ་སྣང་། ཐེངས་རྗེས་མར་Dardisགླེང་མཁན་གྱི་མི་ནི་རྗེ་བོ་Alexanderཡི་མཚོ་དམག་དམག་དཔོན་Nearchusཡིན། ལོ་ཉི་ཤུའི་རྗེས་སུ་Megasthenesཀྱིས་Derdaiམི་དང་གསེར་བརྐོ་བ་གཉིས་གཅིག་ཏུ་འབྲེལ་བར་བྱས་ཡོད། སྤྱི་ལོ་དུས་རབས་དང་པོར། Plinyཡིས་བརྣན་པའི་ཚུལ་དུ་Dardlsནི་རླབས་ཆེན་གྱི་གསེར་བརྐོ་བ་ཡིན་པར་འཆད། Herrmannཞེས་པས་བཤད་པའི་གཏམ་རྒྱུད་འདིའི་མགོ་ཁུངས་ནི་ལ་དྭགས་དང་སྦལ་ཏི། ཁྱད་པར་དུ་དཀར་དཀྱིལ་གྱི་གསེར་བརྐོ་བ་ལ་ངེས་ཤེས་མེད་པའི་རྒྱུ་མཚན་ཡིན་ཞེས་སྨྲས་ཡོད། དེ་བས་དཀར་དཀྱིལ་ནི་ཟངས་དཀར་གྱི་མངའ་ཁོངས་འཁྲུལ་མེད་དུ་ངེས་པས། ང་ཚོའི་དེང་གི་ཚ་ཁོའི་ཟངས་དཀར་གྱི་ཡོང་ཁུངས་ནི་མངའ་རིས་ཟངས་དཀར་ཡིན་པའི་འདོད་ཚུལ་ཚུགས་ཐུབ་པའི་སྟེང་། མངའ་རིས་ཟངས་དཀར་གྱི་མི་ནི་གནའ་བོའི་Dardisམི་རིགས་ཀྱི་རྒྱུད་པ་ཡིན་པར་ཚོད་དཔག་བྱེད་ཐུབ་པ་ཙམ་ཡིན། རྒྱུ་མཚན་དང་པོ་ནི་དེང་སང་མི་ཕུང་བརྟག་དཔྱད་(anthropometrical measurcments)ལྟར་ན་ལ་དྭགས་དང་ཟངས་དཀར་གྱི་མི་ནི་བོད་(སོག་པོའི་མི་རྒྱུད། Mongloid)དང་Dardis(རྒྱ་གར་དབྱི་རག་གི་མི་རྒྱུད། Indo-Iranian)གཉིས་འཕེལ་བའི་མི་རྒྱུད་འདྲེས་མ་ཞིག་ལ་ངོས་འཛིན་གྱིན་ཡོད། དེ་བས་མི་རྒྱུད་མཉམ་འདྲེས་དེ་དུས་རབས་བརྒྱད་པའི་སྔ་རོལ་ནས་སོང་ཟིན་པ་ཞིག་ལ་ངོས་བཟུང་ན་གོང་གི་རྟགས་གྲུབ་པར་འདོད། རྒྱུ་མཚན་གཉིས་པ་ནི་སྤྱི་ལོ་727ཙམ་ལ་རྒྱ་ནག་གི་མཁས་པ་ཧུའེ་ཁྲའོ་(慧超)ཡི་ཟིན་ཐོ་རུ་བྲིས་པ་ལྟར་ན་“བྲུ་ཤ་ཆེ་བའི་རྒྱལ་ཁབ་དང་། ཞང་ཞུང་། སེ་རིབ་རྒྱལ་ཁབ་བཅས་ནི་བཙན་པོའི་མངའ་ཞབས་སུ་ཡོད་ཅིང་། ལྤགས་དང་བལ་གྱི་གོས་གྱོན། རི་གཟར་ཆུ་བྲུག དགོན་ལ་བཙུན་པ་ཡོད། དཀོན་མཆོག་གསུམ་ལ་སྐྱབས་སུ་འགྲོ། གལ་ཏེ་ཤར་ཕྱོགས་བོད་ལ་སོང་ན་ནི། ཆོས་ནི་ཕར་ཞོག དགོན་གྱི་མིང་ཡང་མེད་ཏེ། ས་འདི་ཧོ་ཡིན་པས་ཆོས་ནི་རྗེས་སུ་འཛིན་” ⑳ ཞེས་གསལ། ཀུན་གྱིས་ཤེས་གསལ་ལྟར་ཧོ་“胡”ཞེས་པའི་ཐ་སྙད་འདི་ཐང་གི་སྐབས་སུ་དབྱི་རག་ལ་བཀོལ་བས་ད་གཟོད་ཟངས་དཀར་དང་ལ་དྭགས་སོགས་Dardisམི་རྒྱུད་ཡིན་པ་ཏག་ཏག་མཚོན་ནུས་པར་འདོད། འོན་ཀྱང་ཞང་ཞུང་སོགས་ལ་ཚིག་དེ་མི་འོས་སོ། ། རྒྱུ་མཚན་གསུམ་པ་སྟེ་ཟངས་དཀར་ཞེས་པ་ནི་གསེར་ལས་འཕྲོས་པའི་རྗེས་གྲུབ་ཀྱི་མིང་ཞིག་ཡིན་ན་ཏག་ཏག་Dardisམི་རིགས་ཀྱིས་གསེར་བརྐོ་བའི་གཏམ་རྒྱུད་དང་འབྱོར་ཆེ་ན་ཡང་ཁུངས་དང་རིགས་པས་ཀུན་ལ་ཅུང་ཟད་གནོད་དམ་སྙམ་པས་རྒྱུ་མཚན་འདི་རེ་ཞིག་བཏང་སྙོམས་སུ་ཞོག ཟངས་ཀར་ཞེས་པ་སྤྱི་ལོ་621ནས་761ལོའི་བར་སྟོད་མངའ་རིས་ནས་ཤར་རྒྱལ་རོང་དུ་ཡོང་བའི་དུས་ལ། ཟངས་ཀར་དམག་རུའི་ཕོ་རྣམས་ས་གནས་ཀྱི་མི་དང་བསྡེབས་ནས་ད་གཟོད་དེང་གི་སོ་མང་རྒྱལ་པོའི་མངའ་ཞབས་ཀྱི་ཟངས་དཀར་ཞེས་པ་འདི་བྱུང་ལ། རྩྭ་ས་འཚོལ་བའི་འབྲོག་པ་ཡིན་རྐྱེན་རྗེས་སོར་ཡང་རྨ་ཆུའི་ལྷོ་འགྲམ་མདོ་སྨད་ཀྱི་འབྲོག་སྡེ་གཞན་དང་འདུས་ཡོད་ལ། ངག་རྒྱུན་ལ་ཡང་མཛོད་དགེ་བཞག་སྡོམ་གྱི་ཁྱིམ་དུད་བདུན་སོགས་ཆད་པའི་བཤད་སྲོལ་ཡོད། སྤྱི་ཚོགས་རྙིང་པར་ཁྲོ་ཆུའི་མདའ་མཁན་རྒྱལ་པོ་རྡོ་རྗེ་དཔལ་བཟང་སོགས་ཀྱི་སྐབས་སུ་ཟངས་དཀར་སྟོད་སྨད་བར་གསུམ་དུ་ཕྱེ་ཡོད་པར་གསལ། དེང་སང་སི་ཁྲོན་རྔ་བ་ཁུལ་ཁྱུང་མཆུ་རྫོང་ཁོངས་ཀྱི་ཞང་གཉིས་ཡིན།


text:
༄༅། །ཕྱི་ལོ་ ༢༠༡༨ ཟླ་ ༥ ཚེས་ ༡༦ ཉིན་མ་ན་ལི་ (Rambagh Auditorium,Manali) ཞེས་པའི་ཚོགས་ཁང་ནང་ཀུ་ལུ་མ་ན་ལི་ས་གནས་འགོ་འཛིན་དང་ས་གནས་མི་མང་ནས་གོ་སྒྲིག་ཞུས་པའི་རིག་གཞུང་འཁྲབ་སྟོན་གྱི་ལམ་ནས་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་མཛད་སྒོ་ཞིག་ཚོགས་གནང་བ་དང་། དེའི་ཐོག་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་གདན་ཞུས་ལྟར་སྐུ་མགྲོན་དུ་ཕེབས་གནང་ཡོད།
མཛད་སྒོའི་སྐུ་མགྲོན་གཙོ་བོར་སྐུ་ཞབས་ (Shri.Sunny Sharma, Assistant Commissioner to DC, Kullu) མཆོག་དང་། དམིགས་བསལ་སྐུ་མགྲོན་དུ་ལ་ཧུལ་སི་པི་ཏི་མངའ་སྡེའི་གྲོས་ཚོགས་འཐུས་མི་ཟུར་པ་སྐུ་ཞབས་ (Shri.Ravi Thakur) མཆོག་དང་། སྐུ་ཞབས་ (Shri Sher Singh DSP,Manali) མཆོག་རྣམ་གཉིས་དང་། བོད་དོན་རྒྱབ་སྐྱོར་ཚོགས་པའི་སློབ་སྟོན་པ་སློབ་དཔོན་བཀྲ་ཤིས་དཔལ་འབྱོར་ལགས། དེ་མིན་ས་གནས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་དང་། ཚོགས་མི་རྣམ་པ། ས་གནས་རྒྱ་གར་སློབ་གྲྭ་ཁག་གི་སློབ་སྤྱི་དང་འཛིན་སྐྱོང་ལས་བྱེད་སོགས་དང་ས་གནས་མི་མང་བཅས་ཚང་འཛོམས་ཀྱིས་ཐོག་མར་མ་ན་ལིའི་ནང་ཆགས་པའི་འོན་མངའ་རིས་དགོན་པའི་དགེ་འདུན་པ་ཁག་ཅིག་གིས་ཤིས་བརྗོད་གསུང་འདོན་གནང་བ་དང་། དེ་ནས་སམ་བྷོ་ཊ་སློབ་གྲྭ་དང་། ཀུ་ལུ་ས་གནས་བོད་རིགས་མི་མང་ནས་བོད་ཀྱི་རིག་གཞུང་འཁྲབ་སྟོན་གནང་ཡོད་འདུག
དེའི་སྐབས་དཔལ་ལྡན་ཚོགས་གཞོན་མཆོག་གིས་རྒྱ་གར་སྲིད་བློན་ནེ་རུ་ནས་བཟུང་ད་ལྟའི་སྲིད་བློན་མོ་དི་ཡིས་འཛིན་པའི་གཞུང་དང་། རྒྱ་གར་མི་མང་རྣམས་ནི་བོད་ཀྱི་འཐབ་རྩོད་དང་བོད་མིར་ཤིན་ཏུ་ནས་བཀའ་དྲིན་ཆེན་པོ་ཡིན་པ་དང་། དེ་བཞིན་ཧི་མཱ་ཅལ་མངའ་སྡེའི་གཞུང་དང་མི་མང་རྣམས་ཀྱང་བཀའ་དྲིན་ཆེན་པོ་ཡིན་པས་ཐུགས་རྗེ་ཆེ་ཞུས་གནང་བ་དང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དྲིན་ལ་བརྟེན་ནས་བོད་ཀྱི་འཐབ་རྩོད་ཐོག་འཛམ་གླིང་ནང་རྒྱབ་སྐྱོར་ཆེན་པོ་གནང་བཞིན་ཡོད་པ། ད་ལྟའི་བོད་ནང་གི་ཛ་དྲག་གནས་སྟངས་སྤྱི་དང་། ལྷག་པར་དུ་རྒྱ་ནག་གཞུང་གིས་བོད་ནང་ད་བར་དྲག་པོའི་སྲིད་བྱུས་ལ་འགྱུར་བ་མེད་པར་གནས་སྟབས་རང་ལོ་ ༡༥ ཡན་ནས་ ༦༤ བར་གྱི་བོད་མི་གྲངས་ ༡༥༢ ཀྱིས་ཞི་བའི་ཐོག་ནས་བོད་བསྟན་སྲིད་ཀྱི་ཆེད་སྐུ་ལུས་མེར་བསྲེགས་གནང་ཡོད་པའི་སྐོར། ཕྱོགས་མཚུངས་རྒྱ་ནག་གཞུང་གིས་བོད་ལ་བཙན་འཛུལ་བྱས་པའི་ཉེར་ལེན་ལ་བརྟེན་ནས་རྒྱ་དཀར་ནག་གི་ས་མཚམས་ལ་དཀའ་ངལ་འཕྲད་བཞིན་ཡོད་སྐོར་སོགས་ཀྱི་ཐོག་གསུང་བཤད་གནང་ཡོད་འདུག
མཛད་སྒོའི་ཐོག་དཔལ་ལྡན་ཚོགས་གཞོན་མཆོག་གིས་མཛད་སྒོའི་སྐུ་མགྲོན་གཙོ་བོ་དང་། དམིགས་བསལ་སྐུ་མགྲོན་རྣམས་ལ་ཐུགས་རྗེ་ཆེ་ཞུའི་ཕྱག་རྟགས་ཕུལ་གནང་ཡོད་འདུག
ཕྱི་ཚེས་ ༡༥ ཉིན་གྱི་དགོང་མོ་ཀུ་ལུ་མ་ན་ལི་ས་གནས་འགོ་འཛིན་ལས་ཁུངས་ཀྱི་གོ་སྒྲིག་འོག་དཔལ་ལྡན་ཚོགས་གཞོན་མཆོག་གིས་ས་གནས་ཀྱི་བོད་དོན་རྒྱབ་སྐྱོར་ཚོགས་པའི་ཚོགས་མི་རྣམས་དང་མཇལ་འཕྲད་གནང་ཡོད། དེའི་སྐབས་དཔལ་ལྡན་ཚོགས་གཞོན་མཆོག་གིས་རྒྱ་གར་ནང་བོད་དོན་རྒྱབ་སྐྱོར་ཚོགས་པ་ཇི་ལྟར་བཙུགས་པའི་སྐོར་ལོ་རྒྱུས་སྙིང་བསྡུས་དང་། དེ་བཞིན་བོད་དོན་རྒྱབ་སྐྱོར་ཚོགས་པའི་ངོས་ནས་ཤིང་སྣ་འདེབས་འཛུགས་དང་། ཁོར་ཡུག་ཐོག་དོ་སྣང་ཤུགས་ཆེ་ཡོང་ཐབས། ཆབ་སྲིད་སོགས་ཀྱི་ལས་འགུལ་གང་མང་སྤེལ་དགོས་པ་དང་། བོད་དོན་རྒྱབ་སྐྱོར་ཚོགས་པའི་ཚོགས་མི་མང་དུ་གཏོང་ཐབས་སླད་འབད་བརྩོན་བྱེད་དགོས་པའི་འབོད་སྐུལ་ཞུས་འདུག ད་དུང་ཁོང་གིས་གསུང་དོན། མཐོ་སྒང་བོད་ནི་འཛམ་གླིང་གི་སྣེ་མོ་གསུམ་པ་ཆགས་ཀྱི་ཡོད་པ་དང་། བོད་ཀྱི་ཁོར་ཡུག་དང་གོ་ལའི་གནམ་གཤིས་འགྱུར་ལྡོག་དབར་འབྲེལ་བ་ཤུགས་ཆེ་ཡོད་སྟབས། བོད་ཀྱི་གནད་དོན་ནི་རྒྱལ་ཁབ་གཅིག་གི་གནད་དོན་ཙམ་མིན་པར་འཛམ་གླིང་སྤྱི་ཡོངས་ཀྱི་གནད་དོན་ཞིག་རེད་ཅེས་གསུངས་འདུག


text:
གངས་དབང་། 2019-11-01
༼རང་ཡུལ་རང་གིས་བསྐོར་བའི་སྐྱིད་སྡུག༽ལས་གླིང་གེ་སར་གྱི་སྐོར།
གངས་དབང་།
དཀའ་ཚེགས་ཀྱི་མི་ཚེའི་བརྒྱུད་རིམ་ནང་། ལས་ལ་བརྩོན་པའི་བོད་མི་ཚོས་ཕྱིར་མི་ལྡོག་པའི་དད་པས་ཕུགས་འདུན་གྱི་རི་མོ་རྡོ་ཐོག་ཏུ་བརྐོས་ཡོད་པས། དུས་རབས་ཇི་ལྟར་འགྱུར་ཡང་། མི་སེམས་གང་ལྟར་བསླད་ཀྱང་། རི་ཆུ་མ་འཇིག་ན་རྡོ་ལ་བརྐོས་པའི་རི་མོར་འགྱུར་རྒྱུ་མེད།
དེ་སྔོན་དགེ་རྒན་བྱེད་པའི་དུས་སུ་རོང་མི་བྲག་མགོ་རྫོང་ནས་ཡོང་བའི་སློབ་མ་མང་པོ་ཡོད། དེའི་ནང་ལས་འབྲོག་སྐད་ཤེས་མཁན་ཡང་མི་ཉུང་བ་ཡོད་པས། གཞི་ནས་རོང་བྲག་རྫོང་གི་མངའ་ཁོངས་སུ་རོང་པ་ཁོ་ན་མ་ཡིན་པར་འབྲོག་པའང་ཡོད་ཚུལ་ཤེས།དེའི་རྗེས་སུ་གཞན་དང་ཁ་བརྡ་བྱས་པ་ལས་རོང་བྲག་རྫོང་གི་མདའ་མདོ་ཤང་གི་མ་ཧཱ་གྲོང་ཚོ་ནི་འབྲོག་ས་ཡིན་པས་མ་ཚད་དེ་ན་གླིང་གེ་སར་གྱི་རྡོ་བརྐོས་རི་མོ་དང་། རྗེས་ཤུལ་ཡོད་ཚུལ་གོ་བས་སྔོན་ནས་ཐེངས་གཅིག་མཇལ་འདོད་ཆེ་ཡང་ད་ལན་མ་གཏོགས་དངོས་སུ་འགྲོ་སྐལ་མ་བྱུང་།
ལམ་བར་ལ་མཐོང་བའི་མཁར་རྫོང་།
སྟོན་རླུང་བསིལ་བསིལ་ལྡང་བའི་ཞོགས་པར་རོང་མི་བྲག་མགོ་རྫོང་ཐོག་ནས་དགེ་ཤིས་རྩ་ལུང་པའི་ཕྱོགས་སུ་འགྲོ་འགོ་ཚུགས།སྟོན་གྱི་རང་མདངས་འཁྱིལ་བའི་ལུང་པའི་གཡས་གཡོན་དང་སྟོན་ལོ་རྒྱན་དུ་ཁྱེར་བའི་ཆུ་བོ་དལ་འགྲོ་མ། དཔའ་བོ་ས་མཚམས་སུ་ལངས་པ་ལྟ་བུའི་མཁར་རྫོང་དང་། མེས་པོ་སྐྱིལ་ཀྲུང་དུ་བཞུགས་པ་ནང་བཞིན་གྱི་བོད་ཁང་བཅས་ལ་མིག་གིས་བལྟས་ཀྱིན། པར་དུ་ལེན་བཞིན་སྟག་གསུམ་གྲོང་ནས་བྱར་བ་ཤང་བརྒྱུད་དེ་གཡས་ཕྱོགས་ཀྱི་ལུང་པ་ཞིག་ནང་འཛུལ། ལུང་པ་དོག་དོག་དེའི་ནང་ལམ་ཕྲ་ཕྲ་གྱ་གྱུ་ཅན་གྱི་ཐོག་ལ་འགྲོ་འོངས་བྱེད་པའི་རླངས་འཁོར་མང་པོ་མི་འདུག་མོད། སྐབས་འགར་བྱ་འཕུར་བ་ལྟ་བུའི་འཕྲུལ་རྟ་རེ་འཕྲད་པས་སྙིང་ཆུང་ཁ་ན་བུད་པ་ལྟ་བུའི་འཇིགས་སྐྲག་བསླངས། མཐོ་ས་ནས་བཞུར་བའི་གངས་ཆུས་ཐང་ཤིང་གི་རྩ་བ་བརླན་བཞིན་བྲག་ཁ་ནས་བབ། རྩི་ཤིང་གི་ཡལ་ག་སྦངས་ཀྱིན་སྤང་ངོས་སུ་བཞུར་བ་ནི་རང་བྱུང་ཁམས་ཀྱི་པང་དུ་ལོག་པའི་མི་རྣམས་ལ་མཚོན་ན། ཆེས་མཛེས་པའི་གཟུགས་དང་ཆེས་སྙན་པའི་སྒྲ་རེད།
མ་ཧཱ་གྲོང་ཚོ།
གངས་ཆུ་འདིས་མཐོ་སའི་རིག་གནས་དམའ་ས་ལ་ཁྱེར་ཡོད་མེད་མི་ཤེས་ཀྱང་། ལམ་འདི་ཡིས་དམའ་ས་ཡི་རིག་གནས་མཐོ་སར་ཁྲིད་ཀྱིན་ཡོད་པ་མངོན་གསལ་རེད།
ལུང་པའི་ཁ་རྒྱ་ཇེ་ཆེ་དང་བསྟུན་ནས་ཐང་ཤིང་ཇེ་ཉུང་དུ་གྱུར་ཞིང་། སུ་རུ་ཇེ་མང་དུ་འགྲོ་བའི་ཁྲོད་ན་འབྲི་གཡག་གིས་རྩྭ་ཆུ་འཚོལ་བཞིན་ཡོད་པ་མཐོང་། སྟོད་ན་གངས་རི་མཐོན་པོ་དང་གཡས་གཡོན་ན་རྫ་རི་དང་སྤང་རི་མཐོན་པོ་བཅས་ཀྱིས་མུ་ཁྱུད་དུ་བསྐོར་བའི་དབུས་སུ། ཡུན་རིང་དུ་མཇལ་འདོད་ཆེ་བའི་མ་ཧཱ་གྲོང་ཚོ་ཆགས་འདུག་ལ་ས་དེ་ནི་མ་ཧཱ་ཡོ་གའི་བསྟན་པ་དར་བའི་གནས་ཡིན་པས་མིང་དེ་ལྟར་ཐོབ་པར་གྲགས།
རླངས་འཁོར་ལས་བབ་མ་ཐག་རྣ་ལམ་དུ་རླུང་གིས་ལྷབ་ལྷུབ་དུ་གཡོས་པའི་དར་ལྕོག་གི་སྒྲ་དང་། མིག་ལམ་དུ་ཀྱག་ཀྱོག་ཏུ་གཡོ་བའི་དུ་ཞག་གི་འཕྱོར་ཉམས། སྣ་ལམ་དུ་སིམ་སིམ་དུ་འཐུལ་བའི་ལྕི་བ་ཡི་དྲི་ཞིམ་བཅས་ཀྱིས་འབྲོག་ས་ཁོ་ན་ལ་ཡོད་པའི་མཛེས་སྡུག་དང་། ལོངས་སྤྱོད་གྱ་ནོམ་པ་ཡིད་ཀྱི་གསོས་སུ་གནང་བྱུང་། གྲོང་འདབས་ཀྱི་སྤང་ལེབ་ཆུང་ངུ་ཞིག་ཏུ་འཕྱི་བ་ཞིག་འཕྱི་ཁུང་གི་སྒོ་ཁར་ཀྲོང་ངེར་ལངས་ཏེ། ཡུལ་སྐོར་བའི་ལག་ནང་གི་ཁ་ཟས་བཟོས་རྗེས་ཡིད་ཚིམ་པའི་ངང་ནས་ནང་ལ་འཛུལ་བ་དང་། ཅུང་བསྒུགས་རྗེས་སླར་ཡང་ཕྱི་ལ་བུད་དེ་མིག་ཟུང་ཧྲིག་ཧྲིག་གིས་བལྟས་པ་ནི་བསམ་གཟས་ནས་མི་རྣམས་ལ་གབ་རེས་འཚོལ་རེས་བྱེད་པ་དང་འདྲ།
བོད་པའི་གྲོང་ཚོ་སྤྱིའི་འགྲོས་ལྟར་ན། དགོན་པ་ནི་གྲོང་པའི་སྟོད་དང་། ཡང་ན་གཡས་གཡོན་ལ་ཆགས་ཡོད་མོད། མ་ཧཱ་གྲོང་ཚོ་ནི་དེ་དང་མི་འདྲ་བར་སྐྱིད་ལུང་དགོན་པས་དཀྱིལ་ཁུལ་བྱས་ཏེ་ཁྱིམ་དུད་རྣམས་ཕྱོགས་བཞིར་ཆགས་པས་མ་ཚད། ཤར་ནུབ་ཀྱི་རིང་ཚད་ལ་སྨི་བརྒྱ་དང་བཅུ་ཙམ་དང་། ལྷོ་བྱང་གི་རིང་ཚད་ལ་སྨི་དགུ་བཅུ་ཙམ། མཐོ་ཚད་ལ་སྨི་དོ་ཙམ་ཡོད་པའི་ལྕགས་རིས་བསྐོར་བ་དང་། གྲོང་མི་རྣམས་འགྲོ་འོངས་བྱེད་བདེ་བའི་ཆེད་དུ་ཕྱོགས་བཞིར་སྒོ་ཆེན་རེ་ཕྱེ་འདུག
སྐྱིད་ལུང་དགོན་པ།
མ་ཧཱ་གྲོང་ཚོའི་ཡུལ་མི་རྣམས་ཀྱིས་ལུས་ཀྱིས་བསྐོར་ས། ངག་གིས་འབོད་ས། ཡིད་ཀྱིས་བསྒོམ་སའི་སྐྱིད་ལུང་དགོན་པ་ནི་སྤྱི་ལོ༡༨༠༠ལོར་མཚོ་སྔོན་མགོ་ལོག་ན་འཁྲུངས་པའི་མདོ་མཁྱེན་བརྩེ་ཡེ་ཤེས་རྡོ་རྗེས་རབ་བྱུང་བཅུ་བཞི་པའི་ཆུ་འབྲུག་ལོ་སྟེ་སྤྱི་ལོ༡༨༣༢ལོར་ཕྱག་བཏབ་པའི་རྙིང་མ་པའི་དགོན་པ་ཞིག་རེད། དགོན་པར་ད་བར་སྐུ་རབས་གསུམ་བྱོན་པ་ལས་རྒྱལ་སྤྱིའི་ཐོག་ལ་སྙན་པའི་གྲགས་པ་འབར་བའི་མཁས་དབང་ཐུབ་བསྟན་ཉི་མ་ནི་སྐུ་རབས་གསུམ་པ་ཡིན་ཡང་། དེང་སང་གཙོ་བོ་སྤྲུལ་སྐུ་རིག་ཆུང་ལགས་ཀྱིས་དགོན་བདག་མཛད་བཞིན་པ་རེད།
མ་ཧཱ་སྐྱིད་ལུང་དགོན་པ་ནི་ས་ཕྱོགས་གཞན་གྱི་དགོན་སྡེ་ནང་བཞིན་ཕྱི་ལ་རིན་པོ་ཆེའི་འོད་མདངས་ཀྱིས་མིག་འཕྲོག་ཅིང་། ནང་ལ་སྐུ་རྟེན་སྣ་ཚོགས་ཀྱིས་ཡིད་འགུགས་པ་ལྟར་མ་ཡིན་མོད། དཀར་རྩི་བྱུགས་པའི་རྩིག་པ་དང་། ཤིང་ཆ་ཡིས་ལས་པའི་ཁྱམས་ར། རྡོ་ལེབ་བཀབ་པའི་ཐོག་བརྩེགས་བཅས་ལ་གནའ་ཉམས་དོད་ཅིང་རང་བྱུང་གི་རྣམ་པར་མངོན་པས། མ་གཞིར་དབེན་ཞིང་འཇགས་པའི་ས་གནས་དེ་དེ་ལས་འཇམ་ཐིང་ངེར་ཆགས།
ཉིན་དེར་དགོན་པའི་འདུ་ཁང་གི་སྒོ་ད་དུང་ཕྱེ་མི་འདུག ཟུར་གྱི་ཁང་མིག་ཅིག་ནས་འབུད་རྡུང་དཀྲོལ་གསུམ་གྱི་སྒྲ་ཆད་མེད་དུ་གྲག ངས་དེ་སྔོན་གོ་མྱོང་བ་ལྟར་གནས་འདི་ན་གེ་སར་གྱི་རྡོ་བརྐོས་ཡོད་མེད་བལྟས་ཀྱང་ཅི་ཡང་མ་མཐོང་། མ་བསམ་ས་ནས་འདུ་ཁང་གི་བརྩེགས་གཉིས་པའི་རྒྱ་མཐོང་ཆུང་ཆུང་ཞིག་ན་ཤིང་གི་སྐས་ཤིག་བཙུགས་ཡོད་པ་རིག་མ་ཐག་ག་ལེར་འཛེགས་ཏེ་ཐོག་ལ་བུད་ཙ་ན། རྡོ་ལེབ་བཀབ་ཡོད་པའི་བརྩེགས་གསུམ་པའི་གྱང་རྩ་དང་། ཀ་བའི་ཟུར་ལ་རྡོ་བརྐོས་རི་མོ་མང་པོ་བསྒྲིགས་འདུག་པས་རེ་རེ་བཞིན་མཇལ་དུས། དེ་དག་ནི་གཙོ་བོར་གླིང་གེ་སར་དང་། མ་ཡུམ་འགོགས་བཟའ། བཙུན་མོ་འབྲུག་མོ། དཔའ་ཐུལ་སུམ་ཅུ་བཅས་ཀྱི་རྡོ་བརྐོས་རེད། རྡོ་གཟུགས་གྲུ་བཞི་དང་ཟུར་གསུམ། འཇོང་འཇོང་བཅས་འདྲ་མིན་སྣ་ཚོགས་ཀྱི་ངོས་ལ་བརྐོས་ཐིག་གསལ་ཞིང་ཐོགས་ཐུག་མེད་པར་གསོན་ཉམས་ལྡན་པའི་ཐོག་ལ་ཚོན་བཏང་ཡོད་མེད་གཉིས་ཀ་འདུག ངོ་སྤྲོད་བྱས་པ་ལྟར་ན། མདོ་མཁྱེན་བརྩེ་ཡེ་ཤེས་རྡོ་རྗེས་དགོན་པ་བཏབ་རྗེས་ཐོག་མར་གེ་སར་དང་འབྲུག་མོ། འགོགས་བཟའ། དཔའ་ཐུལ་སུམ་ཅུ་བཅས་རྡོ་བརྐོས་བཞི་བཅུ་ཙམ་བཞེངས་པ་དང་། དེ་ལས་དཔལ་ཐུལ་ཚོའི་རྡོ་བརྐོས་རྣམས་འདུ་ཁང་ནང་སྲུང་མར་བཞག་པ་དང་། དེ་མིན་ཚོ་ཐོག་བརྩེགས་ལ་བཞག་པ་རེད་ཟེར་བར་གཞིགས་ན། ད་བར་ལོ་ཉིས་བརྒྱ་ཙམ་འདས་ཟིན་ལ་དེ་དག་ལ་ཚོན་བཏང་མ་མྱོང་བར་བཤད། ཚོན་བཏང་ཡོད་པ་རྣམས་ནི་སྤྱི་ལོ༡༩༩༧ལོར་གསར་དུ་བརྐོས་པ་རེད་ཟེར། སྤྱིར་གླིང་སྒྲུང་ནང་མི་སྣ་ཧ་ཅང་མང་པོ་ཡོད་པས། ཐ་ན་དཔའ་ཐུལ་སུམ་ཅུའི་མིང་གི་རྣམ་གྲངས་ཀྱང་གཏན་དུ་འཁེལ་རྒྱུ་མེད་པ་ན། གླིང་སྒྲུང་ལ་ཆ་རྒྱུས་ཡོད་མཁན་ཞིག་མིན་ན་རྡོ་བསྐོས་དེ་ཚོ་སུ་དང་གང་ཡིན་དབྱེ་འབྱེད་བྱེད་དཀའ། ང་རང་གིས་ད་བར་གླིང་སྒྲུང་མང་ཙམ་ཞིག་བཀླགས་མྱོང་བར་བརླམས་མོད། གལ་སྲིད་རྡོ་བརྐོས་དེ་དག་གི་ཟུར་ལ་མིང་བྲིས་མེད་ན། རི་མོ་ལ་བལྟས་པ་ཙམ་གྱིས་ཅི་ཡང་མི་གོ་ཞིང་། དཔའ་ཐུལ་ཕྱེད་ཀའི་མིང་ནི་གཏན་ནས་གོ་མ་མྱོང་བ་ལྟ་བུ་རེད། ངས་རྡོ་བརྐོས་མཚོན་བྱུགས་ཡོད་མེད་གཉིས་ཀ་རེ་རེ་བཞིན་མཇལ་དུས། མི་སྣ་སོ་སོའི་བྱད་གཟུགས་དང་འཁོར་གསུམ་འདོགས་ལུགས། འོག་གི་ཆིབས་རྟ་རྣམས་ལས། ལ་ལས་སུག་བཞི་གནམ་ལ་བཀྱགས་ཏེ་འཕུར་གྲབས་མཛད་པ་དང་། འགའ་ཞིག་གིས་མགོ་བོ་གནམ་ལ་བཀྱགས། རྔ་མ་གྱེན་དུ་གཟེངས་ཏེ་གཡུལ་སར་མཆོངས་པ། འགའ་ཤས་མགོ་བོ་ཕྱི་ལ་འཁོར། སུག་བཞི་ས་ལ་ཟུག་སྟེ་རྟ་ཁ་སྲབ་ཀྱིས་བསྒྱུར་ཚུལ་བསྟན་པ་སོགས་གེ་སར་གྱི་ཆིབས་རྟ་རྐྱང་རྒོད་གཡེར་བ་དང་། ཁྲོ་ཐུང་གི་འདོ་བ་འཕར་བ་རྔ་ནག སྤྱི་དཔོན་རོང་ཚ་ཁྲ་རྒན་གྱི་འདོ་ཆེན་ཤ་སྐྱ་དྲེལ་མགོ རྒྱ་ཚའི་འདོ་ཆེན་རྒྱ་བྱ་སོག་དཀར། འདན་མའི་འདོ་ཆེན་དངུལ་ཕྲུག་ལྡེམ་པ། འབྲུ་སྒ་བདེ་ཆོས་སྐྱོང་བེར་ནག་གི་འདོ་ཆེན་རླུང་ནག་རྗེས་གཅོད། རྨུ་སྤྱང་རིན་ཆེན་དར་ལུའི་འདོ་ཆེན་གཡུ་བྱ་རྣ་ཁྲ། རྨུ་པའི་ཤེལ་དཀར་རྒྱང་མཛེས་ཀྱི་འདོ་ཆེན་ཁྱུང་ནག་ཐོད་དཀར། རོང་ཚའི་འདོ་ཆེན་རྨ་བྱ་མཛེས་ཡག ཉ་ཚ་ཨ་བརྟན་གྱི་འདོ་ཆེན་གངས་རི་ལྡིང་ཤེས། གསེར་པའི་ཉི་འབུམ་དར་ཡག་གི་འདོ་ཆེན་གསར་མདངས་ཉི་མའི་འཕྲུལ་འཁོར་སོགས་ཆིབས་རྟ་འདོ་ཆེན་ཚོའི་མིང་ལྟར་ཁྱད་ཆོས་མངོན་གསལ་དུ་དོད་པས། བོད་རིགས་མི་དམངས་ཚོའི་རྡོ་བརྐོས་ཀྱི་སྒྱུ་རྩལ་མཚོན་ཐབས་ལ་རང་དབང་མེད་པར་གུས་པ་དང་ང་རྒྱལ་སྐྱེས་སོང་།
དེས་མ་ཚད་སྐྱིད་ལུང་དགོན་པ་ནང་གླིང་གེ་སར་གྱི་འཆམ་ཡང་སྔ་རྗེས་སུ་འཕེལ་རྒྱས་བྱུང་ཡོད་དེ། དགྲ་ལྷ་བཅུ་གསུམ་དང་ལྷ་ཆེན་ཚངས་པ་དཀར་པོ་སོགས་གླིང་ལྷ་རྣམས་དང་། སེང་ལྕམ་འབྲུག་མོ་སོགས་མོ་སྨན་བདུན། རྒྱ་ཚ་ཞལ་དཀར་སོགས་དཔའ་ཐུལ་སུམ་ཅུ། རྟ་རྒྱུག་རྒྱལ་འཇོག ཨ་སྟག་ཀླུ་མོའི་རྣམ་ཐར། མངའ་རིས་གསེར་རྫོང་བཅས་དང་། དེ་མིན་འགྲོ་བ་བཟང་མོ་དང་དྲི་མེད་ཀུན་ལྡན་གྱི་རྣམ་ཐར་སོགས་འཆམ་སྲོལ་གྱིས་མུ་ནས་མུ་རུ་མི་རབས་རྣམས་ཀྱི་སེམས་ནང་བག་ཆགས་བཞག་སྟེ། བསམ་སྤྱོད་རྟིང་སྐུལ་བྱེད་པ་ལ་ངང་ངམ་ཤུགས་ཀྱིས་ཕན་ནུས་ཆེན་པོ་ཐོབ་ཡོད་ཚོད་རེད།
སྲོལ་རྒྱུན་རིག་གནས་ལས་གླིང་སྒྲུང་ནི་བོད་མི་ཚོས་ཆེས་གཙིགས་སུ་འཛིན་པའི་རིག་གནས་ཤིག་ལགས་པས། མི་རིགས་ཤིག་གི་སྙིང་སྟོབས་མཚོན་པའི་རིག་གནས་ཀྱི་རྩ་བ་སྦོམ་པོ་ས་གཞིར་ཟུག་ན། ད་གཟོད་དེ་མིན་ཚོ་ལ་འབྲས་བུ་སྨིན་པའི་རྒྱུ་རྐྱེན་ཚང་བ་རེད།
འདུ་ཁང་གི་ཐོག་བརྩེགས་ལས་བབ་སྟེ་དགོན་པའི་རྒྱབ་ཕྱོགས་སུ་འགྲོ་དུས། དུང་འཁོར་ཁང་པ་ཞིག་ནང་རྒན་རྒོན་མང་པོས་མ་ཎི་འདོན་བཞིན་དུང་འཁོར་སྐོར་གྱིན་སྣང་། ཟུར་ལ་བསྡད་ཡོད་པའི་རྒས་པོ་གཉིས་གསུམ་གྱི་དྲུང་དུ་བཅར་ནས་འཚམས་འདྲི་ཞུས་རྗེས་གྲོང་པའི་གནས་ཚུལ་དྲིས་ཀྱང་། དུས་རྒྱུན་ཡུལ་སྐོར་བ་མང་པོ་ཡོང་བས་སུན་པ་ཡིན་ནམ། མ་ཎི་འདོན་པར་གད་བཅག་པ་ཡིན། ང་ལ་ལན་གསལ་པོ་ཞིག་འདེབས་མཁན་མེད་པས་ཨུ་ཚུགས་བྱེད་མི་རུང་བསམས་ཏེ་གེ་སར་ལྷ་ཁང་ཡོད་ས་ལ་སོང་། ལམ་བར་དུ་སྤང་ངོས་ཀྱི་རྡོ་ལེབ་ཆེ་བ་སླ་ང་ཙམ་དང་། ཆུང་བ་ལག་མགོ་ཙམ་ཚང་མའི་ཐོག་ལ་མ་ཎི་འབྲུ་དྲུག་གམ་བརྫ་གུ་རུ། མཆོད་རྟེན་སོགས་བརྐོས་ཡོད་པས་རྐང་པ་བཞག་སའང་མི་རྙེད་པའི་ཚུལ་དུ་སྣང་མོད། གཟབ་གཟབ་ཀྱིས་སྟོང་པ་བཙལ་ཏེ་གོམ་པ་སྤོས་ནས་གེ་སར་ལྷ་ཁང་གི་དྲུང་དུ་སླེབས། ལྷ་ཁང་གི་གཡས་ཕྱོགས་ཀྱི་དར་སྟེགས་གྲུ་བཞི་མ་དང་། རི་ངོས་ཀྱི་དར་ལྕོག་མཐོན་པོ། འགྲམ་གྱི་ལ་བཙས་ཐོག་གི་རླུང་རྟ་བཅས་ཀྱིས་རི་གསུམ་བར་གྱི་ལུང་པ་འདི་ལ་གསོན་ཉམས་ཤིག་བསྣན་པ་དང་། ཚེ་འདིར་བརྩོན་པ་མ་དམན་ཞིང་ཕྱི་མར་རྒྱང་གཟིགས་མཛད་པའི་སེར་སྐྱ་མི་དམངས་ཚོ་ལ། སེམས་པ་ཞི་བར་གནས་པའི་སྐལ་བ་ཞིག་ཀྱང་གནང་བཞིན་ཡོད་པ་འདྲ། དར་ལྕོག་མཐོན་པོ་ཞིག་གི་འགྲམ་ལ་ལངས་ནས་མར་བལྟས་དུས་མ་ཧཱ་གྲོང་པའི་སྤྱིའི་ཆགས་ཚུལ་ནི་རྡོ་རྗེའི་ཕུར་པ་དང་འདྲ་སྟེ། ཐོག་གི་སྣེ་མོར་གེ་སར་ལྷ་ཁང་ཆགས་པ་དང་། འོག་གི་སྣེ་མོར་མཆོད་རྟེན་དཀར་པོ་ཞིག་བཞེངས་ཡོད་པ། ཁྱད་པར་དུ་བར་སྐེད་དུ་སྐྱིད་ལུང་དགོན་པས་ལྟེ་གནས་བྱས་ཏེ། གྲོང་པའི་དུད་ཁྱིམ་རྣམས་རིམ་གྱིས་ཕྱོགས་བཞིར་ཆགས་པ་ནི། དཀྱིལ་འཁོར་ཆེན་པོ་ཞིག་དང་འདྲ་བས་བོད་མིའི་འཚོ་བ་ནང་ནང་བསྟན་གྱི་སྲིད་ཞིའི་ལྟ་དགོངས་ནི་ཆུ་དང་འོ་མ་བཞིན་འདྲེས་ཀྱིན་ཡོད་པ་མཚོན།
གེ་སར་ལྷ་ཁང་ནང་འཛུལ་མ་ཐག་དཀྱིལ་དུ་གླིང་རྗེ་སེང་ཆེན་ནོར་བུ་དགྲ་འདུལ་གྱི་སྐུ་ཆེན་པོ་ཞིག་བཞེངས་ཡོད་པ་མཐོང་མུར།དད་ཤུགས་དྲག་པོས་ཡིད་སེམས་འཕར་ལྡིང་བྱེད་དུ་བཅུག་པ་དང་། ཕྱོགས་གསུམ་ལ་ལྕགས་ཀྱི་གདང་བརྩེགས་བཞི་ཅན་རེ་ཡོད་པ་ལས་བརྩེགས་རེ་རེ་ལྕགས་སྒམ་གྲུ་བཞི་མས་བཅད་དེ། ནང་ལ་གླིང་སྒྲུང་ནང་གི་མི་སྣའི་རྡོ་བསྐོས་བཞེངས་ཡོད་པ་ནི་ཚོན་མདོག་རྣམ་པར་བཀྲ་བའི་རྡོ་ཡི་ཐང་ག་བཤམས་ཡོད་པ་དང་འདྲ། རགས་བརྩིས་བྱས་པ་ལྟར་ན་གླིང་སྒྲུང་ནང་གི་མི་སྣ་རྒྱུས་ཡོད་མེད་གཉིས་ཀ་ཁྱོན་བསྡོམས་བརྒྱ་ཙམ་གྱི་རྡོ་བརྐོས་འདུག དེ་ཚོའི་ཁྱད་ཆོས་ཀྱང་འདུ་ཁང་ཐོག་ལ་ཡོད་པའི་རྡོ་བརྐོས་རྣམས་དང་འདྲ་བར་མི་སྣ་དང་ཆིབས་རྟ། རྒྱབ་ལྗོངས་བཅས་ཀྱི་ཐིག་རིས་སམ་མཐའ་རིས། ཚོན་བྱུགས་ལུགས་སོགས་ཡིད་སེམས་འགུགས་པ་ཞིག་རེད།
གེ་སར་ལྷ་ཁང་།
གེ་སར་ལྷ་ཁང་།
བོད་ལ་རྡོ་བརྐོས་ཀྱི་ལག་རྩལ་ནི་དར་སྔ་ཞིང་། ལག་རྩལ་དེ་ཡིས་མིའི་རིགས་ལ་རིན་ཐང་ལྡན་པའི་ལོ་རྒྱུས་རིག་གནས་ཕུན་སུམ་ཚོགས་པ་བཞག་ཡོད་དེ། སྟོད་མངའ་རིས་ནས་ལོ་ངོ་སྟོང་ལྔ་ཡན་གྱི་བྲག་བརྐོས་རི་མོ་རྙེད་པ་དང་། གཉའ་ཁྲི་བཙན་པོ་ནས་བཟུང་རྡོ་ལ་བརྐོས་པའི་སྐུ་གསུང་ཐུགས་རྟེན་མང་པོ་མཇལ་རྒྱུ་ཡོད་པ་བཅས་ནི། མི་རིགས་འདིའི་རིག་པའི་རྩལ་ལས་འཁྲུངས་པའི་ས་གནས་ཀྱི་ཁྱད་ཆོས་མངོན་པའི་རིག་གནས་ཤིག་རེད། མ་ཧཱ་གྲོང་ཚོ་ན་གེ་སར་གྱི་རྡོ་བརྐོས་ཡོད་པ་ནི། གཅིག་ནི་མ་ཧཱ་གྲོང་ཚོའི་མི་རྒྱུད་ནི་དུས་རབས་མི་འདྲ་བའི་ནང་ཚོ་པ་སོ་སོ་ནས་འདི་ན་སྤོས་པར་གྲགས་ཏེ། གཙོ་བོ་ཁྲོ་ཐུང་གིས་དབང་བསྒྱུར་བའི་སྟག་རོང་ཚོ་པ་དང་།གསེར་རྟའི་དབལ་ཤུལ་ཚོ་པ་བཅས་རེད། གཉིས་ནི་སྐྱིད་ལུང་དགོན་པ་ནི་རྙིང་མ་པའི་དགོན་པ་ཞིག་ཡིན་ལ། མདོ་མཁྱེན་བརྩེ་ཡེ་ཤེས་རྡོ་རྗེ་མགོ་ལོག་ནས་འདི་ན་ཕེབས་ཏེ་ཆོས་སྤེལ་དུས། ད་ལྟའི་དགོན་པ་ཆགས་ས་ནི་སྐབས་དེ་དུས་སྟག་རོང་ཚོ་པའི་འབྲོག་ས་ཡིན་པ་དང་། གསུམ་ནི་བོད་བརྒྱུད་ནང་བསྟན་གྱི་གྲུབ་མཐའ་རྣམས་ལས། གླིང་གེ་སར་ལ་ཆེས་དད་བཀུར་བྱེད་མཁན་ནི་རྙིང་མ་པ་ཡིན་ཏེ།ཁོང་ཚོའི་དགོངས་བཞེད་དུ་གླིང་གེ་སར་ནི་སློབ་དཔོན་པདྨ་འབྱུང་གནས་ཀྱི་ཐུགས་སྤྲུལ་ཡིན་པ་དང་། གླིང་སྒྲུང《གངས་རིའི་ཤེལ་རྫོང》ལས། ང་འདྲ་ང་ངོ་མ་ཤེས་ན།། དུས་གསུམ་སངས་རྒྱས་འདུས་པའི་སྐུ།། འཆི་མེད་པད་མ་འབྱུང་གནས་ཡིན།། བུ་གེ་སར་བདུད་སྡེའི་ཁ་གནོན་ཁྱེད།། བཀའ་གོང་མ་ལྷ་ནས་བསྐོས་ཚུན་ཆད།། དུས་དེ་སྔ་དགྲ་ལ་མ་བཏུལ་མེད།། མ་ཐུབ་ཤོར་བ་གཅིག་ཀྱང་མེད།། ཅེས་སློབ་དཔོན་པད་མ་འབྱུང་གནས་ཀྱིས་ལུང་དང་བཀའ་བསྒོས་གནང་ཚུལ་དང་།《རླངས་ཀྱི་པོ་ཏི་བསེ་རུ་རྒྱས་པ》ནང་རྙིང་མ་པའི་གྲུབ་ཐོབ་ཆེན་པོ་རླངས་བྱང་ཆུབ་འདྲེ་བཀོལ་དང་གླིང་གེ་སར་རྒྱལ་པོ་དེ་ཉིད་མཆོད་ཡོན་སྦྱིན་བདག་ཡིན་ཚུལ་བཅས་བཀོད་ཡོད་པ་དང་། གསུམ་ནི་བོད་སིལ་བུར་གྱུར་དུས་གླིང་གེ་སར་ཡུལ་ངེས་མེད་འགྲིམས་ཏེ་བཙན་པོ་གཉའ་ནས་མནན། ཉམ་ཆུང་མཐའ་ནས་སྐྱོང་བའི་མཛད་པ་བསྐྱངས་པ་དང་། བོད་ཀྱི་འབྲོག་མི་ཚོ་ནི་རོང་པ་དང་མི་འདྲ་བར་དུས་ཚིགས་སོ་སོའི་ནང་། རྩྭ་ཆུའི་འཕེལ་རྒུད་ལྟར་ཡུལ་ངེས་མེད་དུ་རྒྱུ་བས། ཡུལ་དེ་དག་ན་གླིང་སྒྲུང་དར་བ་བཅས་ལ་བརྟེན་ནས། མ་ཧཱ་གྲོང་ཚོ་དང་དེའི་མཐའ་འཁོར་ན་གླིང་སྒྲུང་གི་རྒྱུན་མ་ཆད་པ་རེད་སྙམ།
མ་ཧཱ་གྲོང་ཚོའི་སྐྱིད་ལུང་དགོན་པ་དང་གེ་སར་ལྷ་ཁང་ན་ཡོད་པའི་གེ་སར་རྡོ་བརྐོས་དེ་དག་ནི། བོད་ཡུལ་གྱི་ས་ཆ་གཞན་དག་ན་ཡོད་པའི་མ་ཎི་རྡོ་འབུམ་དང་མི་འདྲ་བར་གླིང་སྒྲུང་ནང་གི་མི་སྣ་རྣམས་ཀྱི་སྣང་བརྙན་ལྟར་དུ་བརྐོས་པ་དང་། རྡོ་བརྐོས་ཚང་མའི་ཟུར་ལ་མི་སྣ་སོ་སོའི་མིང་བརྐོས་ཡོད་པ། རྡོ་བརྐོས་མང་ཤོས་ཀྱི་རྒྱབ་ལྗོངས་ན་གནམ་སྔོན་པོ་དང་སྤྲིན་དཀར་པོ། རྩྭ་ཐང་བཅས་ཀྱང་བརྐོས་ཡོད་པ་ནི་མཐོ་སྒང་གི་ས་ཁོངས་རང་བཞིན་གྱི་ཁྱད་ཆོས་འབུར་དུ་ཐོན་པ། རྡོ་ལེབ་ཀྱི་ཆེ་ཆུང་དང་བཟོ་ལྟ་དང་བསྟུན་ནས་དེ་ལ་དེ་མཐུན་པའི་མི་སྣ་བརྐོས་ཡོད་པ། ཚོན་བྱུགས་སྟངས་ཀྱང་ཅི་དགའ་གང་འདོད་ལྟར་མ་ཡིན་པར་མི་སྣའི་རྒྱན་གོས་དང་འཁོར་གསུམ། ཆིབས་རྟའི་ཁྱད་ཆོས་ལྟར་གང་ལ་གང་འཚམས་ཀྱིས་ཚོན་ཁྲ་བཏང་ཡོད་པ་ནི་སྒྱུ་རྩལ་གྱི་རྩེར་སོན་པ་ཞིག་རེད།
དེ་དང་འདྲ་བར་མདའ་མདོ་ཤང་གི་མངའ་ཁོངས་སུ་ཡོད་པའི་མཁར་ཆག་མདོ﹙མཁའ་སྤྱོད་མདོ﹚དང་རྒྱུད་འདུས་ལུང་གི་འཆི་མེད་དཔལ་རི་ཀེའུ་ཚང་གནས། མཆོད་རྟེན་བཛྲ་གུ་རུའི་གནས། རྒྱལ་ལ་ལུང་གི་སངས་རྒྱས་སྨན་བླའི་གནས་བཅས་སུའང་རྡོ་བརྐོས་མང་པོ་ཡོད་ཚུལ་གོ་ཡང་། ཐེངས་འདིར་མཇལ་སར་འགྲོ་མ་ཐུབ་པས་སླད་མར་རྒྱུ་རྐྱེན་ཚང་སྟེ་ཡིད་སྨོན་པའི་འབྲས་བུ་སྨིན་རྒྱུའི་རེ་བ་དང་ཡིད་ཆེས་ཆེན་པོ་བཅངས་ཡོད།
དཀའ་ཚེགས་ཀྱི་མི་ཚེའི་བརྒྱུད་རིམ་ནང་། ལས་ལ་བརྩོན་པའི་བོད་མི་ཚོས་ཕྱིར་མི་ལྡོག་པའི་དད་པས་ཕུགས་འདུན་གྱི་རི་མོ་རྡོ་ཐོག་ཏུ་བརྐོས་ཡོད་པས། དུས་རབས་ཇི་ལྟར་འགྱུར་ཡང་། མི་སེམས་གང་ལྟར་བསླད་ཀྱང་། རི་ཆུ་མ་ཞིག་ན་རྡོ་ལ་བརྐོས་པའི་རི་མོར་འགྱུར་རྒྱུ་མེད། རྡོ་བརྐོས་དེ་དག་ནི་བོད་མིའི་ཤེས་རབ་ཀྱིས་ཟིན་པའི་དད་པ་དང་། དད་པ་དེས་མི་རབས་ནས་མི་རབས་རྒྱུན་མ་ཆད་པར་སྦྲེལ་བས། མ་ཧཱ་གྲོང་ཚོ་ལས་ཕྱིར་ལོག་དགོས་ཀྱང་། ས་ཕྱོགས་གཞན་དག་དང་ཁ་བྲལ་དུས་ཀྱི་སེམས་ཁམས་དང་མི་འདྲ་བར་རང་ཚུགས་ཀྱི་སྤོབས་པ་ཞིག་ཀྱང་སྐྱེས་སོ།། །།
དོ་སྣང་ཆེ་བའི་རྩོམ།
རྩོམ་གསར། 10


text:
༄༅། །ཕྱི་ལོ་ ༢༠༡༨ ཟླ་ ༧ ཚེས་ ༢ ཉིན་གྱི་ཕྱི་དྲོ་ཆུ་ཚོད་ ༤།༢༠ ཙམ་ལ་ཧི་མཱ་ཅལ་མངའ་སྡེའི་གདོད་མའི་རིག་གཞུང་གཅེས་སྐྱོང་དང་སྲུང་སྐྱོབ་གནང་མཁན་དང་། མི་ཚེ་ཧྲིལ་པོ་ཡུལ་ལུང་གི་སྐད་ཐོག་རིག་གཞུང་འཁྲབ་སྟོན་དང་། གླུ་གཞས་ལེན་མཁན་སྙན་གྲགས་ཅན་སྐུ་ཞབས་སུ་ནིལ་ར་ན་ (Sunil Rana) ལགས་དང་། བོད་དོན་རྒྱབ་སྐྱོར་བ་སྐུ་ཞབས་པེ་རིམ་ས་གར་ (Prem Sagar) ལགས་གཉིས་བོད་མི་མང་སྤྱི་འཐུས་ལྷན་ཁང་དུ་ཕེབས་སྐབས་དཔལ་ལྡན་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་གིས་སྣེ་ལེན་མཇལ་འཕྲད་གནང་བ་དང་སྦྲགས། རིག་གཞུང་སྲུང་སྐྱོབ་དང་དར་སྤེལ་གནང་ཕྱོགས་ཐད་བཀའ་བསྡུར་ལྷུགས་པོ་གནང་ཡོད།
དེའི་སྐབས་དཔལ་ལྡན་ཚོགས་གཞོན་མཆོག་གིས་བོད་ཀྱི་འཐབ་རྩོད་དང་། བོད་ནང་གི་གནས་སྟངས་ལ་གཞིར་བཅོལ་བའི་ཐོག་ཡུལ་ལུང་གི་སྐད་ཡིག་ཐོག་གླུ་གཞས་ཤིག་བརྩམ་གནང་རྒྱུའི་རེ་སྐུལ་ཞུས་གནང་བ་དང་། དེ་བརྒྱུད་ནས་ས་གནས་ཡུལ་མི་རྣམས་ལ་བོད་དོན་གོ་རྟོགས་ལེགས་པོ་ཡོང་རྒྱུའི་ཕན་རླབས་སྐོར་གསུངས་གནང་སོང་། དེ་བཞིན་སྐུ་ཞབས་ཁོང་གིས་བཙན་བྱོལ་བོད་མིའི་གྲོས་ཚོགས་ནང་ཕེབས་ཐུབ་པར་དགའ་མོས་ཆེན་པོ་བྱུང་སྐོར་དང་། ༸གོང་ས་མཆོག་གི་སྐུའི་མཛད་འཕྲིན་ཐོག་ཡུལ་ལུང་གི་སྐད་ཡིག་ཐོག་བསྟོད་གླུ་ཞིག་བརྩམ་གནང་རྒྱུའི་ཁས་ལེན་གནང་སོང་། དེ་རྗེས་དཔལ་ལྡན་ཚོགས་གཞོན་མཆོག་དང་ལྷན་གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་ཕེབས་སྐབས། དཔལ་ལྡན་ཚོགས་གཞོན་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་སྒྲོམ་གཞི་དང་། གྲོས་ཚོགས་ཚོགས་དུས་གཉིས་ཀྱི་སྐོར་ལ་འགྲེལ་བརྗོད་སྙིང་བསྡུས་ཤིག་གནང་སོང་།
སྐུ་ཞབས་ཁོང་རྒྱ་གར་རྒྱལ་ཡོངས་ནང་གདོད་མའི་རིག་གཞུང་འཁྲབ་སྟོན་གནང་མཁན་དང་གླུ་གཞས་ལེན་མཁན་སྙན་གྲགས་ཅན་ཞིག་ཡིན་པ་དང་། དམིགས་བསལ་ཧི་མཱ་ཅལ་མངའ་སྡེའི་ནང་སྐུ་ཞབས་ཁོང་གི་གླུ་གཞས་དང་འཁྲབ་སྟོན་ལ་མི་སྣ་རྒན་གཞོན་བར་གསུམ་ཚང་མས་དགའ་མོས་ཆེན་པོ་བྱེད་ཀྱི་ཡོད་འདུག དེ་བཞིན་ཁོང་ནས་ཧི་མ་ལ་ཡའི་དུས་སྟོན་རིག་གཞུང་འཁྲབ་སྟོན་ཐོག་ཡང་ཡང་མཉམ་ཞུགས་གནང་གི་ཡོད་པ་བཅས། །


text:
Degé Kangyur volume 67, F.289.a
།འདི་ནས་སངས་རྒྱས་ཀྱི་ཞིང་སྟོང་ལྔ་བརྒྱ་བས་ཆེས་རིང་བ་འཇིག་རྟེན་གྱི་ཁམས་ཏོག་གི་རྒྱལ་མཚན་ཞེས་བྱ་བ་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིན་ཆེན་ཏོག་ཅེས་བྱ་བ་བཞུགས་ཏེ། ཡང་ཤཱ་རིའི་བུ་དེ་བཞིན་གཤེགས་པ་རིན་ཆེན་ཏོག་གི་མཚན་གང་དག་ཐོས་པ་དང་། དད་པ་བསྐྱེད་ཅིང་དེ་བཞིན་གཤེགས་པ་དེ་ལ་རྗེས་སུ་དྲན་པར་བྱེད་པ་དེ་དག་ཐམས་ཅད་དཀོན་མཆོག་དང་འདྲ་བར་འགྱུར་རོ། །འདི་ནས་སངས་རྒྱས་ཀྱི་ཞིང་སྟོང་གཉིས་ཀྱི་ཆེས་ཕ་རོལ་ན་འཇིག་རྟེན་གྱི་ཁམས་ཡོན་ཏན་ཐམས་ཅད་རབ་ཏུ་སྣང་བ་དང་ལྡན་པ་ཞེས་བྱ་བ་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིན་ཆེན་རབ་སྣང་ཞེས་བྱ་བ་བཞུགས་ཏེ། ཡང་ཤཱ་རིའི་བུ་དེ་བཞིན་གཤེགས་པ་རིན་ཆེན་རབ་སྣང་གི་མཚན་གང་དག་ཐོས་པ་དང་། ཐོས་ནས་ཀྱང་ལྷག་པའི་བསམ་པས་མོས་པར་བྱེད་ཅིང་ཡན་ལག་ལྔས་ཕྱག་འཚལ་བར་འགྱུར་བ་དེ་དག་ནི་བསྐལ་པ་ཉི་ཤུར་འཁོར་བ་ལ་རྒྱབ་ཀྱིས་ཕྱོགས་པ་བྱས་པར་འགྱུར་རོ། །འདི་ནས་སངས་རྒྱས་ཀྱི་ཞིང་སྟོང་བས་ཆེས་རིང་བ་འཇིག་རྟེན་གྱི་ཁམས་མངོན་པར་དགའ་བ་ཞེས་བྱ་བ་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མི་འཁྲུགས་པ་ཞེས་བྱ་བ་བཞུགས་ཏེ། ཡང་ཤཱ་རིའི་བུ་དེ་བཞིན་གཤེགས་པ་མི་འཁྲུགས་པ་དེའི་མཚན་གང་དག་ཐོས་པ་དང་དད་པ་བསྐྱེད་པར་འགྱུར་བ་དེ་དག་ཐམས་ཅད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལས་ཕྱིར་མི་ལྡོག་ཅིང་བདུད་སྡིག་ཅན་རྣམས་ཀྱིས་ཀྱང་མི་འཁྲུགས་པར་འགྱུར་རོ། །ཡང་ཤཱ་རིའི་བུ་དེ་བཞིན་གཤེགས་པ་མི་འཁྲུགས་པ་དེའི་མཚན་དང་ཡོན་ཏན་བརྗོད་པ་བཤད་པ་ན། བདུད་སྡིག་ཅན་གྱིས་ཐོས་ནས་དཔུང་གི་ཚོགས་ཐམས་ཅད་དང་བཅས་ཏེ་ངའི་དྲུང་དུ་འོངས་ནས་ཚིག་འདི་སྐད་དུ་སྨྲས་སོ། །ཡང་བཅོམ་ལྡན་འདས་སངས་རྒྱས་སྟོང་གི་མཚན་ཡོངས་སུ་བརྗོད་པ་ནི་མི་དངོའི། དེ་བཞིན་གཤེགས་པ་མི་འཁྲུགས་པའི་མཚན་ནི་དེ་ལྟ་མ་ལགས་སོ། །དེ་ཅིའི་སླད་དུ་ཞེ་ན། དེ་ནི་བདག་གི་ཡུལ་དུ་འགྱུར་བ་མ་ལགས་སོ། །དེ་བཞིན་གཤེགས་པ་དེའི་མཚན། གང་དག་ཉན་པར་འགྱུར་བ་དེ་ལ་ཡང་བདག་གིས་བར་ཆད་བགྱིའོ། །དེ་སྐད་ཅེས་གསོལ་པ་དང་། བཅོམ་ལྡན་འདས་ཀྱིས་བདུད་སྡིག་ཅན་ལ་འདི་སྐད་ཅེས་བཀའ་སྩལ་ཏོ། །སྡིག་ཅན་ཁྱོད་ཀྱིས་གང་ཟག་གང་དག་ལ་བར་ཆད་བྱ་བ་དེ་དག་གང་ཡིན།


text:
ངོ་སྤྲོད་མདོར་བསྡུས།Edit
སི་ཁྲོན་ཞིང་ཆེན་གྱི་བསྡུས་མིང་ལ་ཧྲུའུ(蜀)ཟེར་ཞིང་། སའི་རྒྱ་ཁྱོན་སྤྱི་ལེ་གྲུ་བཞི་མ་ཁྲི ༤༧.༨༣དང་། མི་གྲངས་ཁྲི ༨༣༢༣ ཡོད། འདུས་སྡོད་བྱེད་པའི་མི་རིགས་ནི་རྒྱ་རིགས་དང་། དབྱིས་རིགས། བོད་རིགས། མིའི་རིགས། ཧུའེ་རིགས། འཇང་རིགས་བཅས་ཡིན། ཞིང་ཆེན་འདིའི་ལྟེ་གནས་གྲོང་ཁྱེར་ནི་ཁྲིན་ཏུའུ་ཡིན་ལ། མངའ་ཁོངས་སུ་རང་སྐྱོང་ཁུལ ༣ དང་། ས་ཁུལ་རིམ་པའི་གྲོང་ཁྱེར ༡༨ རྫོང་རིམ་པའི་གྲོང་ཁྱེར ༡༤ རྫོང ༡༢༣ རང་སྐྱོང་རྫོང ༣ བཅས་ཡོད།
ས་ཁམས་ཁོར་ཡུགEdit
སི་ཁྲོན་ཞིང་ཆེན་ནི་ཀྲུང་གོ་ལྷོ་ནུབ་སྟེ་འབྲི་ཆུའི་སྟོད་རྒྱུད་དུ་ཆགས་ཡོད། ས་བབ་ཀྱི་ཆགས་རིམ་ནི་ནུབ་བྱང་མཐོ་ལ། ཤར་ལྷོ་དམའ་བ་དང་། སྤྱིའི་ཆ་ནས་ཤར་ཕྱོགས་སི་ཁྲོན་གཞོངས་ས་ཆེན་མོ་དང་ནུབ་ཕྱོགས་མཐོ་སྒང་རི་ཁུལ་ཡིན། ཆུ་བོ་གཙོ་ཤོས་ནི་འབྲི་ཆུ་དང་། ཉག་ཆུ། རྒྱལ་མོ་རྔུལ་ཆ་སོགས་ཡིན། གཞོངས་ས་འདི་ནི་བརླན་གཤེར་ཆེ་བའི་ཚ་ཁུལ་དུས་རླུང་གི་གནམ་གཤིས་ལ་གཏོགས་པ་དང་། ནུབ་ཕྱོགས་མཐོ་སྒང་ནི་གྲང་ངར་ཆེ་བའི་གནམ་གཤིས་ལ་གཏོགས་པ་ཡིན། ཞིང་ཆེན་ཡོངས་ཀྱི་ལོ་རེའི་ཆ་སྙོམས་དྲོད་ཚད་ཏུའུ ༡-༡༨བར་ཡིན།
ལྗོངས་རྒྱུའི་གནས་འགངས་ཆེན།Edit
ཡུལ་སྐོར་བྱེད་ས་གཙོ་བོ་ལ་འཛམ་གླིང་ཤུལ་བཞག་མིང་ཐོར་བཀོད་ཟིན་པའི་གཟི་ཚ་སྡེ་དགུའི་མཛེས་ལྫོངས་དང་། ཧོང་ལུང་མཛེས་ལྗོངས། གླང་ཆེན་འགྱིང་རི། ལི་ཧྲན་སྟོན་སྐུ་ཆེན་མོ། རི་བོ་ཆིང་ཁྲེང་ཧྲན། ཏུའུ་ཅང་ཡན་སོགས་ཡོད།
འཛིན་སྐྱོང་ས་ཁུལ།Edit


text:
༄༅། །སྐབས་ ༡༦ པའི་བོད་མི་མང་སྤྱི་འཐུས་རྣམས་བོད་མིའི་འདུ་སྡོད་གཞིས་ཆགས་ཁག་དང་། བལ་གོས་ཚོང་འདུས་ཀྱི་ས་གནས་ཁག་ལ་ཕྱོགས་བསྐྱོད་ཕེབས་རྒྱུའི་ས་བགོས་ཡོད་པ་ལྟར། སྤྱི་འཐུས་ཚེ་རིང་གཡུ་སྒྲོན་མཆོག་དང་། སྤྱི་འཐུས་བསྟན་འཛིན་འཇམ་དབྱངས་མཆོག་རྣམ་གཉིས་ཕྱི་ལོ་ ༢༠༡༩ ཟླ་ ༦ ཚེས་ ༢༠ ནས་ ༣༠ བར་སིམ་ལ་དབྱངས་ཅན་དགའ་ཚལ་གླིང་དང་དེའི་ཁྱབ་ཁོངས། བོན་གཞིས་ཐོབ་རྒྱལ་གསར་པ། ས་ཊོན་ཁམས་ཀཿཐོག ཀུམ་རའོ་སྒ་པ། སྤུ་རུ་ཝ་ལ་ས་སྐྱ་གཞིས་ཆགས། སྤོན་ཊ་ཆོལ་གསུམ། ཧར་པ་སྤུར་འདོད་རྒུ་གཡུལ་རྒྱལ་གླིང་གཞིས་ཆགས་དང་ཁྱབ་ཁོངས་བཅས་ལ་གཞུང་འབྲེལ་ཕྱོགས་བསྐྱོད་ཀྱི་ལས་རིམ་ཡོངས་སུ་ལེགས་གྲུབ་གནང་ཡོད།
དེ་ཡང་སྤྱི་འཐུས་ཚེ་རིང་གཡུ་སྒྲོན་མཆོག་ཕྱི་ཟླ་ ༦ ཚེས་ ༢༠ ཉིན་སིམ་ལ་ས་གནས་སུ་ཕེབས་འབྱོར་མཚམས། ལས་རིམ་དབུ་འཛུགས་ཀྱིས་ཐོག་མར་ས་གནས་ཚོགས་སྐྱིད་ཁག་གི་ཚོགས་གཙོ་དང་རྒྱུན་ལས་ལྷན་འཛོམས་ཐོག་བཞུགས་མོལ་ཚོགས་འདུ་ཞིག་འཚོགས་གནང་བ་དང་། དེ་རྗེས་རྡོ་བྲག་དགོན་པར་གནས་གཟིགས་དང་། དེ་གའི་འཛིན་སྐྱོང་ལྷན་ཚོགས་འདུ་ཞིག་ཚོགས་གནང་ཡོད་འདུག
ཕྱི་ཚེས་ ༢༡ ཉིན་གྱི་སྔ་དྲོ་སྤྱི་འཐུས་མཆོག་ནས་སིམ་ལ་ཁྱབ་ཁོངས་ཁ་འཐོར་བོད་མིའི་གནས་སྡོད་ན་སྦ་ཧའོ་སི་ (Nabha House) དང་། སྣུམ་འཁོར་བབས་ཚུགས། (Bus-Stand) ལ་དྭགས་མོ་ལ། (Ladhakimola) རང་བཙན་གྲོང་སྡེ། (Rangzen Camp) རྣམ་རྒྱལ་གྲྭ་ཚང་གི་རྒས་གསོ་ཁང་དང་དེའི་ཉེ་འགྲམ་གྱི་བོད་མིའི་སྡོད་སྒར་ཁག་ལ་གཟིགས་ཞིབ་དང་། ཇོ་ནང་དགོན་པར་མཆོད་མཇལ་ཞུས་གནང་རྗེས། ཕྱི་དྲོ་སིམ་ལ་གཏན་སློབ་ཏུ་གཟིགས་སྐོར་དང་། སློབ་གྲྭའི་བོད་རིགས་དགེ་སློབ་རྣམས་ལ་སློབ་སྦྱོང་གི་གལ་གནད་དང་། མ་འོངས་མདུན་ལམ་དང་བོད་པའི་སྐད་ཡིག་ཐོག་དམིགས་བསལ་གྱིས་དོ་སྣང་གནང་དགོས་སྐོར་གསུང་བཤད་དང་དྲི་བ་ཁག་ལ་ལན་འདེབས་གསལ་བཤད་གནང་ཡོད་པ་དང་། ཕྱི་ཚེས་ ༢༢ ཉིན་གྱི་སྔ་དྲོ་སིམ་ལ་ཁྱབ་ཁོངས་ས་གནས་ཁག་དགུའི་མི་མང་འདུ་འཛོམས་ཐོག་སྤྱི་འཐུས་མཆོག་གིས་སྤྱི་འཐུས་ཕྱོགས་བསྐྱོད་སྐོར་དང་། བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ལས་རིམ་ཁག་ངོ་སྤྲོད། ས་གནས་ཡུལ་མི་མཉམ་འཆམ་མཐུན་དགོས་པ། བཙན་བྱོལ་བོད་མིའི་མང་གཙོའི་སྐོར། བོད་མིའི་ལས་འགན་དང་། སྤྱི་ཚོགས་དྲ་རྒྱར་དཔྱད་ཞིབ་དང་འགན་འཁུར་དགོས་གལ་བཅས་ཀྱི་བརྗོད་གཞིའི་ཐོག་གསུང་བཤད་དང་། མི་མང་ནས་དོགས་འདྲི་གནང་བ་ཁག་ལ་ལན་འདེབས་གསལ་བཤད་གནང་རྗེས། ཁ་ར་པ་ཐར་སྡོད་ཁང་། (Karapathar building) དང་། བཟོ་གྲྭ་བཅས་ལ་གཟིགས་སྐོར་དང་། ཕྱི་དྲོ་ཌོ་ལན་ཇི་བོན་གཞིས་སུ་ཕེབས་ཐོན་གནང་ཡོད་འདུག
ཕྱི་ཚེས་ ༢༣ ཉིན་སྤྱི་འཐུས་མཆོག་གིས་ཐོག་མར་༧དཔལ་གཤེན་བསྟན་སྨན་རིའི་གླིང་གི་གཙུག་ལག་ཁང་རྟེན་དང་བརྟེན་པ་བཅས་པར་མཆོད་མཇལ་དང་། དེ་ནས་བོན་གཞིས་ཚོགས་ཁང་དུ་ས་གནས་མི་མང་འདུ་འཛོམས་ཐོག་སྤྱི་འཐུས་མཆོག་ནས་གོང་གསལ་བརྗོད་གཞི་ཁག་གི་ཐོག་གསུང་བཤད་གནང་བ་མ་ཟད་མི་མང་གི་དོགས་འདྲི་ཁག་ལ་ལན་འདེབས་གསལ་བཤད་གནང་ཡོད་པ་དང་། ཕྱི་དྲོ་ས་ཊོན་ཁམས་ཀཿཐོག་ཏུ་ཕེབས་ཐོན་གནང་འདུག
ཕྱི་ཚེས་ ༢༤ ཉིན་གྱི་སྔ་དྲོ་ས་ཊོན་ཁམས་ཀཿཐོག་གཞིས་ཆགས་མི་མང་འདུ་འཛོམས་ཐོག་གོང་གསལ་བརྗོད་གཞི་ཁག་གི་ཐོག་གསུང་བཤད་དང་མི་མང་གི་དོགས་འདྲི་ཁག་ལ་ལན་འདེབས་གསལ་བཤད་གནང་ཡོད་པ་དང་། དེ་ནས་ས་གནས་མི་མང་སྡོད་ཁང་དང་། སློབ་གྲྭའི་ས་ཆ། ས་གནས་འགོ་འཛིན་ལས་ཁུངས། ས་གནས་སྨན་ཁང་། ཚོགས་སྡེ་ཁག་གི་ལས་ཁུངས་བཅས་ལ་གཟིགས་སྐོར་ཕེབས་གནང་རྗེས། ཀུམ་རའོ་གཞིས་ཆགས་སུ་ཕེབས་ཐོན་གྱིས་ས་གནས་སུ་འབྱོར་མཚམས། ས་གནས་གཞིས་དགོན་བརྩེ་ཆེན་བསམ་གྲུབ་གླིང་དུ་མཆོད་མཇལ་དང་། སྒ་པ་བདེ་དོན་ཚོགས་པ་དང་། ས་གནས་འགོ་འཛིན་ལས་ཁུངས། ས་འཐུས་ཚོགས་ཁང་། ས་གནས་རང་བདེན་ཚོགས་ཆུང་གི་ལས་ཁུངས། སློབ་གྲྭ། ས་གནས་འཕྲོད་བསྟེན་སྨན་ཁང་། ས་གནས་ཀྱི་ལས་འཆར་ཁག་ལ་གཟིགས་ཞིབ་གནང་ཡོད་པ་དང་། ཕྱི་ཚེས་ ༢༥ ཉིན་མི་མང་འདུ་འཛོམས་ཐོག་སྤྱི་འཐུས་མཆོག་གིས་གོང་གསལ་བརྗོད་གཞི་ཁག་གི་ཐོག་གསུང་བཤད་གནང་རྗེས། ཉིན་རྒྱབ་སྤུ་ར་ཝ་ལ་ས་སྐྱ་གཞིས་ཆགས་སུ་ཕེབས་ཐོན་གྱིས་ས་གནས་སུ་འབྱོར་འཕྲལ། ས་གནས་རྐང་རྩེད་སྤོ་ལོའི་འགྲན་བསྡུར་ཞིག་གི་དབུ་འབྱེད་མཛད་སྒོར་སྐུ་མགྲོན་གཙོ་བོར་གདན་ཞུས་ལྟར་ཆེད་ཕེབས་གནང་ཡོད་འདུག
ཕྱི་ཚེས་ ༢༦ ཉིན་སྤྱི་འཐུས་བསྟན་འཛིན་འཇམ་དབྱངས་མཆོག་སྤུ་རུ་ཝ་ལ་ས་སྐྱ་གཞིས་ཆགས་སུ་ཕེབས་འབྱོར་གནང་སྟེ། སྤྱི་འཐུས་རྣམ་གཉིས་ནས་ས་གནས་ཤིང་འཛུགས་ལས་གཞི་དང་། སློབ་གྲྭ། ས་གནས་འཕྲོད་བསྟེན་སྨན་ཁང་། ས་འཐུས་དང་ས་གནས་འགོ་འཛིན་ལས་ཁུངས་བཅས་ལ་གཟིགས་ཞིབ་དང་། ༧དཔལ་ས་སྐྱ་༧སྐྱབས་མགོན་གོང་མ་རིན་པོ་ཆེ་མཆོག་གི་ཕོ་བྲང་དང་མ་དགོན་བཤད་གྲྭར་མཆོད་མཇལ་ཞུས་རྗེས། ས་གནས་མི་མང་འདུ་འཛོམས་ཐོག་སྤྱི་འཐུས་ཚེ་རིང་གཡུ་སྒྲོན་མཆོག་གིས་སྤྱི་འཐུས་ཕྱོགས་བསྐྱོད་སྐོར་དང་། བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཀྱི་ལས་རིམ་ཁག་ངོ་སྤྲོད། ས་གནས་ཡུལ་མི་མཉམ་འཆམ་མཐུན་དགོས་པ། བཙན་བྱོལ་བོད་མིའི་མང་གཙོའི་སྐོར། བོད་མིའི་ལས་འགན་དང་། སྤྱི་ཚོགས་དྲ་རྒྱར་དཔྱད་ཞིབ་དང་འགན་འཁུར་དགོས་གལ་བཅས་ཀྱི་ཐོག་གསུང་བཤད་དང་། སྤྱི་འཐུས་བསྟན་འཛིན་འཇམ་དབྱངས་མཆོག་གིས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་རླབས་ཆེན་གྱི་མཛད་ཁུར་བཞི་ངོ་སྤྲོད་དང་རྒྱུན་དུ་དེ་ཚོའི་ཐོག་དོ་སྣང་དགོས་གལ། བོད་ནང་གི་ཛ་དྲག་གནས་སྟངས། རྒྱལ་སྤྱིའི་ནང་བོད་ཀྱི་གནས་བབ། གྲོས་ཚོགས་ཚོགས་དུས་སྐབས་འོས་བསྡུའི་སྒྲིག་གཞི་བསྐྱར་བཅོས་བྱུང་བ་ཁག་བཅས་ཀྱི་ངོ་སྤྲོད་གསུང་བཤད་དང་། མི་མང་གི་དོགས་འདྲི་ཁག་ལ་ལན་འདེབས་གསལ་བཤད་གནང་ཡོད་པ་དང་། ཉིན་རྒྱབ་ས་གནས་ཀྱི་གནད་ཡོད་མི་སྣ་རྣམས་དང་ལྷན་བཞུགས་མོལ་ཚོགས་འདུ་ཞིག་འཚོགས་གནང་རྗེས། ཕྱི་དྲོ་སྤོན་ཊ་གཞིས་ཆགས་སུ་ཕེབས་ཐོན་གྱིས་ས་གནས་སུ་འབྱོར་མཚམས། ས་གནས་འགོ་འཛིན་ལས་ཁུངས་དང་། ཚོགས་སྡེ་ཁག་གི་ལས་ཁུངས། ས་འཐུས་ཚོགས་ཁང་། ས་གནས་སྨན་རྩིས་ཁང་། ས་གནས་འཕྲོད་བསྟེན་སྨན་ཁང་། རུམ་གདན་བཟོ་གྲྭ་བཅས་ལ་གཟིགས་ཞིབ་དང་། ཞ་ལུ་དགོན་དུ་མཆོད་མཇལ་གནང་ཡོད་འདུག
ཕྱི་ཚེས་ ༢༧ ཉིན་གྱི་སྔ་དྲོ་སྤོན་ཊ་ས་གནས་མི་མང་འདུ་འཛོམས་ཐོག་སྤྱི་འཐུས་རྣམ་གཉིས་ནས་གོང་བཞིན་བརྗོད་གཞིའི་ཐོག་གསུང་བཤད་དང་མི་མང་གི་དྲི་བ་ཁག་ལ་ལན་འདེབས་གསལ་བཤད་གནང་ཡོད་པ་དང་། དེ་ནས་སམ་བྷོ་ཊ་སློབ་གྲྭར་གཟིགས་སྐོར་དང་། སློབ་གྲྭའི་ཚོགས་ཁང་ནང་དགེ་ལས་སློབ་ཕྲུག་ཡོངས་ལ་སྤྱི་འཐུས་རྣམ་གཉིས་ནས་སློབ་སྦྱོང་གི་གལ་གནད་དང་། རང་རྐྱ་འཕེར་བའི་བསམ་བློ་དང་ཤེས་ཡོན་གྱི་གལ་གནད་སྐོར་ལ་གསུང་བཤད་དང་། དོགས་འདྲི་ཁག་ལ་ལན་འདེབས་གསལ་བཤད་གནང་རྗེས། ཧར་པ་སྤུར་འདོད་རྒུ་གཡུལ་རྒྱལ་གླིང་ལ་ཕེབས་ཐོན་གྱིས་ས་གནས་སུ་འབྱོར་མཚམས། ས་གནས་མི་མང་ལྷན་འཛོམས་ཐོག་སྤྱི་འཐུས་རྣམ་གཉིས་ནས་གོང་བཞིན་གསུང་བཤད་གནང་ཡོད་པ་དང་། ཕྱི་དྲོ་ས་གནས་འགོ་འཛིན་ལས་ཁུངས་དང་། ས་གནས་རང་ཚོགས་ལས་ཁུངས། ས་གནས་འཕྲོད་བསྟེན་སྨན་ཁང་། དྭང་ཟུར་རྒས་གསོ་ཁང་། ཚེ་སྒྲུབ་ལྷ་ཁང་བཅས་ལ་གཟིགས་སྐོར་ཕེབས་གནང་ཡོད་འདུག
ཕྱི་ཚེས་ ༢༨ ཉིན་སེ་ལ་ཀུའི་བོད་ཁྱིམ་སློབ་གྲྭའི་འཛིན་ཁང་ཁག་ལ་གཟིགས་སྐོར་དང་། དེ་རྗེས་དགེ་ལས་སློབ་ཕྲུག་ལྷན་འཛོམས་ཐོག་སྤྱི་འཐུས་རྣམ་གཉིས་ནས་གོང་གསལ་བརྗོད་གཞིའི་ཐོག་གསུང་བཤད་དང་། དྲི་བ་ཁག་ལ་ལན་འདེབས་གསལ་བཤད་གནང་རྗེས། བོད་ཁྱིམ་ལས་རིགས་སློབ་གཉེར་ཁང་གི་སྡེ་ཚན་ཁག་ཏུ་གཟིགས་ཞིབ་གནང་ཡོད་པ་དང་། ཉིན་རྒྱབ་ཧར་པ་སྤུར་གཏན་སློབ་ཏུ་དགེ་ལས་སློབ་ཕྲུག་རྣམས་ལ་ཤེས་ཡོན་སློབ་སྦྱོང་དང་། གཤིས་སྤྱོད། རང་མི་རིགས་ཀྱི་སྐད་ཡིག་དང་རིག་གཞུང་བཅས་ཀྱི་གལ་གནད་སྐོར་ལ་གསུང་བཤད་དང་། དགེ་སློབ་རྣམ་པའི་དྲི་བ་ཁག་ལ་ལན་འདེབས་གསལ་བཤད། ཕྱི་དྲོ་ཁེ་ར་དཔལ་དགོན་དཀར་ཆོས་སྡེར་གནས་གཟིགས་དང་། ཁེ་ར་གྲོང་སྡེ་དང་། ཁ་འཐོར་ཁག བྷ་ལུ་ཝ་ལ་བཅས་ལ་གཟིགས་ཞིབ་གནང་ཡོད་འདུག
གཟིགས་སྐོར་ཕྱོགས་ཕེབས་སྐབས་ས་གནས་སོ་སོའི་སློབ་ཕྲུག་དང་མི་མང་གི་བསམ་ཚུལ་བསྡུ་ལེན། བཞུགས་མོལ་ཚོགས་འདུ་ཐེངས་ ༢། སློབ་ཕྲུག་དང་མི་མང་འདུ་འཛོམས་ཐོག་སྤྱི་འཐུས་རྣམ་པ་གཉིས་ནས་གསུང་བཤད་ཐེངས་ ༡༡ ཙམ་གནང་ཡོད། དེ་བཞིན་སློབ་ཕྲུག་དང། མི་མང་། ཁོངས་སོ་སོ་ནས་དཀའ་སེལ་མཇུག་སྐྱོང་དགོས་རིགས་སྙན་ཞུ་དང་། ཉམ་ཐག་གི་གནས་ཚུལ་རྒྱུས་ལོན་དང་དཀའ་སེལ་མཇུག་སྐྱོང་། མི་མང་། སློབ་གྲྭ་སོགས་ཀྱི་གནས་སྟངས་ཐོག་གཟིགས་ཞིབ་ཀྱིས་ད་རེས་གཞུང་འབྲེལ་ས་བགོས་ཕྱོགས་བསྐྱོད་ཀྱི་ལས་དོན་ཡོངས་སུ་གྲུབ་པ་གནང་ཡོད་པ་དང་། སྤྱི་འཐུས་རྣམ་པ་གཉིས་ས་བགོས་ལྟར་ཕྱོགས་བསྐྱོད་ཕེབས་རིང་ས་གནས་སོ་སོ་ནས་བདེ་སྡུག་ཞུས་ཁག་ལ་འབྲེལ་ཡོད་ལྷན་ཁང་སོ་སོས་དཀའ་སེལ་དགོངས་བཞེས་དང་འབྲེལ་བའི་ཕྱག་བསྟར་མཇུག་སྐྱོང་གནང་དགོས་རིགས་རྣམས་དོན་གནད་རེ་རེ་བཞིན་སྤྱི་འཐུས་རྒྱུན་ལས་བརྒྱུད་འཛིན་སྐྱོང་བཀའ་ཤག་ལ་འབུལ་ལམ་ཞུ་རྒྱུ་ཡིན་པ་བཅས། །